4.3.2010 B7-0157/2010 PROPUNERE DE REZOLUŢIE depusă pe baza declarațiilor Consiliului și Comisiei
în conformitate cu articolul 110 alineatul (2) din Regulamentul de procedură
referitoare la situația societății civile și a minorităților naționale din Belarus
Heidi Hautala
,
Elisabeth Schroedter
,
Werner Schulz
în numele Grupului Verts/ALE
PE433.019v01-00 B7‑0157/2010 Rezoluția Parlamentului European referitoare la situația societății civile și a minorităților naționale din Belarus
Parlamentul European ,
– având în vedere rezoluțiile sale anterioare referitoare la situația din Belarus, în special cea din 17 decembrie 2009 Texte adoptate, P7_TA-PROV(2009)0117 .
,
– având în vedere concluziile Consiliului Afaceri Externe din 22 februarie 2010 și declarația baronesei Ashton, Vicepreședinta Comisiei/Înalta Reprezentantă a Uniunii pentru afaceri externe si politica de securitate, referitoare la situația Uniunii Polonezilor din Belarus din 16 februarie 2010,
– având în vedere Declarația Consiliului European din 19 martie 2009 privind Parteneriatul estic și Declarația comună a reuniunii la nivel înalt de la Praga din 7 mai 2009 privind Parteneriatul estic,
– având în vedere Convenția-cadru a Consiliului Europei pentru protecția minorităților naționale din 1 februarie 1995,
– având în vedere articolul 110 alineatul (2) din Regulamentul său de procedură,
A. întrucât la 15 februarie în Belarus au fost arestați 40 de activiști, în principal membri ai Uniunii Polonezilor din Belarus (UPB), printre aceștia numărându-se Angelika Borys (președinta UPB), Igor Bancer (purtătorul de cuvânt al UPB), Mieczysław Jaśkiewicz (vicepreședinte), Andrzej Poczobut (președinte al consiliului de supraveghere al UPB) și Anatol Lebedzka, liderul Partidului Civil Unit din cadrul opoziției din Belarus, pentru a le interzice să ia parte la procesul privind Casa Poloniei din Ivyanets; întrucât până la 20 februarie toți activiștii au fost eliberați;
B. întrucât Uniunea Polonezilor din Belarus, prezidată de Angelika Borys, care a fost aleasă de două ori în mod democratic, prima dată în 2005, iar apoi în 2009, nu este recunoscută de către autoritățile de stat și a fost supusă în repetate rânduri la hărțuiri și persecuții încă din 2005, iar membrii acesteia sunt acuzați de activități ilegale și riscă să fie puși sub acuzație penală;
C. întrucât autoritățile din Belarus îl consideră pe Stanisław Siemaszko drept liderul legitim al Uniunii Polonezilor și își declară sprijinul pentru organizația aflată sub conducerea sa, considerată nelegitimă de guvernul polonez;
D. întrucât Casa Poloniei din Ivyanets a fost achiziționată în 2003 de UPB, condusă de Angelika Borys, și, conform legii, este proprietatea acestei organizații;
E. întrucât, la 8 februarie, Teresa Sobal (președinta sucursalei Ivyanets a UPB) a fost acuzată într-un proces cu ușile închise de presupusa punere „neautorizată” sub sechestru a clădirii Casei Poloniei, iar la 15 februarie s-a stabilit în cadrul procesului că această proprietate trebuie retrocedată uniunii nelegitime sprijinite de guvernul din Belarus;
F. întrucât Polonica, o companie cu sediul la Hrodna condusă de Angelika Borys, singura sursă de finanțare a UPB, a fost amendată cu 71 de milioane de ruble pentru presupusa încălcare a legislației fiscale, fiind acum în pericol de faliment;
G. întrucât actele de represiune recente împotriva UPB, care este cea mai mare ONG din Belarus, confirmă încă odată presiunile, intimidările și hărțuirile la care sunt supuse în mod continuu societatea civilă și opoziția democratică din Belarus;
H. întrucât reprezentanții instituțiilor europene, inclusiv baroneasa Ashton, Vicepreședintă a Comisiei/Înalta Reprezentantă a Uniunii pentru afaceri externe și politica de securitate, Cecilia Malmström, Comisarul pentru afaceri interne, și Jerzy Buzek, Președintele Parlamentului European, precum și Ministerul de Externe Francez și-au exprimat îngrijorarea cu privire la acțiunile recente ale autorităților din Belarus împotriva UPB, care contravin principiilor acceptate și angajamentelor asumate de Belarus în cadrul Parteneriatului estic;
I. întrucât, în concluziile sale din 17 noiembrie 2009, Consiliul European recunoaște apariția unor noi posibilități de dialog și de cooperare mai strânsă între Uniunea Europeană și Belarus, cu scopul promovării unui real progres către democrație și respectarea drepturilor omului, și își reafirmă, în acest context, disponibilitatea de a aprofunda relațiile Uniunii Europene cu Belarusul, cu condiția să se înregistreze mai multe progrese în ceea ce privește democrația, drepturile omului și statul de drept, și de a oferi ajutor Belarusului în vederea realizării acestor obiective,
1. își exprimă profunda îngrijorare cu privire la recentele încălcări ale drepturilor omului îndreptate împotriva membrilor societății civile din Republica Belarus, în special a membrilor Uniunii Polonezilor, și își declară solidaritatea cu cetățenii care nu se pot bucura pe deplin de drepturile lor civile;
2. condamnă acțiunile poliției împotriva Uniunii Polonezilor și orice încercare a autorităților din Belarus de a impune comunității poloneze o nouă conducere; subliniază faptul că Uniunea Polonezilor este o organizație care desfășoară activități educative și culturale, nu un partid politic; solicită, prin urmare, autorităților din Belarus să îi permită acesteia să funcționeze liber și să își îndeplinească sarcinile statutare;
3. îndeamnă Belarus să își respecte angajamentele din cadrul OSCE și cele internaționale în ceea ce privește protecția și promovarea drepturilor minorităților sale; solicită, în același timp, autorităților să îmbunătățească condițiile de funcționare a societății civile, în special cu privire la libertatea de exprimare, libertatea de întrunire, situația mass-media independente și înregistrarea ONG-urilor;
4. îndeamnă, în acest sens, autoritățile din Belarus să elibereze activiștii politici, precum Andrei Bandarenko, și deținuții politici, precum Ivan Mikhailau, să retragă măsurile restrictive împotriva militanților societății civile, cum ar fi Tatiana Shaputsko, o participantă la Forumul societății civile din cadrul Parteneriatului estic, și să nu adopte măsuri care au ca scop controlarea conținutului site-urilor de internet belaruse;
5. își reiterează interesul față de un dialog deschis, structurat cu Belarus, dar subliniază că acest dialog și instituirea unui dialog cu privire la drepturile omului între UE și Belarus trebuie să conducă la obținerea unor rezultate concrete și la realizarea unor progrese substanțiale în domeniul reformelor democratice și al respectării drepturilor omului și a statului de drept;
6. reamintește autorităților din Belarus că creditele și programele din cadrul Parteneriatului estic, vizând în special proiectele legate de infrastructură, energie și aspecte sociale, precum și alte instrumente și politici ale UE sunt legate de angajamentele asumate de Belarus de a realiza îmbunătățiri concrete în domeniul libertăților, democrației, statului de drept și al respectării drepturilor omului și ale minorităților;
7. invită, în acest sens, autoritățile din Belarus să asigure respectarea deplină a libertății de exprimare și de asociere, să faciliteze înregistrarea partidelor politice și să creeze condiții favorabile pentru desfășurarea activităților ONG-urilor si ale mass-media independente din Belarus, cu scopul de a pregăti și a face posibil un proces electoral liber și corect pentru alegerile municipale din 25 aprilie;
8. încredințează Președintelui sarcina de a transmite prezenta rezoluție Consiliului, Comisiei, parlamentelor și guvernelor statelor membre, Secretarului General al Organizației Națiunilor Unite, Adunărilor Parlamentare ale OSCE și Consiliului Europei, Secretariatului Comunității Statelor Independente, precum și parlamentului și guvernului din Belarus.
