Răspuns dat de dl Dalli în numele Comisiei
(10 martie 2010)
Comisia este activă în ceea ce privește coordonarea acțiunilor direcționate către reducerea efectelor negative pe care le are pandemia din 2009 (H1N1) asupra sănătății.
Astfel, Comisia desfășoară o colaborare strânsă cu statele membre în scopul de a asigura un răspuns coerent la nivelul Uniunii Europene.
Coordonarea măsurilor din domeniul bolilor transmisibile este prevăzută în cadrul Deciziei 2119/98/CE a Parlamentului European și a Consiliului de creare a unei rețele de supraveghere epidemiologică și control al bolilor transmisibile în Comunitate JO L 286, 3.10.1998 . .
În plus, Comitetul pentru securitate sanitară al UE, alcătuit din Comisie și reprezentanți ai statelor membre ale UE, coordonează răspunsurile statelor membre la planificarea pregătirii în cazul amenințărilor pentru sănătate.
Ca parte a acestei coordonări, Comisia a sprijinit statele membre care nu aveau în vigoare acorduri referitoare la achizițiile publice să își elaboreze procedurile de licitații.
În plus, Comisia a propus partajarea între statele membre a proviziilor în exces de vaccinuri și medicamente antivirale, prin crearea unui „stoc virtual”.
Declararea unei pandemii a fost o decizie luată pe baza criteriilor convenite anterior de către Organizația Mondială a Sănătății (OMS).
Faptul că statele membre ale UE au realizat stocuri de contramăsuri medicale, precum vaccinuri și medicamente antivirale, nu a fost numai rezultatul acestei declarații, deoarece multe țări (din interiorul și din exteriorul UE) au încheiat acorduri de achiziționare prealabile, înainte ca declarația să fi fost făcută.
Comisia nu are cunoștință de dovezi conform cărora gestionarea pandemiei ar fi putut fi influențată în mod negativ, în detrimentul sănătății publice.
În prezent, are loc o revizuire a modului în care statele membre și instituțiile UE au gestionat pandemia, care va conduce, în iulie 2010, la o conferință a Președinției belgiene și a Comisiei, având drept scop identificarea învățămintelor care trebuie desprinse din aceasta.
De asemenea, Comisia salută declarația OMS referitoare la efectuarea unei revizuiri independente privind felul în care a fost gestionată pandemia din 2009 (H1N1), atunci când aceasta s-a încheiat.
Ca răspuns la chestiunile ridicate în Consiliul Europei, Comisia va studia rezultatul discuțiilor în cadrul forumului respectiv.
