Întrebarea cu solicitare de răspuns oral O-0128/2010
adresată Consiliului
Articolul 115 din Regulamentul de procedură
Proinsias De Rossa
în numele Grupului S&D Subiect: Servicii sociale de interes general
Uniunea urmărește să asigure bunăstarea popoarelor sale și dezvoltarea durabilă a Europei pe baza unei creșteri economice echilibrate, a stabilității prețurilor și a unei economii sociale de piață extrem de competitive, care își propune să asigure ocuparea deplină a forței de muncă și progresul social (articolul 3 din Tratatul privind Uniunea Europeană).
Guvernele statelor membre, parlamentele naționale și Parlamentul European, dând curs cererilor formulate de electorat, și-au consolidat temeiul juridic pentru serviciile sociale de interes general (SSIG).
Articolul 9 din Tratatul privind funcționarea Uniunii Europene prevede că „[în] definirea și punerea în aplicare a politicilor și acțiunilor sale, Uniunea ține seama de cerințele privind promovarea unui nivel ridicat al ocupării forței de muncă, garantarea unei protecții sociale corespunzătoare, combaterea excluziunii sociale, precum și de cerințele privind un nivel ridicat de educație, de formare profesională și de protecție a sănătății umane”.
Parlamentul, Comisia și Consiliul trebuie să se asigure că aceste noi dispoziții sunt utilizate în cea mai mare măsură posibilă în vederea integrării SSIG în modelul social și economic european.
Autoritățile naționale, regionale și locale din statele membre la nivel au, de asemenea, nevoie de certitudine juridică.
Prin urmare, acceptă Consiliul faptul că, pentru a se ține pe deplin seama de noile dispoziții din Tratat cu privire la întărirea dimensiunii sociale a Europei și pentru a se asigura o aplicare proactivă a acestor dispoziții, dar și pentru a se putea depăși dificultățile cu care se confruntă unii furnizori de SSIG în ceea ce privește actuala interpretare a normelor privind piața unică, este nevoie de o unitate operativă la nivel înalt care să reunească diferite părți interesate?
Obiectivul și mandatul acestei unități operative ar consta în gestionarea aplicării progresive a politicii și a adaptărilor juridice necesare pentru a se asigura deplina realizare a rolului social și economic pe care îl pot juca SSIG în societatea europeană, așa cum se preconizează în Tratatul de la Lisabona.
O astfel de unitate operativă ar fi prezidată de Comisarul pentru afaceri sociale și ar putea include reprezentați din partea DG Concurență, DG Piață Internă și DG Afaceri economice și financiare, precum și din partea Parlamentului, a Consiliului, a Comitetului Regiunilor, a partenerilor sociali și a organizațiilor societății civile.
Mandatul unității ar putea avea o durată de doi ani, sub rezerva revizuirii.
