Întrebarea cu solicitare de răspuns scris P-5327/2010
adresată Comisiei
Articolul 117 din Regulamentul de procedură
Silvia-Adriana Ţicău (S&D)
(6 iulie 2010)
Subiect: Accelerarea accesării Fondului de solidaritate al UE în caz de catastrofe naturale
România se confruntă cu un val masiv de inundaţii.
În urma ploilor de ieri, zece judeţe au fost inundate şi mii de oameni au fost evacuaţi din calea apelor.
În noaptea de 28 spre 29 iunie 2010, 20 de persoane din România şi-au pierdut viaţa în urma inundaţiilor.
De asemenea, pe lângă pierderile de vieţi omeneşti, au fost distruse case şi terenuri agricole şi au fost grav afectate infrastructurile de transport, comunicaţii şi energie.
Fondul de solidaritate al Uniunii Europene permite Comisiei Europene să acorde statelor membre un ajutor financiar în caz de catastrofe naturale, în situaţia în care pagubele înregistrate se ridică la mai mult de 0,6% din PNB sau depăşesc suma de 3 miliarde de euro.
Consider că este imperios necesar ca Uniunea Europeană să dea dovadă de o mai mare flexibilitate în accesarea instrumentelor comunitare dedicate acordării de ajutoare financiare celor afectaţi de catastrofe naturale.
De asemenea, consider că procedurile pentru accesarea Fondului de solidaritate al UE ar trebui modificate astfel încât sumele solicitate să ajungă cât mai repede la cei afectaţi.
Aş dori să întreb Comisia dacă are în vedere măsuri concrete pentru creşterea flexibilizării procedurilor şi a vitezei de accesare a Fondului de solidaritate al UE.
De asemenea, având în vedere faptul că inundaţiile au distrus infrastructurile de transport, de energie şi de comunicaţii, aş dori să întreb Comisia dacă va sprijini, cu ocazia revizuirii la jumătatea perioadei a cadrului financiar, statele membre afectate de catastrofe naturale, astfel încât acestea să îşi crească absorbţia fondurilor structurale în scopul refacerii infrastructurii afectate de inundaţii?
