Întrebarea cu solicitare de răspuns oral O-000143/2011
adresată Comisiei
Articolul 115 din Regulamentul de procedură
Philippe Lamberts
în numele Grupului Verts/ALE Subiect: Numirea directorului general al FMI
În momentul de față se desfășoară procesul de selecție pentru numirea viitorului director general al Fondului Monetar Internațional (FMI).
Uniunea Europeană are astfel oportunitatea de a susține desfășurarea unui proces de selectare a direcției FMI „deschis, bazat pe merit și transparent”, în conformitate cu recomandările formulate în 2009 de către Comitetul monetar și financiar internațional (CMFI) al FMI.
O astfel de decizie s-ar înscrie pe linia continuității angajamentelor luate de G20 în aprilie 2009 în favoarea renunțării la criteriul de preferință geografică pentru procedura de selecție.
Pentru ca selecția viitoarei direcții a FMI să aibă legitimitatea necesară, trebuie îndeplinite trei condiții.
În primul rând, este necesar ca respectivul candidat să se bucure atât de sprijinul majorității statelor membre, cât și de majoritatea drepturilor de vot.
Mai exact, este absolut necesar ca statele membre să poată să voteze individual, și nu prin prisma circumscripției lor, și să poată să-și exprime public susținerea.
În al doilea rând, trebuie avut grijă ca procedura referitoare la candidatură să fie publică și deschisă, trebuie de asemenea, acordat un timp suficient pentru o dezbatere veritabilă, audieri publice și proceduri de vot deschise.
În cele din urmă, trebuie precizate în detaliu un profil al funcției și calificările necesare pentru a garanta că un candidat bun este independent și capabil să lucreze cu toate părțile implicate, inclusiv cu organizațiile societății civile.
Ce dispoziții intenționează, așadar, să adopte Comisia pentru a asigura un proces de selecție deschis, transparent și bazat pe criterii de merit?
