Răspuns dat de dl Špidla în numele Comisiei
(7 decembrie 2009)
Responsabilitatea pentru lupta împotriva sărăciei, inclusiv cea din rândul copiilor, revine în principal statelor membre.
Totuși, statele membre au decis să conlucreze în această problemă la nivel UE, în cadrul metodei deschise de coordonare (MDC) în domeniile protecției sociale și incluziunii sociale.
În martie 2006, șefii de stat și de guvern din UE s-au angajat „să ia măsurile necesare pentru a reduce rapid și semnificativ sărăcia în rândul copiilor, oferind tuturor copiilor oportunități egale, indiferent de mediul social din care provin”.
Ca urmare a respectivului angajament, statele membre au stabilit ca, în anul 2007, problema abordării sărăciei și a excluziunii sociale a copiilor să fie un domeniu prioritar de activitate în cadrul MDC.
În acest sens, statele membre și Comisia au analizat în detaliu problema sărăciei și bunăstării în rândul copiilor din UE.
Pe baza respectivei analize, Comitetul pentru protecție socială, care este compus din reprezentanți ai statelor membre și care coordonează activitatea în cadrul MDC în domeniile protecției sociale și incluziunii sociale, a adoptat, în ianuarie 2008, un raport privind „Sărăcia și bunăstarea în rândul copiilor din UE – starea actuală și acțiunile următoare” A se vedea: http://ec.europa.eu/employment_social/spsi/publications_en.htm#childpoverty. .
Concentrarea, în 2007, asupra problemei sărăciei în rândul copiilor a contribuit la aprofundarea înțelegerii factorilor determinanți ai sărăciei în rândul copiilor din fiecare stat membru.
În acest mod s-a evidențiat, de asemenea, faptul că a fost necesară implementarea unor strategii cuprinzătoare care să combine sprijinul financiar adecvat și bine conceput, crearea de oportunități de găsire a unui loc de muncă de către părinți și furnizarea de servicii.
Planurile naționale de acțiune privind incluziunea socială pentru perioada 2008 – 2010 arată că statele membre și-au consolidat strategiile și au aplicat o abordare holistică și mai integrată a soluționării problemei sărăciei în rândul copiilor, inclusiv în ceea ce privește stabilirea obiectivelor (22 de state membre și-au stabilit obiective din sfera sărăciei în rândul copiilor, 16 dintre ele utilizând indicatori conveniți la nivel UE).
