30.9.2008
PROPUNERE DE REZOLUȚIE
depusă pe baza declarației Comisiei
în conformitate cu articolul 103 alineatul (2) din Regulamentul de procedură
de Georgios Papastamkos, Robert Sturdy, Corien Wortmann-Kool și Godelieve Quisthoudt-Rowohl,
în numele Grupului PPE-DE
referitoare la viitorul Rundei de la Doha privind dezvoltarea
Rezoluția Parlamentului European referitoare la viitorul rundei de la Doha privind dezvoltarea
Parlamentul European ,
–
având în vedere Rezoluția sa din 4 aprilie 2006 privind evaluarea Rundei de la Doha în urma Conferinței Ministeriale a OMC de la Hong Kong P6_TA(2006)0123 . ,
–
având în vedere concluziile mini-reuniunii ministeriale de la Geneva din 29 iulie 2008,
–
având în vedere articolul 103 alineatul (2) din Regulamentul său de procedură,
A.
întrucât negocierile din cadrul Rundei de la Doha au fost lansate în 2001 având ca obiective crearea de noi oportunități comerciale, consolidarea normelor comerciale multilaterale și soluționarea dezechilibrelor actuale ale sistemului comercial, punerea comerțului în slujba dezvoltării durabile, cu accent pe integrarea economică a țărilor în curs de dezvoltare, în special a țărilor cel mai puțin dezvoltate;
B.
întrucât discuțiile au fost întrerupte la Geneva în iulie 2008; întrucât s-au realizat unele progrese privind anumite aspecte, în timp ce alte aspecte importante pentru definirea deplinelor modalități nu au fost tratate în acordul cadru;
C.
întrucât eșecul de a finaliza Runda de la Doha ar accentua actuala nesiguranță economică globală și ar pune sub semnul întrebării credibilitatea sistemului comercial multilateral, ceea ce va duce la o orientare spre acordurile bilaterale și regionale;
D.
întrucât ofertele prezentate de Comisie privind agricultura și accesul pe piața neagricolă au întrecut orice alte oferte prezentate de orice alt membru în cadrul negocierilor comerciale multilaterale,
1.
își reînnoiește angajamentul față de sistemul comercial multilateral și de OMC în calitate de garant al unui sistem comercial reglementat; consideră că OMC joacă un rol important în ceea ce privește garantarea unei mai bune gestionări a globalizării și a unei distribuiri mai echitabile a beneficiilor sale, care să favorizeze în special țările cele mai puțin dezvoltate;
2.
își exprimă regretul și îngrijorarea față de eșecul negocierilor din cadrul Rundei de la Doha purtate la Geneva în iulie 2008; subliniază că întreruperea acestora reprezintă pierderea unor oportunități pentru creșterea și dezvoltarea economică la nivel global;
3.
solicită țărilor în curs de dezvoltare mai avansate să își asume responsabilitatea pe care o au în calitate de actori economici la nivel global și să își raporteze concesiile la nivelul lor de dezvoltare și competitivitate (sectorială); subliniază importanța comerțului între nord și sud, precum și între sud și sud;
4.
subliniază că eșecul unei distincții clare între țările în curs de dezvoltare mai avansate și alte țări în curs de dezvoltare ar putea împiedica tratarea acestora conform nevoilor specifice pe care le au, ceea ce ar putea afecta într-un mod negativ țările în curs de dezvoltare care au cea mai mare nevoie de sprijin;
5.
solicită Comisiei să analizeze posibilitățile de relua discuțiile din cadrul Rundei de la Doha cât mai curând posibil; îndeamnă Comisia să mențină o poziție fermă de negociere care să vizeze accesul îmbunătățit pe piață al produselor și serviciilor europene, atât în cazul economiilor dezvoltate cât și al celor emergente;
6.
sprijină ferm finalizarea Agendei pentru dezvoltare de la Doha (ADD), în vederea obținerii unui rezultat cuprinzător, ambițios și echilibrat al negocierilor;
7.
consideră că aspectele care ar putea constitui obiectul unui acord și al unei puneri în aplicare separate, în special cele privind facilitarea comerțului, ar putea fi eliminate din „acordul unic”;
8.
solicită țărilor dezvoltate și celor în curs de dezvoltare avansate să urmeze inițiativa UE „Totul cu excepția armelor”, facilitând țărilor cel mai puțin dezvoltate accesul pe piață fără taxe vamale și contingențe; de asemenea, subliniază importanța îmbunătățirii cadrului pentru ajutorul acordat comerțului;
9.
recunoaște importanța unui „ angajament unic”, însă solicită să se reflecteze asupra modalităților de a facilita desfășurarea negocierilor comerciale multilaterale;
10.
este convins că, în urma Rundei de la Doha, OMC ar trebui să trateze și alte aspecte problematice privind comerțul, cum ar fi investițiile, concurența, achizițiile publice, implementarea și durabilitatea;
11.
consideră că este necesar să se reflecteze asupra unei reforme instituționale a OMC, pentru a-i îmbunătăți funcționarea, precum și legitimitatea și responsabilitatea democratică; subliniază în acest sens importanța dimensiunii parlamentare a OMC;
12.
susține consolidarea acordurilor de liber schimb existente și încheierea unor noi Acorduri de liber schimb bilaterale și regionale (OMC plus), ca modalitate de completare a cadrului multilateral;
13.
încredințează Președintelui sarcina de a transmite prezenta rezoluție Președintelui Consiliului, Președintelui Comisiei, Directorului General al OMC și Președinților Parlamentelor naționale ale UE.
