Întrebarea cu solicitare de răspuns scris E-003081/2011
adresată Comisiei
Articolul 117 din Regulamentul de procedură
Daciana Octavia Sârbu (S&D)
(30 martie 2011)
Subiect: Accesul bolnavilor cronici la medicamente
În anul 2001, prin declaraţia de la Doha a Organizaţiei Internaţionale a Comerţului, statele membre ale acestei organizaţii au decis să îmbunătăţească accesul ţărilor în curs de dezvoltare la medicamentele indispensabile.
După această decizie, companiile farmaceutice vând medicamentele vitale pentru locuitorii acestor ţări la preţuri accesibile.
Având în vedere faptul că unele state membre ale Uniunii Europene întâmpină dificultăţi economice foarte mari, din cauza cărora pacienţilor suferind de boli cronice le-a fost limitat accesul la medicamente compensate, bolnavilor cronici care nu îşi permit să plătească medicaţie ar trebui să li se faciliteze accesul la medicamente la preţuri mici sau chiar gratuite.
În acest context,
1.
Prevede Comisia crearea unui mecanism de solidaritate cu ţările europene aflate în dificultate economică, care să funcţioneze pe baza unei înţelegeri cu companiile farmaceutice, pentru a asigura accesul bolnavilor cronici fără posibilităţi materiale la medicamente la preţuri accesibile?
2.
Având în vedere că accesul la medicaţie este vital pentru pacienţii cu boli cronice, intenţionează Comisia să elaboreze o reglementare europeană privind accesul acestora la medicaţie şi servicii medicale?
