Întrebarea cu solicitare de răspuns scris E-7412/2010
adresată Comisiei
Articolul 117 din Regulamentul de procedură
Silvia-Adriana Ţicău (S&D)
(17 septembrie 2010)
Subiect: Plan de acţiune în domeniul energiei regenerabile
În anul 2009, producţia de energie primară din surse regenerabile a reprezentat 18,4%, înregistrând o creştere de 8,3% la nivelul Uniunii Europene, în timp ce doar 9% din totalul energiei consumate la nivelul celor 27 de state membre provine din surse regenerabile.
Directiva 2009/28/CE JO L 140, 5.6.2009, p.
16 . din 23 aprilie 2009 privind promovarea utilizării energiei din surse regenerabile cere statelor membre să prezinte până la 30 iunie 2010 planuri naţionale de acţiune în domeniul energiei regenerabile, în cadrul cărora să fie stabilite obiective naţionale privind ponderea energiei din surse regenerabile în totalul energiei consumate, astfel încât, până în 2020, UE să se asigure că 20% din energia consumată şi 10% din energia utilizată în sectorul transporturilor provin din surse regenerabile de energie.
Conform acestei directive, Comisia trebuie să prezinte Parlamentului European şi Consiliului până la 31 decembrie 2010 o analiză şi un plan de acţiune în domeniul energiei regenerabile, în scopul îmbunătăţirii finanţării şi coordonării în vederea realizării obiectivului de „20-20-20”.
Aş dori să întreb Comisia în ce stadiu se află această analiză şi când va prezenta planul de acţiune în domeniul energiei regenerabile?
