ÎNTREBARE ORALĂ H-0965/08
pentru timpul afectat întrebărilor din perioada de sesiune decembrie 2008
în conformitate cu articolul 109 din Regulamentul de procedură
de
Silvia-Adriana Ţicău
Consiliul
Subiect: Importanţa acordată politicii de transport rutier
Revenim la întrebarea H-0614/08 adresată Consiliului în data de 15 iulie 2008.
Deşi reprezentantul Consiliului ne-a informat în şedinţa plenară din data de 23 septembrie 2008 că Parlamentul European va primi poziţia Consiliului în luna septembrie, vă informăm că nici până în acest moment nu am primit această poziţie.
Având în vedere faptul că noua formă a Regulamentului privind accesul la ocupaţia de transportator rutier ar trebui să intre în vigoare la 1 iunie 2009, iar până la 1 ianuarie 2012 statele membre ar trebui să interconecteze registrele electronice naţionale definite de acest regulament, aş dori să întreb Consiliul Uniunii care este prioritatea acordată „pachetului rutier” în următoarele 5 luni şi care este calendarul propus pentru ca noile regulamente astfel modificate să fie adoptate înainte de 1 iunie 2009.
