ÎNTREBARE CU SOLICITARE DE RĂSPUNS SCRIS E-2577/10
adresată de Rareş-Lucian Niculescu (PPE)
Comisiei
(20 aprilie 2010)
Subiect: Efectele BPA asupra sănătăţii publice
Prezenţa substanţei Bisfenol A (BPA) în materialul din care sunt făcute majoritatea produselor din plastic constituie subiectul unor controverse care au determinat Danemarca, trei state americane şi Canada să interzică folosirea acestui compus chimic în fabricarea produselor pentru bebeluşi.
Organizaţia Mondială a Sănătăţii va organiza o întâlnire la nivel înalt pentru a analiza acest subiect.
Autoritatea Europeană pentru Siguranţa Alimentară (EFSA) recomandă limitarea BPA la o cantitate de 50 micrograme/kg corp pe zi.
Având în vedere îngrijorarea produsă în rândul consumatorilor, pe fondul dezbaterilor în curs şi ca urmare a deciziilor de interzicere adoptate în unele state, rugăm Comisia să precizeze dacă are intenţia de a aloca fonduri suplimentare pentru a studia efectele BPA asupra sănătăţii publice.
