29.4.2009
PROPUNERE DE REZOLUȚIE
depusă pe baza declarațiilor Consiliului și Comisiei
în conformitate cu articolul 103 alineatul (2) din Regulamentul de procedură
de André Brie și Jiří Maštálka
în numele Grupului GUE/NGL
referitoare la situația din Moldova după alegerile din 5 aprilie 2009
Rezoluția Parlamentului European referitoare la situația din Moldova după alegerile din 5 aprilie 2009
Parlamentul European,
–
având în vedere raportul privind rezultatele și concluziile preliminare ale misiunii internaționale OSCE de observare a alegerilor pentru alegerile parlamentare din Republica Moldova din 5 aprilie 2009,
–
având în vedere articolul 103 alineatul (2) din Regulamentul său de procedură,
A.
întrucât misiunea internațională OSCE de observare a alegerilor a ajuns la concluzia că „alegerile parlamentare din 5 aprilie 2009 s-au desfășurat într-un mediu general pluralist, oferind alegătorilor alternative politice distincte si a întrunit multe dintre angajamentele asumate în cadrul OSCE și Consiliului Europei”; întrucât misiunea a observat, de asemenea, „că trebuie să se depună eforturi suplimentare, inclusiv la nivel legislativ, pentru a asigura un proces electoral fără un amestec administrativ nejustificat, pentru a garanta libertatea de exprimare și accesul la informație, precum și pentru a spori încrederea publicului în acest proces”;
B.
întrucât, după proteste puternice, a avut loc o renumărare a voturilor exprimate în alegerile din 5 aprilie;
C.
întrucât, după alegerile parlamentare, mii de demonstranți au luat cu asalt clădirea administrației prezidențiale și parlamentul; întrucât birourile guvernamentale au fost devastate, demonstranții care au invadat clădirile aruncând documente și calculatoare pe ferestre; întrucât demonstranții au fluturat steaguri ale țării vecine România, precum și steaguri albastre și galbene ale UE;
D.
întrucât o persoană și-a pierdut viața în timpul confruntărilor dintre demonstranți și poliție și întrucât 200 de persoane au fost arestate; întrucât există informații privind folosirea excesivă a forței de către poliție, tortură și alte tratamente inumane și degradante în centrele de detenție; întrucât autoritățile nu au furnizat informații adecvate privind identitatea persoanelor care se aflau încă în detenție, precum și privind localizarea acestora; întrucât jurnaliștilor străini li s-a refuzat trecerea frontierei, iar accesul la mai multe site-uri de internet ale opoziției a fost blocat;
E.
întrucât președintele Moldovei Vladimir Voronin a solicitat Înaltului Reprezentant al UE pentru Politica Externă și de Securitate Comună, Javier Solana, să trimită o delegație în Moldova pentru a ancheta protestele de masă care au avut loc la Chișinău la 7 aprilie, precum și devastarea care a urmat a clădirilor administrației prezidențiale și ale parlamentului; întrucât o delegație a Parlamentului European a vizitat Moldova,
1.
salută faptul că alegerile pentru ce-a de-a cincea legislatură a Parlamentului Republicii Moldova s-au desfășurat într-un mod pașnic și organizat și într-un mediu general pluralist, întrunind angajamentele exprimate în cadrul OSCE și Consiliului Europei;
2.
salută decizia Comisiei electorale centrale a Republicii Moldova de a permite verificarea listelor de alegători; observă faptul că Curtea Constituțională a Moldovei a aprobat rezultatele renumărării voturilor alegerilor parlamentare, confirmând victoria Partidului comunist cu o majoritate neschimbată de 49,48%; consideră că acesta a fost un pas important în procesul de consolidare a încrederii;
3.
invită toate partidele din Moldova să accepte voința democratică a populației din Moldova;
4.
subliniază că situația actuală de conflict nu poate fi soluționată decât prin intermediul dialogului și al procedurilor constituționale și invită toate părțile să evite în continuare recurgerea la forță sau la o retorică incendiară;
5.
invită România și alte țări vecine cu Moldova să dea dovadă de reținere, să respecte suveranitatea Moldovei și să nu intervină în afacerile interne ale Moldovei; solicită normalizarea relațiilor dintre România și Moldova;
6.
condamnă responsabilii pentru revolta care a degenerat la Chișinău în zilele de după alegeri; solicită o anchetă minuțioasă a evenimentelor; invită autoritățile moldovene să garanteze că orice persoană desemnată ca fiind responsabilă, pe baza unor motive temeinice, să fie adusă în fața justiției cu respectarea unor proceduri echitabile;
7.
invită autoritățile moldovene să se asigure că toate acuzațiile privind utilizarea excesivă a forței de către poliție, precum și tortura și rele tratamente sunt anchetate în mod rapid și minuțios; invită autoritățile moldovene să-i aducă în fața justiției pe cei responsabili și să se asigure că orice victimă a unor astfel de încălcări ale drepturilor beneficiază de compensații echitabile și adecvate și de o reabilitare deplină;
8.
invită autoritățile moldovene să garanteze respectarea deplină a libertăților fundamentale și a drepturilor omului, inclusiv a dreptului la întrunire pașnică, a accesului la informații și a libertății de exprimare;
9.
încredințează Președintelui sarcina de a transmite prezenta rezoluție Consiliului, Comisiei, Înaltului Reprezentant al UE pentru Politica Externă și de Securitate Comună, statelor membre, guvernului și parlamentului Republicii Moldova, guvernului și parlamentului Rusiei și OSCE.
