3.11.2010 B7-0602/2010 PROPUNERE DE REZOLUŢIE depusă pe baza întrebării cu solicitare de răspuns oral B7-0560/2010
în conformitate cu articolul 115 alineatul (5) din Regulamentul de procedură
referitoare la parteneriatele europene pentru inovare în cadrul inițiativei emblematice „O Uniune a inovării”
Amalia Sartori
în numele Grupului PPE
Judith A. Merkies
în numele Grupului S&D
Jorgo Chatzimarkakis
în numele Grupului ALDE
Philippe Lamberts și Reinhard Bütikofer
în numele Grupului Verts/ALE
Evžen Tošenovský
în numele Grupului ECR
Marisa Matias
în numele Grupului GUE/NGL
Niki Tzavela
în numele Grupului EFD
PE450.420v01-00 B7‑0602/2010 Rezoluția Parlamentului European referitoare la parteneriatele europene pentru inovare în cadrul inițiativei emblematice „O Uniune a inovării”
Parlamentul European,
- având în vedere comunicarea Comisiei intitulată „Europa 2020: o strategie europeană pentru o creștere inteligentă, durabilă și favorabilă incluziunii” ( COM(2010)2020 ),
– având în vedere Comunicarea Comisiei intitulată „Inițiativă emblematică a Strategiei Europa 2020: O Uniune a inovării ( COM(2010)0546 ),
– având în vedere articolul 115 alineatul (5) și articolul 110 alineatul (2) din regulamentul său de procedură,
A. întrucât inițiativa „O Uniune a inovării” reprezintă, până în momentul de față, cea mai importantă inițiativă de acest gen, precum și o încercare concretă de a realiza o politică europeană a inovării integrată, și întrucât succesul acesteia depinde de o cooperare bine coordonată la nivel regional, național și european, în care toate părțile interesate să fie implicate cât mai mult la toate aceste niveluri;
B. întrucât parteneriatele europene pentru inovare reprezintă un concept inovator menit să creeze sinergii între inițiativele din domeniul inovării existente sau, eventual, noi de la nivelul Uniunii Europene și al statelor membre, precum și să optimizeze și să accelereze obținerea de rezultate și beneficii pentru societate;
1. salută prima temă propusă pentru Parteneriatul european pentru inovare, privind o îmbătrânire activă și în condiții bune de sănătate, precum și abordarea propusă de Comisie de desfășurare, într-o primă fază, a unui proiect-pilot prin care să se testeze, înainte de lansarea altor proiecte, forma cea mai potrivită pe care ar trebui să o ia aceste parteneriate;
2. invită Comisia să includă în primul proiect-pilot privind o îmbătrânire activă și în condiții bune de sănătate o inovare socială care să conducă la o mai bună calitate a vieții, să contribuie la prevenirea îmbolnăvirii, să îmbunătățească rețelele sociale din sectoarele publice și pe cele care reunesc partenerii sociali, precum și să promoveze introducerea unor noi tehnologii care ajută la îmbunătățirea calității vieții;
3. subliniază faptul că succesul acestui nou concept depinde de existența unui obiectiv bine definit și a unei împărțiri a responsabilităților între diverșii parteneri implicați, a unor termene clare pentru realizarea proiectelor individuale, a unor obiective fezabile și cuantificabile, orientate cât se poate de mult spre piață, precum și a unor proceduri administrative simplificate privind punerea în aplicare și diseminarea optimă a rezultatelor cercetărilor și privind accesul la acestea; în acest sens, subliniază rolul central pe care îl joacă Comisia în ceea ce privește punerea la dispoziție a unui cadru operațional și a unei consilieri adecvate pentru diversele proiecte care fac parte dintr-un anumit parteneriat;
4. îndeamnă Comisia ca, la stabilirea cadrului de gestionare a acestor parteneriate, să inventarieze structurile naționale și europene existente și să analizeze modalitatea în care acestea pot fi integrate în mod eficient în cadrul parteneriatelor fără a se crea neapărat structuri noi, precum și să asigure o participare adecvată a societăților inovatoare de dimensiuni mai mici, a universităților și a instituțiilor de cercetare;
5. îndeamnă Comisia să asigure o finanțare adecvată și eficientă a parteneriatelor prin combinarea efectivă a resurselor Uniunii Europene, ale statelor membre, ale regiunilor și ale altor entități publice sau private interesate, aplicând criterii clare și respectând principiile de transparență, deschidere și oportunități egale la alocarea acestora; salută, în acest context, Comunicarea Comisiei privind revizuirea bugetului UE, în care se pune un puternic accent pe cercetare, inovare și educație;
6. sprijină domeniile identificate de Comisie pentru parteneriatele propuse; invită Comisia să evalueze, la lansarea unui parteneriat, nivelul și amploarea muncii în curs, precum și potențialul parteneriatului de a genera în cel mai scurt timp rezultate și beneficii cât mai mari în termeni de competitivitate și la nivelul societății;
7. consideră că parteneriatele ulterioare ar urma să beneficieze în mod instantaneu de valoarea-adăugată creată, precum și că principiul general al acestor parteneriate ar trebui să fie utilizarea inteligentă a resurselor, promovându-se astfel, în același timp, eficiența utilizării resurselor și o producție eficientă pe parcursul întregului lanț de aprovizionare, precum și un consum inteligent:
(a) orașe inteligente - cu accent pe îmbunătățirea eficienței și a gestiuni energiei, transportului și infrastructurii, precum și pe furnizarea unei baze care să permită realizarea de progrese rapide în ceea ce privește realizarea obiectivelor UE în materie de eficiență energetică, energie regenerabilă și climă la nivel local, și
(b) materii prime - siguranța aprovizionării cu materii prime, inclusiv extragerea, transformarea, reciclarea și înlocuirea durabilă, având în vedere că anumite aspecte privind planificarea utilizării terenurilor necesită un studiu aprofundat;
8. invită Comisia să informeze în mod corespunzător Parlamentul cu privire la progresele și rezultatele acestui proiect-pilot și să sublinieze în mod clar implicarea Parlamentului la stabilirea orientărilor strategice ale viitoarelor parteneriate, ținând seama de caracterul urgent al principalelor provocări cu care se confruntă societatea; propune reevaluarea bianuală a programării acțiunilor parteneriatelor și solicită Comisiei să prezinte informații cu privire la modificările aduse la programarea acțiunilor ca urmare a acestor reevaluări;
9. încredințează Președintelui sarcina de a transmite prezenta rezoluție Consiliului și Comisiei, precum și guvernelor și parlamentelor statelor membre.
