Răspuns comun dat de dl De Gucht, în numele Comisiei
Întrebări scrise : P-5330/10 , E-6031/10 , E-5587/10
(10 august 2010)
Comisia este la curent cu situația din Argentina, pe care a urmărit-o îndeaproape încă de la început.
Pe baza informațiilor disponibile la 7 mai 2010, s-a constatat că Institutul național pentru alimentație (INAL, făcând parte din structurile Ministerului Sănătății) a început să elibereze cu întârziere „certificatele de sănătate” pentru importul de alimente, în baza unui ordin al Secretarului pentru comerțul interior (nota nr.
232).
Eliberarea acestor certificate necesare pentru introducerea produselor pe piața internă a fost o formalitate până la data susmenționată, dar în prezent, pentru eliberarea lor este necesară aprobarea Secretarului de stat pentru comerțul interior, ceea ce duce la întârzieri în efectuarea importurilor de produse alimentare.
Guvernul Argentinei a negat existența oricărei restricții oficiale sau măsuri publice privind importurile de alimente.
Întrucât s-au semnalat astfel de situații în care au avut loc întârzieri, Comisia și-a exprimat îngrijorarea la nivel înalt și a cerut luarea imediată de măsuri pentru remedierea acestei probleme, inclusiv în cadrul forumurilor bilaterale și multilaterale.
Până în prezent, acțiunile Comisiei au constat în: —
O notă din partea Directorului general al Direcției Generale (DG) COMERȚ, dl D. O'Sullivan, trimisă la 12 mai 2010 Secretarului de stat argentinian pentru comerț exterior, dl A. Chiaradia, în care s-a subliniat îngrijorarea UE, insistându-se pe necesitatea eliminării oricăror restricții asupra importurilor de alimente din UE.
—
Mai multe reuniuni și demersuri adresate Misiunii Argentinei pe lângă UE pentru a protesta împotriva situației și a cere precizări și acțiuni din partea Argentinei.
—
Acțiuni ale Comisiei (prin intermediul delegației UE din Buenos Aires) pentru a atrage atenția în presă asupra situației, a păstra contactul și a coordona acțiunile cu alte țări afectate (SUA, Japonia, Canada, Brazilia, Chile, Mexic etc.).
—
Demersuri și solicitări pentru organizarea de reuniuni cu autoritățile argentiniene, inclusiv cu Institutul național pentru alimentație (INAL), cu Ministrul Afacerilor Externe, precum și cu Secretarul pentru comerțul interior.
—
Semnalarea situației la nivel multilateral, în cadrul Consiliului pentru comerțul cu mărfuri al Organizației Mondiale a Comerțului (OMC), la 5 iulie 2010, și în cadrul exercițiului de „monitorizare a protecționismului” al organului însărcinat cu examinarea politicilor comerciale, în cadrul căruia UE, cu sprijinul unui mare număr de membri ai OMC, și-a subliniat îngrijorarea, și-a exprimat îndoielile cu privire la compatibilitatea măsurilor în cauză cu normele OMC și a solicitat, din partea Argentinei, precizări și acțiuni pentru remedierea situației.
—
Semnalarea problemei în cadrul procesului de negociere UE-Mercosur.
În timpul rundei de negocieri cu Mercosur care a avut loc în perioada 29 iunie - 2 iulie 2010 la Buenos Aires, Comisia a transmis un mesaj ferm, atât autorităților argentiniene, cât și presei, precum și în cadrul sesiunii de negocieri oficiale cu alte țări membre ale Mercosur prezente la negocieri, precizând că măsurile în cauză sunt inacceptabile și că ele au un impact negativ asupra eforturilor de negociere a unui acord UE-Mercosur.
Pe baza celei mai recente evaluări efectuate la fața locului de către delegația UE la Buenos Aires, aflată în contact cu ambasadele statelor membre și cu reprezentanții societăților din UE, se poate afirma că inițiativele luate de UE par să fi avut efect.
După toate aparențele, la 8 iulie 2010, majoritatea containerelor blocate au fost repuse în circulație, iar UE a continuat să facă demersuri pentru repunerea în circulație a ultimelor patru containere.
În opinia Comisiei, măsurile luate de Argentina ar putea fi catalogate, în mod plauzibil, drept incompatibile cu normele OMC, în special cu articolul 4 alineatul (2) din Acordul privind agricultura și cu articolul XI din GATT 1994, care interzice restricțiile la importuri, precum și cu articolul X din GATT 1994.
Faptul că Argentina neagă existența oricărei măsuri incompatibile cu normele OMC și că nu există niciun act legislativ accesibil public nu schimbă nimic din punctul de vedere al procedurilor OMC de soluționare a diferendelor, atât timp cât practicile incompatibile cu normele OMC sunt identificate în mod clar și sunt susținute de fapte și dovezi.
Comisia intenționează să monitorizeze situația îndeaproape, în cooperare cu statele membre și cu societățile din UE, în scopul eliminării efective a oricăror restricții la exporturi în Argentina.
În acest scop, ea va continua să depună eforturi pentru a se alia cu alți parteneri comerciali din cadrul OMC, inclusiv cu alți membri ai Mercosur, precum și în cadrul altor forumuri și proceduri, inclusiv OMC și G-20, după caz.
În ceea ce privește întrebarea privind suspendarea importurilor de produse agricole din Argentina în UE, Comisia poate informa distinșii membri că nu este posibilă suspendarea imediată a acestor importuri.
Acest tip de reacție ar fi catalogat drept represalii unilaterale împotriva acțiunilor unui membru al OMC, ceea ce este interzis în conformitate cu normele OMC.
Posibilitatea suspendării concesiilor sau obligațiilor față de Argentina reprezintă un ultim mijloc la care se poate recurge, sub rezerva avizului favorabil din partea OMC; această posibilitate poate fi luată în considerare numai în cazul în care o comisie a OMC se pronunță împotriva măsurilor luate de Argentina, iar retragerea imediată a acestor măsuri este imposibilă sau în cazul în care decizia comisiei OMC este temporară, aplicându-se doar până la încetarea măsurilor ilegale.
