Întrebarea cu solicitare de răspuns oral O-000079/2012
adresată Consiliului
Articolul 115 din Regulamentul de procedură
Kyriacos Triantaphyllides
,
Cornelis de Jong
,
Patrick Le Hyaric
,
Cornelia Ernst
în numele Grupului GUE/NGL Subiect: Situația din Sicilia privind migranții și solicitanții de azil
O delegație a Comisiei LIBE a Parlamentului European a vizitat Sicilia în perioada 24-26 noiembrie 2011 pentru a monitoriza centrele pentru migranți.
În urma acestei vizite au fost solicitate informații suplimentare din partea autorităților italiene, care nu au fost puse la dispoziție până în momentul de față.
Între timp, 5 persoane au fost găsite decedate în ambarcațiunile care au sosit în Lampedusa de la data de 17 martie 2012.
74 de somalezi au fost reținuți pe o barcă de pescuit tunisiană aflată la sud de Lampedusa timp de 3 zile, până a fi trimiși înapoi în Tunisia (care nu reprezenta țara lor de tranzit).
Consiliul este solicitat să furnizeze informații detaliate, acolo unde este necesar apelând la autoritățile italiene, în special cu privire la următoarele aspecte:
- persoanele recent sosite și felul în care au fost soluționate situațiile de urgență;
- cadrul juridic și motivele pentru care portul din Lampedusa a fost declarat drept „port nesigur” pentru migranți (doar pentru aceștia) și dacă se așteaptă ca această decizie să fie revizuită și când;
- cadrul juridic pentru centrele de identificare și expulzare (CIEs) și pentru centrele de primire pentru solicitanții de azil (CARAs) și motivele pentru are solicitanții de azil din centrele de identificare și expulzare nu sunt transferați către centrele de primire odată ce au solicitat azil; informații detaliate cu privire la procesarea cererilor de azil și rezultatul acestora;
- conținutul acordurilor actuale și a celor anterioare dintre Italia și Tunisia și Libia, precum și informații detaliate cu privire la implementarea lor practică, în special ca urmare a vizitei primului-ministru italian în Libia în ianuarie 2012;
- informații cu privire la gestionarea centrelor de identificare și expulzare și a celor de primire din Sicilia, atât în ceea ce privește locația acestor centre, cât și a agențiilor de contractare; dacă au fost îmbunătățite condițiile de primire;
- garanții cu privire la continuarea proiectului Presidium și la buna cooperare cu alte ONG-uri și în următorii ani;
- fondurile UE primite și modul în care acestea au fost utilizate pentru gestionarea migrației în 2011 și 2012, cât și informații detaliate cu privire la activitățile Frontex din Sicilia;
- măsurile pe care intenționează să le ia UE și Italia în vederea implementării hotărârii CEDO a Marii Camere în cazul Hirsi Jamaa și alții împotriva Italiei, care condamnă decizia autorităților italiene de a trimite imigranții înapoi în Libia.
