Răspuns dat de dl Hahn în numele Comisiei
(22 martie 2011)
Strategiile de specializare inteligentă constituie un mijloc de a exploata diversitatea regională, de a stimula cooperarea în cadrul frontierelor naționale și regionale și de a deschide calea spre noi oportunități, evitând fragmentarea și vizând creșterea investițiilor private pentru creștere inteligentă.
Pentru a asista regiunile în acest proces, Comisia înființează o „platformă de specializare inteligentă” pentru a crea inteligența strategică necesară în fiecare regiune și stat membru, pentru a dezvolta și elabora metodologii, analize și formare în aceste domenii, pe baza învățării reciproce și cu sprijinul expertizei la nivel internațional și al organismelor reprezentative.
Înființarea unei platforme de specializare inteligentă (platforma S 3 ) a fost anunțată în comunicarea „Contribuția politicii regionale la creșterea inteligentă în Europa 2020” COM(2010) 553 final. adoptată în același timp cu inițiativa emblematică „O Uniune a inovării” COM(2010) 546 final. .
Comisia a început deja lucrările de pregătire în lansarea acestei platforme.
Platforma va fi instituită în cooperare cu Centrul Comun de Cercetare (IPTS) din Sevilla.
IPTS va acționa în calitate de facilitator.
Platforma va reuni activitățile menite să vină în sprijinul elaborării politicilor (de exemplu în cercetare, politică regională, întreprinderi, inovare, educație, societatea informațională și sănătate) care sunt reprezentate în cadrul platformei de numeroase servicii ale Comisiei.
De asemenea, platforma va comunica și va oferi feed-back și informații directe regiunilor, statelor membre și organismelor sale intermediare care activează în acest domeniu.
Platforma va fi compusă din două părți principale, un „atelier S 3 (specializare inteligentă)” și o „platformă de învățare S 3 ” și va include un portal de internet, un personal specializat, precum și sprijin din partea unor experți de înalt nivel și a unor rețele din domeniu.
Platforma va fi lansată în cadrul conferinței „Regiunile pentru schimbarea economică” din 23 iunie 2011.
