Întrebarea cu solicitare de răspuns scris E-002622/2011
adresată Comisiei
Articolul 117 din Regulamentul de procedură
Cătălin Sorin Ivan (S&D)
(17 martie 2011)
Subiect: Traficul ilegal de țigări la granițele terestre ale Uniunii
În urma obținerii statutului de stat membru al Uniunii Europene, România a devenit ținta desfășurării unei noi „afaceri de succes”, și anume traficul cu țigări de contrabandă.
Pe fondul scumpirii țigărilor, contrabanda se află în continuă creștere, formându-se, astfel, rețele foarte bine organizate de contrabandiști, a căror descoperire și anihilare este dificilă, mai ales în contextul în care nu există o strategie clară de combatere a comerțului ilicit de țigarete și zilnic apar noi rețele de contrabandă.
Pe lângă firmele producătoare de țigări, cel mai mare prejudiciu este adus statului, întrucât numai în anul 2010 pagubele aduse bugetului de stat, din vânzarea ilegală a țigaretelor, se ridică la aproximativ 800-900 milioane de euro, ceea ce corespunde unei medii anuale a contrabandei de 27,4%.
De asemenea, faptul că, de la 1 ianuarie 2011, Ordinul 5300 al Autorității Naționale a Vămilor privind scanarea mijloacelor de transport a fost abrogat, astfel anulându-se obligativitatea controlului prin scanare a tuturor camioanelor la punctele de frontieră, facilitează contrabanda și îngreunează acțiunile de stopare a traficului ilicit de țigări.
În acest sens, are în vedere Comisia o strategie de combatere a comerțului ilicit de țigarete la granițele externe ale uniunii, precum și sporirea securității vamale, în special în punctele de frontiere terestre ale Uniunii?
