P6_TA(2009)0131
Participarea lucrătorilor în societăţile cu un statut european
B6-0110/2009
Rezoluţia Parlamentului European din 12 martie 2009 referitoare la participarea salariaților în societățile cu statut de societate europeană și alte măsuri însoțitoare
Parlamentul European
, –
având în vedere Comunicarea Comisiei din 25 iunie 2008 intitulată "Gândiți mai întâi la scară mică": Prioritate pentru IMM-uri - Un "Small Business Act " pentru Europa ( COM(2008)0394 ) și programul de lucru al Comisiei pentru perioada 2008 - 2009,
–
având în vedere articolul 103 alineatul (2) din Regulamentul său de procedură,
A.
întrucât statutul societății private europene (SPE) va facilita activitatea economică a IMM-urilor pe piața internă, fiind, de asemenea, accesibil și companiilor mai mari;
1.
solicită Comisiei să inițieze, în temeiul articolului 138 din Tratatul CE, o consultare cu partenerii sociali, pentru a evalua și, dacă este necesar, pentru a eficientiza, elabora sau consolida dispozițiile referitoare la participarea salariaților în cadrul pieței interne;
2.
solicită Comisiei să evalueze impactul statutelor existente ale societății europene și hotărârile relevante ale Curții Europene de Justiție (de exemplu cauzele "Daily Mail și General Trust", " Sevic Systems", " Inspire Art", "Überseering" și "Cartesio") referitoare la participarea salariaților în consiliile de administrație ale societăților și la eventuala evitare sau eludare a dispozițiilor naționale relevante;
3.
solicită Comisiei să evalueze problemele transfrontaliere în legătură cu guvernarea corporativă, dreptul fiscal și participarea financiară a salariaților la programele de acționariat referitoare la consultarea propusă, mai sus menţionată; solicită eventuala reexaminare și/sau formularea unor propuneri noi care să fie dezbătute de către Consiliu și Parlament;
4.
solicită Comisiei să evalueze necesitatea unei reglementări privind statutul SPE, conform căreia rambursarea unui împrumut sau orice altă retribuție a acționarului ar trebui returnată în cazul în care o contribuție la capitalul social ar fi fost mai potrivită (și anume, în cazul în care însăși compania este supraîndatorată); consideră că ar trebui preconizată o reglementare care să prevadă obligația acționarului de a restitui retribuția primită în cazul în care aceasta a fost plătită într-o perioadă apropiată de declararea insolvabilității societății;
5.
încredințează Președintelui sarcina de a transmite prezenta rezoluție Consiliului și Comisiei.
