Răspuns dat de dl Füle în numele Comisiei
(31 august 2011)
Comisia a examinat acordul dintre Bosnia și Herțegovina și Iran privind cooperarea în domeniul judiciar, care este identic cu unele acorduri anterioare semnate de Bosnia și Herțegovina cu alte țări terțe.
Serviciile Comisiei au acordat o atenție deosebită chestiunii extrădării, articolul 37 din acordul respectiv stipulând că, atunci când legislația uneia dintre părți prevede pedeapsa cu moartea pentru o anumită încălcare a legii, iar legislația părții solicitate în acest sens nu prevede acest lucru, extrădarea nu este permisă decât dacă sunt furnizate asigurări potrivit cărora nu se va recurge la pedeapsa capitală.
În calitate de țară membră a Consiliului Europei, Bosnia și Herțegovina nu poate aplica pedeapsa cu moartea, conform Convenției europene a drepturilor omului și protocoalelor adiționale relevante la aceasta.
Dintr-o perspectivă mai generală, ca țară potențial candidată la aderarea la UE, Bosnia și Herțegovina va trebui să se alăture politicii Uniunii Europene în ceea ce privește Iranul.
În acest sens, Bosnia și Herțegovina ar trebui să se asigure că aplicarea efectivă a acordurilor cu Republica Islamică Iran nu încalcă sancțiunile relevante ale Organizației Națiunilor Unite și nu contravine deciziilor în acest domeniu adoptate de Consiliul Uniunii Europene.
Comisia va continua să monitorizeze acest aspect în contextul dialogului periodic cu Bosnia și Herțegovina, cu ocazia tuturor reuniunilor organizate în cadrul procesului de asociere și stabilizare.
Comisia a solicitat, de asemenea, o prezentare detaliată a tuturor acordurilor existente și a memorandumurilor de înțelegere actualmente în vigoare încheiate între Bosnia și Herțegovina și Republica Islamică Iran.
Dacă va fi necesar, Comisia va solicita informații suplimentare cu privire la stadiul cooperării cu Republica Islamică Iran, în special în domeniile vizate de sancțiunile ONU relevante.
În special, Comisia va continua să monitorizeze îndeaproape progresele înregistrate de Bosnia și Herțegovina în ceea ce privește criteriile politice de la Copenhaga, Carta drepturilor fundamentale a Uniunii Europene și alte convenții și protocoale relevante ale Consiliului Europei, inclusiv în domeniul cooperării judiciare în materie civilă și penală cu țări terțe.
