9.5.2011 B7-0299/2011 PROPUNERE DE REZOLUŢIE depusă pe baza întrebărilor cu solicitare de răspuns oral B7‑0306/2011 , B7‑0307/2011 , B7‑0308/2011 , B7‑0310/2011 , B7‑0311/2011 și B7‑0313/2011
în conformitate cu articolul 115 alineatul (5) din Regulamentul de procedură
referitoare la criza din sectorul pescuitului din UE datorată creșterii prețului petrolului
Marek Józef Gróbarczyk
în numele Grupului ECR
PE465.605v01-00 B7‑0299/2011 Rezoluția Parlamentului European referitoare la criza din sectorul pescuitului din UE datorată creșterii prețului petrolului
Parlamentul European,
– având în vedere Regulamentul (CE) nr.
875/2007 al Comisiei din 24 iulie 2007 privind aplicarea articolelor 87 și 88 din Tratatul CE în cazul ajutorului de minimis în sectorul pescuitului,
– având în vedere Directiva 73/238/CEE a Consiliului din 24 iulie 1973 privind măsuri pentru atenuarea efectelor provocate de dificultățile în aprovizionarea cu țiței și produse petroliere,
– având în vedere Comunicarea Comisiei din 11 iunie 2008 intitulată „Răspunsul la provocarea reprezentată de prețurile petrolului” (COM(2008)384),
– având în vedere articolul 115 alineatul (5) și articolul 110 alineatul (2) din Regulamentul său de procedură,
A. întrucât sectorul pescuitului din UE contribuie la securitatea alimentară a Uniunii;
B. întrucât creșterea prețului petrolului afectează în mod negativ posibilitățile de practicare a activităților de pescuit și, prin urmare, reduce venitul pescarilor;
C. întrucât criza financiară și economică afectează în mod deosebit sectorul industrial și întreprinderile mici și mijlocii (IMM-urile), punând în pericol activitatea și ocuparea forței de muncă în sectoarele primar și secundar;
D. întrucât crizele politice din lumea arabă au avut ca rezultat creșterea prețului petrolului, acesta atingând o cotă de peste 100 de dolari/baril;
E. întrucât recenta criză provocată de creșterea prețului petrolului contribuie la situația dificilă a sectorului pescuitului din UE;
F. întrucât situația politică din lumea arabă este încă incertă, ceea ce ar putea conduce la alte creșteri ale prețului petrolului și chiar la perturbarea aprovizionării cu țiței și produse petroliere;
G. întrucât obiectivul Directivei 73/238 a Consiliului din 24 iulie 1973 este reducerea efectelor provocate de dificultățile legate de achiziția țițeiului și a produselor petroliere, urmărind îndeosebi să compenseze sau cel puțin să reducă efectele negative ale oricărei dificultăți, chiar și a uneia temporare, care duce la diminuarea considerabilă a rezervelor de astfel de produse, ceea ce ar putea provoca perturbări grave în activitatea economică a UE;
H. întrucât Comisia autorizează statele membre să acorde ajutoare de minimis întreprinderilor de pescuit în cazul în care aceste ajutoare sunt considerate transparente și nu depășesc un plafon de 30 000 EUR într-o perioadă de trei ani,
1. își exprimă sprijinul față de pescarii din UE și invită Comisia și Consiliul să adopte măsuri corespunzătoare pentru a facilita activitatea pescarilor;
2. invită Comisia să majoreze plafonul pentru ajutoarele de minimis de la 30 000 EUR la 60 000 EUR per întreprindere într-o perioadă de trei ani;
3. invită Comisia să examineze posibilitățile de sprijinire a sectorului pescuitului din UE, afectat de creșterea prețului petrolului, care ar putea fi puse în aplicare în viitorul apropiat;
4. reamintește Comisiei și Consiliului necesitatea stringentă de a consolida securitatea Uniunii în materie de achiziții de energie, precum și de a informa mai bine piețele și de a da asigurări consumatorilor cu privire la situația rezervelor de țiței, în special în ceea ce privește disponibilitatea țițeiului în situații de criză sau de deficit;
5. încredințează Președintelui sarcina de a transmite prezenta rezoluție Consiliului, Comisiei, guvernelor și parlamentelor statelor membre, organizațiilor producătorilor și sectoarelor pescuitului din UE.
