ÎNTREBARE CU SOLICITARE DE RĂSPUNS SCRIS E-1637/10
adresată de Rareş-Lucian Niculescu (PPE) şi Elena Oana Antonescu (PPE)
Comisiei
(18 martie 2010)
Subiect: Extinderea termenului de eligibilitate a cheltuielilor cofinanțate prin intermediul programului ex-ISPA
Guvernele Republicii Bulgaria și României au exprimat următoarea poziție comună prin care solicită Comisiei Europene: 1.
să ia în considerare extinderea până la 31.12.2011 a termenului de eligibilitate a cheltuielilor pentru toate proiectele Bulgariei și României aprobate în perioada 2000 - 2006 prin Programul ex-ISPA/ FOND DE COEZIUNE și derulate conform normelor Fondului de coeziune.
2.
să ofere Bulgariei și României posibilitatea extinderii până la 31.12.2012 a termenului de eligibilitate a cheltuielilor pentru proiecte importante aprobate în perioada 2000-2006, a căror valoare este de peste 100 milioane euro (care includ finanțarea asigurată de către Comisia Europeană și FMI).
De această posibilitate de extindere a termenului ar putea să beneficieze și proiectele derulate prin Fondul de Coeziune aprobate în perioada 2004-2006 pentru toate statele beneficiare ale acestuia.
Având în vedere faptul că extinderea termenului de eligibilitate a cheltuielilor va conduce la realizarea cu succes a obiectivelor Fondului de Coeziune al Uniunii Europene ca instrument al politicii regionale, cu beneficii semnificative pe plan economic, social și de mediu, solicităm Comisiei să se pronunțe cu privire la această problemă.
