Egalitatea între bărbaţi şi femei: foaie de parcurs pentru viitoarele căi de acţiune
Drepturile femeii/Egalitatea de şanse
2007-03-13 - 15:58
Egalitatea între bărbaţi şi femei
Parlamentul solicită Comisiei Europene să asigure aplicarea efectivă a prevederilor privind egalitatea dintre bărbaţi şi femei.
Deputaţii europeni doresc în mod cu totul special remunerare egală pentru muncă egală, încurajarea concediului de paternitate, acţiuni împotriva violenţei, o mai bună integrare în societate a femeilor imigrante şi promovarea respectării drepturilor femeii în relaţiile externe ale Uniunii.
Politica pentru egalitate de gen ar trebui tratată de Comisie ca o "cerinţă indispensabilă de respectare a drepturilor omului", menţionează Parlamentul European într-un raport al Amaliei Sartori (PPE-DE, IT), adoptat cu largă majoritate.
În cadrul dezbaterii, raportorul a precizat că "o dată ce va fi acordată prioritate promovării drepturilor omului, va trebui să se stabilească clar că nu va exista nici un fel de toleranţă când aceste drepturi nu vor fi respectate".
Rolul presei
Deputaţii consideră că în cazul în care mass-media ar face cunoscute bunele exemple legate atât de rolurile femeilor în societate, cât şi de realizările acestora în toate sectoarele - care trebuie subliniate pentru a crea o imagine pozitivă a femeilor şi pentru a încuraja împlicarea altor femei şi bărbaţi în realizarea egalităţii de gen şi a unui echilibru între muncă şi viaţa personală - aceasta ar contribui semnificativ la combaterea stereotipurilor negative cu care se confruntă femeile; ei invită, prin urmare, Comisia să stabilească măsuri, de exemplu, în cadrul programului Media 2007 , pentru a sensibiliza într-o mai mare măsură mass-media, de exemplu, prin intermediul unor forumuri permanente de consultare cu membri din acest sector, în ceea ce priveşte stereotipurile pe care le transmit, şi pentru a promova egalitatea şanselor, în special prin informarea şi sensibilizarea tinerilor şi a tinerelor.
Remunerare egală pentru muncă egală Deputaţii solicită măsuri la scară naţională care să asigure acces sporit al femeilor pe piaţa muncii, "pe picior de egalitate cu bărbaţii, respectiv remunerare egală pentru aceeaşi muncă realizată de bărbaţi şi femei".
Munca şi viaţa familială
Parlamentul cere Comisiei ca în colaborare cu Statele Membre şi partenerii săi sociali să încurajeze crearea unor politici care să permită femeilor un echilibru între muncă şi viaţa familială, cum ar fi:
asigurarea suportării costului maternităţii şi paternităţii de către întreaga societate pentru eradicarea comportamentelor discriminatorii la locul de muncă şi favorizarea creşterii ratei natalităţii;
realizarea unei campanii de sensibilizare şi introducerea unor proiecte-pilot pentru a facilita participarea echilibrată a femeilor şi a bărbaţilor în munca profesională şi viaţa de familie;
îmbunătăţirea, în cadrul obiectivelor de la Barcelona, a accesului la serviciile de asistenţă şi îngrijire pentru persoanele care nu pot să-şi poarte singure de grijă (copii, persoane cu handicap sau boli cronice şi persoane în vârstă) şi a flexibilităţii acestor servicii prin stabilirea unor exigenţe minime de asistenţă şi de îngrijire, inclusiv structuri care să rămână deschise în timpul nopţii pentru a răspunde necesităţilor care decurg din viaţa profesională şi familială;
încurajarea în mod activ a taţilor şi a partenerilor de sex masculin în vederea utilizării opţiunilor existente în materie de program de lucru flexibil şi a asumării de responsabilităţi gospodăreşti şi familiale, de exemplu, prin stabilirea unei forme iniţiale de concediu paternal obligatoriu;
definirea unor metode alternative de garantare a pensiilor femeilor în cazul în care cariera profesională a acestora nu le dă dreptul la pensii adecvate, fie pentru că a fost prea scurtă, fie pentru că a fost întreruptă din cauza creşterii responsabilităţilor familiale;
diseminarea celor mai bune practici în materie de reducere a impozitului pe venit în favoarea tinerelor mame care lucrează şi reducerea impozitului aplicat societăţilor pentru a recompensa întreprinderile care creează creşe la locul de muncă;
Acţiuni împotriva violenţei şi a traficului cu fiinţe umane
Deputaţii recomandă Comisiei să consolideze măsurile pentru protejarea femeilor şi a copiilor împotriva tuturor formelor de violenţă (inclusiv sclavia, crimele în numele onoarei, traficul cu fiinţe umane sau poligamia).
Deputaţii ar dori, totodată, stabilirea de către Comisie a unei baze de date la zi cu situaţia cazurilor de trafic de fiinţe umane, în vederea evaluării situaţiei reale şi a găsirii unor soluţii pentru reducerea numărului de victime.
Parlamentul recomandă Statelor Membre să înregistreze în mod obligatoriu cazurile de mutilare genitală a femeilor în rândul personalului medical şi să retragă autorizarea de funcţionare a medicilor vinovaţi de astfel de practici.
O condiţie cheie în politica externă
"Respectarea drepturilor femeii trebuie să constituie o condiţie esenţială a politicilor Uniunii Europene în materie de Relaţii Externe, Dezvoltare şi Relaţii de Vecinătate", menţionează deputaţii europeni.
Respectarea drepturilor femeii trebuie să fie o condiţie-cheie în cadrul negocierilor de aderare ale ţărilor aplicante la statutul de membru al Uniunii, estimează ei.
Parlamentul consideră că Uniunea ar trebui să fie mult mai angajată într-un dialog politic cu state terţe şi să acorde sprijin financiar pentru dezvoltarea şi promovarea egalităţii de gen.
Deputaţii accentuează importanţa accesului la educaţie şi la piaţa muncii pentru toate femeile, indiferent de vârstă sau condiţie socială.
Parlamentul recomandă Comisiei şi Statelor Membre ca în cadrul politicilor lor de cooperare şi dezvoltare să ia măsuri adecvate pentru a încuraja o mai bună reprezentare a femeilor în viaţa politică, instanţele decizionale şi asociaţiile profesionale.
Deputaţii solicită Statelor Membre să numească o responsabilă naţională pentru egalitatea de gen în cadrul punerii în aplicare a Strategiei de la Lisabona („Doamna Lisabona”), care să participe la elaborarea şi revizuirea diferitelor planuri naţionale şi să controleze punerea în aplicare a acestora, astfel încât să favorizeze integrarea dimensiunii de gen, în special în buget, în ceea ce priveşte politicile şi obiectivele definite prin aceste planuri.
Integrarea femeilor imigrante
Nu în ultimul rând, Parlamentul solicită Comisiei şi Statelor Membre să ia măsuri concrete pentru emanciparea şi integrarea economică şi socială a femeilor imigrante, în special în cadrul programului-cadru comun pentru integrarea resortisanţilor din ţări terţe.
Deputaţii europeni doresc acţiuni de sprijinire pentru învăţarea limbii, a drepturilor şi datoriilor ce derivă din acquis-ul comunitar, convenţiile internaţionale, principiile şi legislaţia în vigoare în ţara de destinaţie (cum ar fi interzicerea poligamiei în cadrul regrupării familiale), valorile fundamentale ale Uniunii.
Elaborarea de politici de formare specifică cu privire la egalitatea şanselor, nediscriminarea pe bază de sex şi luarea în considerare a genului în cadrul acţiunilor, sprijinirea proiectelor antreprenoriale ale femeilor imigrante, care favorizează păstrarea şi difuzarea bogăţiei culturale a ţărilor lor de origine, şi crearea şi sprijinirea de spaţii publice de participare pentru femeile imigrante, în care acestea să fie reprezentate în mod activ - toate acestea ar putea fi căi de acţiune care ar putea fi avute în vedere.
20070309IPR04000
RO
1
PHOTO
20070313PHT04107.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
