Întrebarea pentru timpul afectat întrebărilor H-000186/2011
adresată Comisiei
Perioada de sesiune: mai 2011
Articolul 116 din Regulamentul de procedură
Georgios Toussas
(GUE/NGL) Subiect: Probleme tot mai mari de insolvență cu care se confruntă casa de asigurări a marinarilor
În urma intervenției guvernului PASOK, Consiliul de administrație al NAT (Casa de pensii pentru marinari) a decis, la 18 aprilie 2011, cu majoritate de voturi – și cu reprezentanții organizațiilor marinarilor votând împotrivă – să prelungească autorizația de navigare a navei de croazieră „Louis Cristal”, aparținând companiei „Core Marine” a Grupului LOUIS, autorizație care expirase la 16 aprilie 2011, infirmând astfel decizia din 11 aprilie 2011.
Nava datorează NAT contribuții ale angajatorului în valoare de 2 406 750,08 USD și respectiv contribuții ale marinarilor în valoare de 175 222,08 USD, pe care angajatorul și le-a însușit necuvenit, întrucât le-a dedus din salariile angajaților și refuză să le achite.
Sindicatele marinarilor contestă abordarea care constă în anularea datoriilor sub formă de contribuții la asigurări ale grupului, datorii care se cifrează la 19 milioane USD.
În același timp, guvernul a invocat insolvența NAT – care a înregistrat anul acesta un deficit de 1 314 771 141 EUR – pentru a reduce drastic salariile și pensiile marinarilor și ale lucrătorilor în general.
Cum privește Comisia intenția guvernului elen de a scuti armatorii de la rambursarea datoriilor sub formă de contribuții la asigurări către NAT, în special având în vedere faptul că este vorba despre bani care au fost deja deduși din salariile marinarilor drept contribuții la asigurări?
