Răspuns dat de dna Hübner în numele Comisiei
(6 martie 2009)
1.
Cu privire la abordarea specifică privind simplificarea procedurilor de accesare a fondurilor destinate României, cu mult înainte de începutul crizei financiare și economice, una dintre principalele priorități ale Comisiei era accelerarea punerii în aplicare a programelor și simplificarea procedurilor decizionale naționale și a fluxurilor financiare, pentru a îmbunătăți absorbția fondurilor structurale.
Aceste simplificări și inițiative de consolidare a capacității au contribuit la realizarea unor progrese semnificative.
La sfârșitul anului 2008, toate programele fuseseră lansate în mod eficient prin apeluri pentru proiecte privind toate axele prioritare, fiind prezentate proiecte în valoare de 8 miliarde de euro.
Actualmente, autoritățile de management și organismele de implementare desfășoară procesele de selecție și de contractare.
O altă realizare semnificativă este faptul că, dintre toate statele membre, România înregistrează cel mai ridicat număr de proiecte majore adoptate.
Douăsprezece proiecte majore au fost prezentate serviciilor Comisiei în vederea aprobării; dintre acestea, au fost aprobate nouă proiecte majore de susținere a sectorului mediului.
De asemenea, absorbția Fondului de coeziune (ex‑ISPA) a crescut cu 50% în fiecare an.
În cadrul Fondului social european, au fost deja lansate 72 de cereri de propuneri, prezentate circa 3 000 de propuneri de proiecte și semnate 132 de contracte, pentru o valoare de circa 368 de milioane de EUR.
S-au întâlnit dificultăți persistente în sectorul transportului din România.
În prezent au loc întâlniri bilaterale cu reprezentanți ai Ministerului Transporturilor, în scopul de a identifica cele mai bune soluții pentru dezvoltarea acestui sector vital.
În ceea ce privește Bulgaria, încă de la începutul perioadei de programare 2007-2013, Comisia s-a concentrat în special asupra accelerării punerii în aplicare a programelor.
Pentru ca autoritățile bulgare să aibă o imagine clară asupra progreselor reale privind punerea în aplicare, Comisia a sprijinit introducerea, în Bulgaria, a unui sistem de monitorizare special creat, LOTHAR ( Long Term Harmonogramme ).
LOTHAR se bazează pe o analiză sistematică a progreselor, combinată cu estimări sistematice ale cheltuielilor, realizate până la ultimul nivel de organizare.
Acest sistem va ajuta autoritățile bulgare să înțeleagă care sunt sectoarele în care implementarea este în curs și cele în care sunt necesare acțiuni specifice în vederea accelerării.
Comisia nu consideră că ar fi necesare măsuri specifice, simplificate, pentru Bulgaria, care a dovedit că este capabilă să accelereze absorbția în contextul normelor actuale, alocând o sumă totală de 620 de milioane EUR pentru proiecte specifice până la sfârșitul anului 2008.
2.
Comisia nu are recomandări sau propuneri specifice cu privire la dezvoltarea regională din România, în afară de recomandarea de a urmări atingerea obiectivelor stabilite în Cadrul Strategic Național de Referință și punerea în aplicare a programelor operaționale.
3.
În contextul contribuției politicii de coeziune la pachetul de redresare economică al Comisiei, obiectivul României, identic cu cel al celorlalte state membre, este accelerarea efectuării plăților și a măsurilor de simplificare, precum și accelerarea procesului de punere în practică a proiectelor și consolidarea încrederii și dinamismului economiei.
Aceste instrumente, împreună cu sumele semnificative reprezentând plăți în avans suplimentare, ar trebui să faciliteze progresele rapide în această etapă inițială a perioadei de programare.
Astfel se va garanta lansarea cu succes a unor proiecte de importanță vitală pentru perspectivele economice pe termen lung în sectoare cum ar fi infrastructura, energia, capacitatea productivă a întreprinderilor și potențialul capitalului uman.
Pentru a realiza aceste măsuri în mod eficient și rapid, este necesară o cooperare deplină a statelor membre.
Într-un efort comun de susținere a propriei convergențe economice și sociale, în contextul actualei crize financiare și economice, România ar trebui să-și mențină angajamentul în vederea consolidării capacității instituționale și să continue ameliorarea contextului național, pentru a accelera punerea în aplicare și a facilita absorbția rapidă a fondurilor disponibile.
