20.6.2007
PROPUNERE COMUNĂ DE REZOLUŢIE
în conformitate cu articolul 115 alineatul (5) din Regulamentul de procedură, de
– Michael Gahler, Anders Wijkman, Laima Liucija Andrikienė, Bernd Posselt şi Eija-Riitta Korhola, în numele Grupului PPE-DE
– Pasqualina Napoletano, Marie-Arlette Carlotti şi Ana Maria Gomes, în numele Grupului PSE
– Marco Cappato, Marios Matsakis, Johan Van Hecke, Fiona Hall, Anneli Jäätteenmäki şi Marco Pannella, în numele Grupului ALDE
– Ryszard Czarnecki, în numele Grupului UEN
– Margrete Auken şi Raül Romeva i Rueda, în numele grupului Verts/ALE
– Luisa Morgantini şi Feleknas Uca, în numele Grupului GUE/NGL
în locul propunerilor de rezoluţie depuse de următoarele grupuri:
– Verts/ALE ( B6‑0246/2007 )
– GUE/NGL ( B6‑0247/2007 )
– ALDE ( B6‑0252/2007 )
– UEN ( B6‑0254/2007 )
– PSE ( B6‑0257/2007 )
– PPE-DE ( B6‑0259/2007 )
privind situaţia din Etiopia
Rezoluţia Parlamentului European privind situaţia din Etiopia
Parlamentul European ,
–
având în vedere rezoluţiile sale anterioare privind criza postelectorală şi încălcările grave ale drepturilor omului, în special Rezoluţia din 7 iulie 2005 privind situaţia drepturilor omului, cea din 13 octombrie 2005 privind situaţia din Etiopia, cea din 15 decembrie 2005 privind situaţia din Etiopia şi noul conflict frontalier, cea din 15 noiembrie 2006 privind Etiopia şi cea din 10 mai 2007 privind Cornul Africii: Parteneriatul politic regional UE pentru pace, securitate şi dezvoltare,
–
având în vedere articolul 115 alineatul (5) din Regulamentul său de procedură,
A.
întrucât la 11 iunie 2007 un tribunal etiopian a declarat 38 de personalităţi importante ale opoziţiei vinovate de infracţiuni legate de protestele de masă care au urmat alegerilor de acum doi ani, infracţiuni mergând de la „încălcarea Constituţiei” până la înaltă trădare cu circumstanţe agravante;
B.
întrucât condamnarea va fi pronunţată luna viitoare, iar persoanele cu acuzaţiile cele mai grave riscă pedeapsa capitală;
C.
întrucât printre cei găsiţi vinovaţi se numără Hailu Shawel, preşedintele Coaliţiei pentru Unitate şi Democraţie, profesorul Mesfin Woldemariam, fostul preşedinte al Consiliului etiopian pentru drepturile omului, dr.
Yacob Hailemariam, trimisul special al ONU şi fost procuror la Tribunalul Penal Internaţional pentru Rwanda, dr.
Berhanu Nega, primar ales al Addis Ababa şi dra Birtukan Mideksa, fost judecător, toţi declaraţi „prizonieri de conştiinţă” de către Amnesty International;
D.
întrucât cei 38 de prizonieri actualmente condamnaţi, care au refuzat să pledeze vinovaţi, nu reprezintă decât o parte din cele aproximativ 30.000 de persoane arestate în cadrul unei acţiuni severe a guvernului împotriva demonstranţilor care protestau împotriva fraudelor şi falsificării voturilor de către guvernul primului-ministru Meles Zenawi la alegerile din 2005;
E.
întrucât comisia instituită de parlamentul etiopian la sfârşitul lui noiembrie 2005 pentru a ancheta asupra violenţelor din lunile iunie şi noiembrie ale aceluiaşi an a concluzionat că 193 de civili au fost ucişi şi 763 răniţi în urma acţiunii forţelor de ordine guvernamentale; întrucât, în raportul aceleiaşi comisii de anchetă, se arată că unele victime au fost omorâte cu un singur glonţ în cap, că trăgători de elită au vizat anumiţi lideri ai opoziţiei; şi că protestanţii erau neînarmaţi, iar forţele de ordine au făcut uz excesiv de forţă;
F.
întrucât în raport se arată, de asemenea, că un tânăr de 14 ani a fost ucis în timpul demonstraţiilor, iar fratele său, care se grăbea să-i vină în ajutor, a fost împuşcat din spate şi că Etenesh Yimam, soţia unui candidat al opoziţiei, a fost împuşcată în faţa propriei case, copiii fiind de faţă;
G.
întrucât coaliţia de opoziţie pentru Unitate şi Democraţie a acuzat forţele de ordine de aceste omoruri, în timp ce dl Meles a condamnat opoziţia pentru iniţierea unor proteste violente;
H.
întrucât preşedintele şi vicepreşedintele comisiei de anchetă au fost obligaţi să fugă în urma presiunilor guvernului de a falsifica concluziile acesteia; întrucât o mărturie a acestor evenimente a fost oferită Parlamentului European de către vicepreşedintele comisiei de anchetă, Woldemichael Meshesha, cu ocazia audierii din 5 iunie 2007;
I.
întrucât jurnaliştii continuă să fie arestaţi şi împiedicaţi să-şi exercite profesia;
J.
întrucât se presupune că, în ianuarie 2007, forţele de poliţie au bătut şi rănit grav studenţi în oraşele Dembi Dollo şi Ghimbi, provocând moartea a trei dintre ei, în timp ce numărul studenţilor arestaţi s-ar situa între 30 şi 50;
K.
întrucât au fost reţinute arbitrar şi apoi eliberate persoane acuzate de terorism internaţional, inclusiv cetăţeni europeni;
L.
întrucât stabilitatea politică şi democratică în Etiopia este esenţială pentru dezvoltarea ţărilor din Cornul Africii;
M.
întrucât în Etiopia trebuie să aibă loc un proces de reconciliere, pentru ca evoluţia democratică să-şi reia cursul normal, înlesnind calea unei dezvoltări durabile, cu respectarea drepturilor fundamentale ale omului, al pluralismului politic, al drepturilor minorităţilor - mai ales a etnicilor Oromos - şi al statului de drept;
N.
întrucât Etiopia face parte dintre semnatarii Acordului de la Cotonou, al cărui articol 96 prevede că respectul drepturilor omului şi al libertăţilor fundamentale constituie un element esenţial al cooperării ACP - UE;
O.
întrucât la 16 iunie 2007 în Addis Abeba are loc o reuniune între membrii Consiliului de Securitate al ONU, reprezentanţi ai Uniunii Africane (UA) şi ai Etiopiei şi Consiliul UA pentru pace şi Securitate;
1.
cere guvernului etiopian să elibereze imediat şi necondiţionat toţi prizonierii politici - membrii aleşi ai parlamentului, lideri CUD, activişti pentru drepturile omului, jurnalişti, profesori, studenţi, sindicalişti sau cetăţeni obişnuiţi;
2.
deplânge recenta decizie a tribunalului etiopian de a declara vinovaţi 38 de lideri ai opoziţiei, activişti ai drepturilor omului şi jurnalişti şi condamnă ferm absenţa apărării în aceste cauze, judecate într-o manieră care nu respectă normele internaţionale cu privire la dreptul la un proces liber şi echitabil şi care a fost condamnată la scară largă de organizaţiile pentru drepturile omului;
3.
face apel la autorităţile judiciare etiopiene să-şi reconsidere verdictul şi invită guvernul etiopian să revoce condamnările la moarte sau la închisoare şi să garanteze independenţa sistemului judiciar;
4.
salută eliberarea, la 10 aprilie 2007, a 28 de acuzaţi, dintre care şapte jurnalişti printre care se afla şi Serkalem Fasil, însărcinată în şase luni în momentul arestării şi căreia i-au fost refuzate îngrijirile medicale adecvate;
5.
solicită crearea unei comisii internaţionale independente de anchetă şi îndeamnă guvernul etiopian să permită acesteia să continue investigaţiile pe baza concluziilor comisiei anterioare şi să-i permită un acces nelimitat la sursele şi documentele relevante pentru anchetă;
6.
condamnă arestările jurnaliştilor independenţi şi cere guvernului etiopian să garanteze libertate presei;
7.
recomandă insistent guvernului etiopian să ancheteze fără întârziere asupra incidentelor în care au fost implicaţi studenţii din Dembi Dollo şi Ghimbi şi să tragă la răspundere vinovaţii;
8.
solicită guvernului etiopian să dezvălui numărul total al prizonierilor şi să permită tuturor acestor prizonieri contactul cu familiile lor şi accesul la asistenţă juridică şi îngrijiri medicale;
9.
condamnă reţinerea arbitrară şi eliberarea unor persoane acuzate de terorism internaţional, inclusiv cetăţeni ai UE şi solicită guvernului etiopian să facă publice informaţiile referitoare la aceste eliberări;
10.
cere regimului etiopian să respecte drepturile omului, statul de drept şi libertăţile democratice, printre care cea de asociere şi cea de expresie, Declaraţia Universală a Drepturilor Omului şi Carta Uniunii Africane privind drepturile omului şi ale popoarelor şi să pună în aplicare Convenţia internaţională privind eliminarea tuturor formelor de discriminare rasială;;
11.
îndeamnă guvernul etiopian să angajeze un dialog serios cu opoziţia şi societatea civilă, având ca scop reconcilierea naţională, făcând posibil un real proces de democratizare;
12.
solicită Comisiei, Consiliului, Uniunii Africane şi ONU să încurajeze şi să sprijine un dialog inter-etiopian între toate forţele, cu participarea partidelor politice şi a societăţii civile, pentru a găsi o soluţie durabilă la actuala criză politică;
13.
solicită Comisiei şi Consiliului să ceară explicit guvernului etiopian să elibereze imediat şi necondiţionat toţi prizonierii politici;
14.
cere Comisiei, Consiliului şi statelor membre să condamne aplicarea pedepsei capitale în Etiopia;
15.
solicită Comisiei şi Consiliului să transmită şi Parlamentului European rapoartele elaborate de reprezentanţi ai Comisiei şi ai Consiliului care au fost observatori la procesele respective, printre care britanicul Michael Ellman şi alţii;
16.
solicită Comisiei şi Consiliului să condamne ferm guvernul etiopian pentru represiunea brutală care a urmat alegerilor din mai 2005 şi pentru încălcările grave ale drepturilor omului şi democraţiei pe care autorităţile nu au încetat să le practice de atunci şi să urmărească situaţia din Etiopia;
17.
solicită Comisiei şi Consiliului să urmeze o politică postelectorală coerentă în Etiopia;
18.
solicită Consiliului European să ia în considerarea aplicarea unor sancţiuni specifice oficialilor importanţi din guvern;
19.
solicită Comisiei şi Consiliului să sprijine victimele atrocităţilor şi încălcării drepturilor omului, precum şi rudele prizonierilor politici;
20.
solicită Comisiei şi Consiliului să ia măsuri concrete pentru ca procesul democratic să-şi reia cursul şi pentru a evita continuarea deteriorării situaţiei în materie de drepturile omului în Etiopia, ceea ar putea avea consecinţe pe termen lung în regiune dacă nu se iau fără întârziere măsuri adecvate;
21.
solicită Comisiei şi statelor membre să sprijine, prin instrumentele de cooperare, dezvoltarea difuzării presei libere în Etiopia;
22.
solicită Comisiei şi Consiliului să aibă o poziţie coerentă şi conformă articolului 96 din Acordul de la Cotonou; subliniază faptul că dezvoltarea programelor de cooperare prevăzute de Acordul de la Cotonou ar trebui să depindă de respectarea drepturilor omului şi a bunei guvernări;
23.
solicită ONU să numească un raportor special pentru a efectua o anchetă în Etiopia privind independenţa judecătorească, detenţiile arbitrare, situaţia drepturilor omului, inclusiv ale minorităţilor, omorurile şi violenţa postelectorale, precum şi acuzaţiile de trădare şi încălcare a ordinii constituţionale aduse liderilor opoziţiei, jurnaliştilor şi activiştilor societăţii civile;
24.
încredinţează Preşedintelui sarcina de a transmite prezenta rezoluţie Consiliului, Comisiei, copreşedinţilor Adunării parlamentare paritare ACP - UE, Comisiei Uniunii Africane şi Parlamentului Pan-African, guvernului Etiopiei şi Secretarului general al ONU.
