17.5.2010 B7-0269/2010 PROPUNERE DE REZOLUŢIE depusă pe baza declarațiilor Consiliului European și ale Comisiei
în conformitate cu articolul 110 alineatul (2) din Regulamentul de procedură
referitoare la strategia UE 2020
Corien Wortmann-Kool
,
Othmar Karas
,
Jean-Paul Gauzès
în numele Grupului PPE
PE441.863v01-00 B7‑0269/2010 Rezoluția Parlamentului European referitoare la strategia UE 2020
Parlamentul European ,
– având în vedere declarațiile Consiliului European și ale Comisiei privind strategia UE 2020,
– având în vedere articolul 110 alineatul (2) din Regulamentul său de procedură,
A. întrucât strategia UE 2020 trebuie să stimuleze creșterea economică și să creeze competitivitate și locuri de muncă, conducând la creșterea PIB-ului, care să dinamizeze la rândul său producția industrială și să creeze noi locuri de muncă;
B. întrucât strategia UE 2020 ar trebui să servească drept program concret pentru creștere economică și locuri de muncă pentru a putea face față crizei economice;
C. întrucât Strategia de la Lisabona nu a avut rezultatele scontate din cauza unei slabe structuri de guvernanță, a lipsei de asumare a răspunderii și a unui cadru real al UE, precum și din cauza complexității obiectivelor și a mulțimii de ținte;
D. întrucât actuala criză economică și financiară din anumite state membre a fost cauzată de nerespectarea normelor Pactului de stabilitate și de creștere (PSC);
E. întrucât statele membre ar trebui să își mărească performanța economică introducând reforme structurale pentru a scădea cheltuielile publice, a stimula economia, a oferi IMM-urilor mai multe posibilități de a se dezvolta și de a beneficia de un mediu favorabil, având în vedere că acesta este cel mai bun mijloc de a promova creșterea economică și de a oferi locuri de muncă cetățenilor noștri;
F. întrucât acțiunile speculative, precum operațiunile masive de swap pe riscul de credit legate de datoria publică a Greciei, pot fi îndreptate și împotriva altor state membre vulnerabile (din zona euro) în orice moment, creând astfel un risc de credit în funcție de încrederea pieței, care nu ar exista în alte condiții, și expunând stabilitatea monedei euro la un risc inacceptabil,
1. salută decizia Consiliului cu privire la un acord de anvergură în vederea asigurării stabilității monedei euro și a creării un nou mecanism european de stabilizare financiară, care este format dintr-un pachet cuprinzător;
2. salută eforturile depuse de statele membre pentru a ajunge la un acord acceptat pe scară largă cu privire la Grecia și reamintește că ajutorul oferit Greciei sub formă de împrumuturi permițând accesul la finanțare face parte dintr-un plan care poate funcționa doar dacă Grecia își modernizează efectiv structura administrativă și economică într-o perioadă foarte scurtă;
3. invită Comisia să informeze de urgență Parlamentul cu privire la propunerile sale pentru planurile de salvare, în special având în vedere faptul că PE este autoritatea bugetară a UE;
4. este profund îngrijorat de deteriorarea situației bugetare a majorității statelor membre și de posibilele efecte de domino asupra altor state membre, în special în cadrul zonei euro;
5. felicită acele state membre care au depus eforturi intense de depășire a problemelor legate de balanța de plăți prin reforme radicale și prin creșterea competitivității economiilor lor pe piețele internaționale;
6. salută planurile de anvergură prezentate de guvernul elen cu privire la modernizarea țării, la depășirea rigidităților structurale, la combaterea corupției, la crearea unui sistem statistic fiabil, la reducerea deficitului bugetar, la eficientizarea sistemului de colectare a impozitelor și la revizuirea structurii cheltuielilor publice; insistă asupra faptului că Grecia trebuie să obțină rezultate cât mai repede posibil;
7. salută propunerea Comisiei cu privire la strategia UE 2020;
8. subliniază că evenimentele recente arată că zona auro are nevoie de o guvernanță economică mai curajoasă, dezvoltată în cadrul unei strategii a UE pe termen mediu și lung; subliniază că, pentru a avea succes, un instrument monetar trebuie să ia în calcul situația socioeconomică;
9. subliniază că mecanismele de supraveghere economică și bugetară prevăzute de tratat nu sunt suficiente, iar acest lucru este valabil și în cazul actualului cadru de colectare a statisticilor; reamintește că funcționarea corespunzătoare a politicii monetare depinde în mare măsură de aceste mecanisme și că, dacă BCE nu se poate concentra pe stabilitatea prețurilor, situația socioeconomică se va deteriora pe termen mediu și lung;
10. subliniază că numeroase țări trebuie să își pună sistemul fiscal în ordine și să își reducă semnificativ nivelul datoriei și pe cel al deficitului; este de acord cu Consiliul în privința asigurării sustenabilității fiscale și a unei creșteri economice consolidate în toate statele membre; prin urmare, este de acord cu faptul că planurile de consolidare fiscală și de reformă structurală trebuie accelerate acolo unde este cazul;
11. recunoaște că moneda euro este din ce în ce mai amenințată pe măsură ce criza datoriei publice a Greciei se răspândește la alte țări; invită Comisia să dezvolte rapid propunerile prezentate recent de Olli Rehn în ceea ce privește consolidarea gestionării zonei euro pe termen mediu și lung pentru a se evita repetarea actualei crize monetare;
12. solicită consolidarea dispozițiilor Pactului de stabilitate și de creștere, în special a componentei preventive a acestuia, în cadrul căruia instrumentele presiunii inter pares sunt cele mai puternice instrumente pentru a asigura respectarea de către statele membre a recomandărilor Consiliului; solicită ca supravegherea economică realizată de Comisie să devină mai fermă; consideră că trebuie examinată posibilitatea de a crea stimulente pentru consolidarea fiscală;
13. subliniază că, pentru a se conforma pe deplin principiilor PSC, decizia asupra respectării de către statele membre a Pactului de stabilitate și de creștere ar trebui luată independent de Consiliu de către Comisie; ar putea fi creat un sistem de audit financiar permanent, bazat pe criterii comune decise în urma propunerii Comisiei;
14. solicită Comisiei să includă un mecanism consolidat de sancționare automată pentru zona euro (de exemplu, denunțarea celor care nu respectă regulile, retragerea drepturilor de vot, subvenții reduse din fondurile structurale și sancțiuni financiare) pentru a obliga statele membre să respecte regulile Pactului de stabilitate și de creștere;
15. își exprimă profunda îngrijorare cu privire la sustenabilitatea pe termen lung a finanțelor publice ca urmare a crizei financiare și economice; reamintește că eforturile depuse în cadrul Pactului de stabilitate și de creștere înainte de începerea crizei erau direcționate în mare parte spre soluționarea provocării demografice tot mai pronunțate;
16. solicită Comisiei să ia în calcul crearea unui fond monetar european pentru a completa PSC în sarcina sa de a monitoriza situația bugetară a statelor membre, de a identifica posibilele probleme, precum finanțe publice nesustenabile sau probleme legate de balanța de plăți, de a propune și executa acțiuni corective, însoțite dacă este necesar de mecanisme adecvate de sancționare, și de a fi capabil de intervenție prin acordarea de împrumuturi în caz de probleme ale balanței de plăți; țările din zona euro ar contribui la acest fond în funcție de valoarea PIB-ului lor și prin amenzi aplicate în funcție de datoria și deficitul excesive pe care le înregistrează; în principiu, fiecare stat membru poate obține de la FME fonduri în limita sumelor cu care a contribuit în trecut; împrumuturile acordate prin acest mecanism ar trebui să fie condiționate de programe stricte de reformă, specifice pentru fiecare țară;
17. solicită Comisiei să prezinte o evaluare a impactului macroeconomic al pachetului de măsuri propuse pentru menținerea stabilității financiare în Uniunea Europeană și să înainteze o comunicare privind fezabilitatea, riscurile și avantajele emisiunii de euroobligațiuni;
18. solicită implementarea în timp util a Regulamentului privind agențiile de rating; reamintește că acestea vor fi supravegheate de Autoritatea europeană pentru valori mobiliare și piețe după adoptarea pachetului legislativ privind supravegherea și solicită Comisiei Europene să prezinte propuneri de rezolvare a problemei structurii de oligopol de pe piața ratingurilor datoriei publice;
19. invită Consiliul European să își adapteze strategia UE 2020 ținând seama de deciziile recente și să amâne adoptarea acesteia pentru a doua jumătate a anului; subliniază că ar trebui să solicite opinia Parlamentului înainte de luarea oricărei decizii finale asupra textului modificat;
Este necesară consolidarea structurii de guvernan ț ă a strategiei Europa 2020
20. subliniază că metoda deschisă de coordonare a eșuat și ar trebui înlocuită de măsuri cu caracter obligatoriu; invită Consiliul și Comisia să propună o strategie economică de redresare economică, bazată în primul rând pe instrumente UE și nu în principal pe inițiative interguvernamentale;
21. consideră că o adevărată guvernanță economică implică o responsabilitate solidă și adecvată de gestiune conferită Comisiei, care să îi permită acesteia să utilizeze instrumentele existente și instrumentele noi prevăzute de Tratatul de la Lisabona, cum ar fi articolele 121, 122, 136, 172, 173 și 194, prin care Comisiei îi este atribuită sarcina de a coordona planurile și acțiunile de reformă și de a elabora o strategie comună;
22. consideră că orientările generale ale politicilor economice (OGPE) și recomandările specifice pentru fiecare țară vor trebui să fie suficient de detaliate pentru a avea un efect real; subliniază importanța unei legături mai puternice între instrumentele Pactului de stabilitate și de creștere, instrumentele macroeconomice și programele naționale de reformă din strategia UE 2020, prezentându-le într-un mod coerent din perspectiva calendarului, inclusiv asigurând o mai bună comparabilitate între bugetele naționale în ceea ce privește cheltuielile încadrate la diferite categorii; statele membre vor trebui nu numai să își considere politicile economice ca o problemă de interes comun, ci și să le coordoneze astfel încât acestea să nu se anuleze reciproc; reamintește rolul consolidat al orientărilor generale ale politicilor economice;
23. îndeamnă Consiliul European și Comisia să elaboreze o abordare de tip „sancțiuni și recompense” și să utilizeze mecanismele de asigurare a conformității în temeiul articolului 136 din tratat, cum ar fi stimulentele economice (fonduri suplimentare din partea UE, de exemplu), dar și sancțiuni care vizează promovarea unei guvernanțe economice consolidate a UE, în special o guvernanță consolidată în temeiul strategiei UE 2020;
24. consideră că ar trebui consolidate competențele EUROSTAT, inclusiv puteri conferite în materie de investigație; consideră că informațiile statistice transparente și deschise ar trebui să reprezinte o condiție prealabilă pentru accesul la fondurile structurale; Comisia trebuie să își asume responsabilitatea de a evalua statisticile pentru a stabili dacă un stat membru respectă obligațiile impuse și evaluarea;
25. solicită Comisiei să se angajeze într-un compromis constructiv cu Parlamentul pentru a se ajunge la un acord încă de la prima lectură în ceea ce privește noul cadru care va permite noilor autorități europene de supraveghere să fie complet operaționale la 1 ianuarie 2011; printre alte aspecte, se au în vedere rolul piețelor instrumentelor derivate și interzicerea temporară sau restricționarea anumitor tipuri de tranzacții care amenință buna funcționare și integritatea piețelor financiare ori stabilitatea întregului sistem financiar al Uniunii sau a unei părți a acestuia;
Un rol consolidat pentru Parlamentul European
26. se așteaptă ca Consiliul și Comisia să consulte Parlamentul cu privire la orientările generale ale politicilor economice (OGPE); consideră că OGPE ar trebui să se concentreze pe recomandările de politică referitoare la evoluțiile macro și microeconomice din Uniune în general și din statele membre individuale; consideră că trebuie acordată o atenție specială reformelor structurale pe termen mediu și lung care consolidează creșterea economică;
27. reamintește că Parlamentul trebuie să fie consultat în mod corespunzător cu privire la liniile directoare privind ocuparea forței de muncă; reamintește că Parlamentul va lua o decizie asupra liniilor directoare privind ocuparea forței de muncă numai după ce va fi primit un răspuns satisfăcător cu privire la guvernanța și la cadrul bugetar aferente strategiei UE 2020;
28. regretă că Parlamentul, ca reprezentant al cetățenilor europeni, nu este consultat cu privire la indicatorii care formează baza programelor naționale de reformă din strategia UE 2020; solicită Consiliului să își amâne decizia și să consulte mai întâi Parlamentul;
29. subliniază că recomandările politice anuale și avertizările Comisiei cu privire la respectarea de către statele membre a obiectivelor strategiei UE 2020 ar trebui să reprezinte baza deciziilor Consiliului European; Parlamentul ar trebui să fie consultat în mod corespunzător cu privire la aceste rapoarte înainte de discuțiile din Consiliul European;
30. solicită informații suplimentare cu privire la consecințele pe care mecanismul european de stabilizare financiară convenit de Consiliul extraordinar ECOFIN din 9-10 mai 2010 le va avea asupra bugetului UE;
31.
CFM: subliniază importanța revizuirii actualului cadru financiar multianual (CFM) în vederea conformării cu concluziile Consiliului European din 15-16 decembrie 2005 și a armonizării cu cerințele Tratatului de la Lisabona, pentru a putea finanța inițiativele prezentate în strategia UE 2020, precum și alte inițiative și angajamente politice asumate în cadrul actualului și viitorului CFM;
32. salută, în principiu, orientarea generală a proiectului de buget 2011, dar este preocupat de marjele mici de la diferite rubrici și de faptul că acest proiect nu reflectă suficient actualele provocări sociale și economice presupuse de obiectivul de a transforma Uniunea într-o economie, inteligentă, durabilă, inclusivă și bazată pe cunoaștere;
33 subliniază că, din punct de vedere bugetar, este imposibil să se identifice cu claritate implicațiile financiare ale strategiei UE 2020 asupra liniilor bugetare exacte vizate de noile inițiative emblematice; își exprimă totuși angajamentul de a depune eforturi în această direcție deja în cadrul bugetului 2011 pentru a asigura în această etapă finanțarea adecvată a strategiei UE 2020;
34. încredințează Președintelui sarcina de a transmite prezenta rezoluție Consiliului European și Comisiei.
