D-MX
Prezentare și competențe
Acordul de asociere între Uniunea Europeană și Mexic, semnat la Bruxelles la 8 decembrie 1997, prevede înființarea unei comisii parlamentare mixte însărcinate, în principal, să urmărească modul în care se aplică acest act și să elaboreze propuneri care să asigure o mai bună funcționare a comisiei.
Comisia este compusă, în mod paritar, dintr-o delegație a Parlamentului European și o delegație de senatori și deputați mexicani.
Constituită la începutul legislaturii, comisia se reunește de două ori pe an, o dată în Mexic și o dată în Uniunea Europeană.
Aceste reuniuni ocazionează, pe lângă schimburile dintre parlamentarii celor două delegații, și organizarea unor seminarii.
Acestea sunt consacrate unor subiecte de actualitate, de natură să influențeze relațiile dintre cei doi parteneri, precum emigrarea sau rolul atribuit prin acord întreprinderilor mici și mijlocii.
La aceste seminarii participă experți externi, precum și reprezentanți ai altor instituții ale Uniunii Europene.
Birourile celor două delegații organizează anual mai multe reuniuni.
În cazurile când reuniunile Comisiei parlamentare comune se desfășoară în Mexic, membrii europeni au întâlniri și cu reprezentanți ai societății civile și iau totodată cunoștință de proiectele finanțate de UE.
În cursul anului, sunt organizate la Bruxelles și Strasbourg, în medie, opt reuniuni pregătitoare.
Având în vedere faptul că Parlamentul European a adoptat un raport referitor la crimelor cărora le cad victime femeile mexicane, mai multe delegații mexicane, formate din parlamentari sau reprezentanți ai societății civile, au participat la reuniuni organizate într-unul dintre locurile în care își desfășoară activitatea Parlamentul European.
20080516DDE29001
