Răspuns dat de dl Piebalgs în numele Comisiei
(18 ianuarie 2010)
Proiectele de gazoducte sunt, mai întâi de toate, inițiative private pe care sectorul public le susține.
În această privință, Nabucco nu diferă de alte proiecte.
Nabucco trebuie să-și asigure viabilitatea și Comisia este convinsă că piața are capacitatea de a susține ampla dezvoltare a unui coridor sudic al gazelor, care să cuprindă Nabucco, ITGI și Whitestream și să aducă gaze din surse geografice noi, cum ar fi sudul Caucazului, Asia Centrală și Orientul Mijlociu.
Proiectul Southstream poate coexista cu coridorul sudic al gazelor și va constitui o rută nouă, dar nu va diversifica sursele geografice de aprovizionare.
Regulamentul propus de Comisie privind o serie de măsuri de garantare a securității aprovizionării cu gaze și abrogarea Directivei 2004/67/CE COM(2009) 33 final va impune, ca un element de solidaritate între statele membre, ca toate acordurile interguvernamentale privind aprovizionarea cu gaze sau infrastructura de transport a acestora, pe care statele membre le încheie cu țări terțe, să fie înaintate Comisiei spre a se evalua securitatea aprovizionării la nivel UE, precum și conformitatea acestor acorduri cu legislația pieței interne, în măsura în care se referă la transportul gazelor în interiorul UE.
De asemenea, li se va cere societăților de gaze naturale să dea dovadă de transparență în privința obligațiilor lor.
