ÎNTREBARE CU SOLICITARE DE RĂSPUNS SCRIS E-6823/08
adresată de Marian Zlotea (PPE-DE)
Comisiei
(19 decembrie 2008)
Subiect: Comercializarea produselor de carne de porc cu dioxină
În cursul unor controale în Franța și în Belgia au fost descoperite produse irlandeze din carne de porc contaminate cu dioxină.
Ca urmare a acestui fapt Irlanda a dispus retragerea cărnii de pe piață, dar această măsură vine prea târziu pentru România, unde carnea de porc contaminată din Irlanda a fost livrată la 5 firme din 3 județe și a fost utilizată crezându-se că nu reprezintă niciun risc.
În acest context aș dori să știu: —
dacă Comisia a luat toate măsurile necesare pentru stoparea comercializării cărnii de porc contaminate pe teritoriul statelor membre. —
dacă Comisia are în vedere luarea unei măsuri prin care comercializarea cărnii de porc să se poată face numai după efectuarea analizelor pentru depistarea dioxinei? —
în cazul în care în anumite state membre această carne a fost totuși comercializată și consumată, cui îi revine responsabilitatea?
