ÎNTREBARE CU SOLICITARE DE RĂSPUNS SCRIS E-4168/08
adresată de Rareș-Lucian Niculescu (PPE-DE) , Marian Zlotea (PPE-DE) și Flaviu Călin Rus (PPE-DE)
Comisiei
(21 iulie 2008)
Subiect: Încurajarea și stimularea cooperării polițienești între statele membre ale Uniunii Europene
Opinia publică din statele membre ale Uniunii Europene a avut în atenție, în ultima perioadă, actele normative emise de autoritățile italiene în vederea gestionării situațiilor de urgență determinate de așezările nomade de pe teritoriile regiunilor Napoli, Roma și Milano.
Autoritățile italiene au justificat aceste măsuri ca fiind menite să contribuie la combaterea infracționalității.
Având în vedere caracterul transnațional al fenomenelor infracționale invocate, apreciem că autoritățile italiene ar trebui să recurgă la intensificarea cooperării polițienești cu celelalte state membre ai căror cetățeni aflați pe teritoriul italian sunt participanți la aceste acte infracționale.
Prin ce metode are în vedere Comisia încurajarea și stimularea cooperării polițienești între statele membre ale Uniunii Europene, pentru a soluționa și preveni astfel de situații cu repercusiuni asupra securității publice și cu episoade de intoleranță și xenofobie?
Ce inițiative intenționează să pregătească Comisia în perioada următoare pentru gestionarea corespunzătoare, în conformitate cu drepturile și libertățile prevăzute de dreptul comunitar, a unor astfel de situații?
