23.11.2009 B7-0159/2009 PROPUNERE DE REZOLUŢIE depusă pe baza declarațiilor Consiliului și Comisiei
în conformitate cu articolul 110 alineatul (2) din Regulamentul de procedură
referitoare la pirateria din largul coastelor Somaliei
Izaskun Bilbao Barandica
,
Jeanine Hennis-Plasschaert
,
Johannes Cornelis van Baalen
,
Marielle De Sarnez
,
Ramon Tremosa I Balcells
în numele Grupului ALDE
PE428.778v01-00 B7‑0159/2009 Rezoluția Parlamentului European referitoare la pirateria din largul coastelor Somaliei
Parlamentul European,
– având în vedere Rezoluția sa din 23 octombrie 2008 privind pirateria pe mare Texte adoptate, P6_TA(2008)0519 .
,
– având în vedere Rezoluția sa din 20 mai 2008 privind o politică maritimă integrată pentru Uniunea Europeană Texte adoptate, P6_TA(2008)0213 .
,
– având în vedere Rezoluția sa din 19 iunie 2008 referitoare la uciderea cu regularitate a civililor în Somalia Texte adoptate, P6_TA(2008)0313 .
,
– având în vedere concluziile reuniunilor Consiliului consacrate afacerilor generale din 15 septembrie 2008 (13028/2008) și din 15 iunie 2009,
– având în vedere concluziile reuniunilor Consiliului consacrate relațiilor externe din 26 mai 2008 (9868/2008) și din 27 iulie 2009,
– având în vedere Acțiunea comună 2008/749/PESC a Consiliului din 19 septembrie 2008 privind acțiunea de coordonare militară a Uniunii Europene în sprijinul Rezoluției 1816 (2008) a Consiliului de Securitate al ONU (EU NAVCO) JO L 252, 20.9.2008, p.
39.
, precum și Rezoluția 1838 (2008) a Consiliului de Securitate al ONU,
– având în vedere Rezoluția 1846 (2008) a Consiliului de Securitate al ONU din 2 decembrie 2008,
– având în vedere Convenția ONU pentru reprimarea actelor ilicite împotriva siguranței navigației maritime din 1988,
– având în vedere Rezoluția 1814 (2008) din 15 mai 2008, precum și Rezoluția 1816 (2008) din 2 iunie 2008 ale Consiliului de Securitate al ONU privind situația din Somalia,
– având în vedere articolul 110 alineatul (2) din Regulamentul său de procedură,
A. întrucât Somalia, fiind afectată în mod cronic de condiția de stat eșuat, cunoaște în prezent una din cele mai grave crize umanitare și de securitate din lume, care a fost agravată și mai mult de actele de piraterie comise în regiune; întrucât actele de piraterie și de jaf armat sunt cauzate de continuarea conflictului și de instabilitatea politică din Somalia;
B. întrucât amenințarea pirateriei este încă prezentă în Golful Aden și în largul coastelor Somaliei, 336 de atacuri fiind comise începând din ianuarie 2008, dintre care 225 în Golful Aden, iar 111 în largul coastelor; întrucât în ultimii trei ani s-a înregistrat o creștere semnificativă a numărului de atacuri comise cu succes de pirați, ca și de cazuri de luare de ostatici și de capturare a navelor ulterioare acestor atacuri;
C. întrucât numeroase nave de pescuit aflate sub un stat de pavilion european au fost atacate sau capturate, iar începând din 2008 aceste atacuri au implicat deturnarea mai multor toniere spaniole, tonierul Alakrana fiind ultimul dintre acestea, la 2 octombrie 2009;
D. întrucât la 9 iunie 2008 s-a semnat un acord de partajare a puterii la Djibouti, cu scopul de a iniția o amplă reconciliere la nivel național și de a crea o alianță politică puternică și incluzivă, capabilă să asigure pacea, să conducă la reconciliere națională și să restabilească autoritatea centrală a statului;
E. întrucât prin Codul de conduită adoptat la 26 ianuarie 2009 de către 17 state din zona vestică a Oceanului Indian, zona Golfului Aden și a Mării Roșii, sub coordonarea OMI, care recunoaște amploarea problemei actelor de piraterie și de jaf armat comise împotriva navelor în regiune, statele semnatare își declară intenția de a coopera cât mai mult posibil și cu respectarea legislației internaționale pentru reprimarea actelor de piraterie și de jaf armat comise împotriva navelor;
F. întrucât UE s-a angajat să aloce o sumă de peste 40 de milioane EUR din Fondul european de dezvoltare pentru a sprijini forțele de poliție somaleze; întrucât UE s-a angajat să aloce o sumă de peste 60 milioane EUR pentru AMISOM (Misiunea Uniunii Africane în Somalia), din fondurile disponibile în cadrul instrumentului financiar pentru pace în Africa;
G. întrucât, la 8 decembrie 2008, UE a lansat prima sa operațiune pe mare, EU NAVFOR Somalia – Operațiunea Atalanta, care urmărește soluționarea problemei pirateriei și protejarea convoaielor maritime ale Programului alimentar mondial (PAM) și a altor vase comerciale care navighează în apele din largul Somaliei;
H. întrucât, până în 2008, atacurile piraților au vizat nu numai navele comerciale, ci și navele de pescuit, iar de atunci s-au orientat asupra navelor europene de pescuit;
I. întrucât la 17 noiembrie 2009 Consiliul a aprobat un „concept de gestionare a crizelor”, aplicabil în cadrul unei posibile misiuni PESA, având drept scop să contribuie în continuare la instruirea forțelor guvernului federal de tranziție (GFT),
1. subliniază faptul că actele de piraterie pe mare subminează în mod grav cadrul de securitate și afectează semnificativ furnizarea de ajutoare alimentare în contextul unei situații umanitare deja critice;
2. salută desfășurarea de nave și de avioane UE în cadrul operațiunii Atalanta, pentru a combate pirateria și intensificarea acesteia într-o zonă restrânsă a Golfului Aden, dar solicită statelor membre și Comisiei să acționeze în restul regiunii, unde există acest pericol, ținând seama în special de faptul că în sudul și estul Somaliei navele de pescuit aflate sub pavilion comunitar desfășoară o activitate de pescuit legitimă și reglementată în mod adecvat, în afara apelor teritoriale ale Somaliei (200 de mile);
3. invită statele membre să considere navele de pescuit drept nave vulnerabile, datorită caracteristicilor specifice ale acestora (prezența plaselor de pescuit care ușurează accesul piraților la bordul navei) și datorită prezenței lor permanente în zonele de activitate ale piraților și, prin urmare, să le acorde protecție în cadrul operațiunii Atalanta;
4. sprijină ferm procesul de pace și reconciliere inițiat la Djibouti; solicită o abordare globală a situației din Somalia, care să stabilească o legătură între aspectele referitoare la securitate și dezvoltare, statul de drept și respectarea drepturilor omului și a legislației umanitare internaționale;
5. invită guvernul federal de tranziție, sub conducerea președintelui Sheikh Sharif Sheikh Ahmed, să își continue eforturile de ameliorare a condițiilor de trai ale populației, în special în ceea ce privește securitatea și serviciile de bază;
6. îndeamnă GFT ca, în colaborare cu ONU și Uniunea Africană, să trateze actele de piraterie și de jaf armat comise în largul coastelor Somaliei împotriva navelor care transportă ajutoare umanitare drept acte criminale, ai căror autori trebuie deferiți justiției;
7. salută sprijinul financiar al UE pentru sectorul de securitate din Somalia, având drept obiective instruirea și consolidarea capacităților forțelor de poliție; cu toate acestea, subliniază importanța asimilării pe plan local a acestui sprijin de către GFT și a angajamentului privind edificarea unui sector de securitate viabil și durabil;
8. invită comunitatea internațională să acționeze cu fermitate pe teritoriul țării, pentru a preveni lansarea așa-numitelor „nave bază” și a micilor schifuri;
9. recomandă cu fermitate UE să sprijine eforturile GFT de a îmbunătăți infrastructurile de bază pentru activitățile de pescuit, conservarea resurselor marine și gestionarea deșeurilor, în vederea încurajării ocupării forței de muncă, făcând astfel posibilă reducerea cazurilor de recrutare a tinerilor în activitățile de piraterie și de miliție, ținând seama, în special, de faptul că pirații sunt din ce în ce mai bine organizați și își intensifică activitățile în domenii precum traficul de persoane, de droguri și de arme;
10. solicită coordonarea tuturor forțelor internaționale (UE, NATO, SUA etc.) cu scopul de a găsi o soluție pentru anihilarea pirateriei;
11. solicită statelor membre, pornind de la exemplul Franței, să analizeze atent posibilitatea îmbarcării de forțe militare la bordul cargourilor și al navelor de pescuit, întrucât această soluție s-a dovedit eficientă și susceptibilă de o aplicare flexibilă; invită de asemenea statele membre să instituie o forță militară europeană în acest scop;
12. invită statele membre și Comisia să respecte recomandarea OMI din 26 iunie 2009 de a nu permite prezența la bord a societăților private care oferă servicii de securitate și să examineze prevederile legale adecvate și consecințele juridice ale deciziei de a îmbarca angajați ai acestor societăți;
13. solicită Comisiei să exercite presiune asupra statelor membre pentru a institui o soluție juridică viabilă în ceea ce privește judecarea piraților și a analiza diferitele posibilități de desfășurare a acestor procese pe teritoriul statelor stabile învecinate cu Somalia;
14. regretă faptul că un procent între 35% și 40% dintre navele din regiune nu sunt înregistrate la organismul central de coordonare a securității maritime și, drept consecință, echipajele acestor nave nu sunt conștiente de riscurile specifice în ceea ce privește securitatea; solicită, prin urmare, statelor membre să garanteze că toate navele lor sunt înregistrate;
15. invită statele membre și Comisia să aibă în vedere situația echipajelor europene care își desfășoară activitatea la bordul navelor aflate sub pavilioane de complezență;
16. invită statele membre să analizeze posibilitatea instruirii echipajelor, a pescarilor, precum și a mass-mediei, pentru a răspunde în mod adecvat unei posibile luări de ostatici; îndeamnă instituțiile să colaboreze pentru a schimba atitudinea publicului cu privire la pirații somalezi, care desfășoară o activitate infracțională foarte profitabilă;
17. încredințează Președintelui sarcina de a transmite prezenta rezoluție Consiliului și Comisiei.
