ÎNTREBARE CU SOLICITARE DE RĂSPUNS SCRIS E-1644/09
adresată de Constantin Dumitriu (PPE-DE)
Consiliului
(16 martie 2009)
Subiect: Problema simplificării regulilor de gestionare a fondurilor de dezvoltare rurală
Alocarea fondurilor europene puse la dispoziție de Comisia Europeană prin FEADR către beneficiarii proiectelor de dezvoltare rurală face apel la procedura rambursării prin plățile intermediare.
Rambursările se fac în urma înaintării unei cereri de cheltuieli către Comisie, semnată de Agenția Națională de Plăți acreditată, într-un termen de 45 de zile de la data înregistrării acestei cereri.
Prin urmare, beneficiarul este obligat să dispună de resurse financiare pentru a le cheltui în proporție de 100% și a obține dovada plății, pentru a putea primi prin rambursare banii alocați în cadrul proiectului.
Datorită contextului economic internațional profund nefavorabil, având consecințe drastice pentru țările membre, precum prăbușirea creditării activităților de producție și scăderea valorii activelor ce puteau fi prezentate ca garanție pentru obținerea unui credit, la care se adaugă durata mare între data depunerii cererii de plată și data efectuării plății, rezultă scăderea drastică a posibilității investitorilor privați din România de a iniția proiecte cu cofinanțare publică prin FEADR și FEGA.
Scăderea capacității statelor de absorbție a fondurilor europene pentru dezvoltare rurală este atât în dezavantajul acestora, având consecințe nefaste și asupra implementării Politicii Agricole Comune la nivelul Uniunii Europene, cât și în dezavantajul producătorilor de echipamente și utilaje agricole din statele membre.
Având în vedere toate acestea, vă rugăm să răspundeți la următoarele întrebări: —
în ce măsură Consiliul analizează posibilitatea modificării regulilor de gestionare a fondurilor pentru dezvoltare rurală într-o manieră similară modificărilor propuse pentru regulamentul de gestionare a fondurilor structurale? —
există posibilitatea reducerii termenelor la care Comisia efectuează rambursările de la 45 la 30 de zile și de la 6 luni la 45 de zile? —
există posibilitatea introducerii unei practici europene de efectuare a plății banilor publici, atunci când există dovada angajării cheltuielii, achitării parțiale de către beneficiari (de regula finanțarea privata este de 50%) și verificarea recepției utilajelor sau efectuării lucrărilor?
De menționat că, din punct de vedere bancar, poate exista siguranța plății banilor publici către furnizor/prestator prin utilizarea serviciului de tip acreditiv sau cont escrow.
