ÎNTREBARE ORALĂ H-0043/10
pentru timpul afectat întrebărilor din perioada de sesiune februarie 2010
în conformitate cu articolul 116 din Regulamentul de procedură
de
Liam Aylward
Consiliul
Subiect: Fondul european pentru solidaritate - reducerea plafonului și facilitatea pentru avansurile de fonduri
Având în vedere condițiile meteorologice din ce în ce mai defavorabile constatate, în ultimele luni, în întreaga Europă și pagubele cauzate de aceste fenomene locuințelor, întreprinderilor și agriculturii, Fondul european pentru solidaritate s-a bucurat de o atenție deosebită și a ridicat numeroase întrebări.
Comisia și Parlamentul au prezentat Consiliului o propunere referitoare la un nou regulament privind Fondul pentru solidaritate.
Un aspect important al acestei propuneri îl reprezintă reducerea plafonului aplicabil așa-numitelor catastrofe majore la 0,5% din VNB sau la 1 miliard de euro la prețurile din 2007, urmând să fie aleasă valoarea cea mai mică (în cadrul actualelor dispoziții privind fondul, plafonul este stabilit la 0,6% din VNB sau la 3 miliarde de euro la prețurile din 2002).
Important este faptul că propunerea prevede posibilitatea de a acorda asistență sub formă de plăți în avans unei țări afectate de o catastrofă, la cererea acesteia, facilitate care ar fi foarte apreciată de zonele afectate imediat după producerea unei catastrofe.
Poate Consiliul să indice data la care prevede să dea curs acestei propuneri, având în vedere în special importanța crescândă a acestui fond?
Poate Consiliul să precizeze dacă va lua în considerare facilitatea de acordare de plăți în avans?
