Deputaţii europeni discută despre situaţia din Darfur cu doi laureaţi Nobel
Relaţii externe
2007-06-05 - 19:59
Situaţia din Darfur a fost astăzi pe ordinea de zi la Parlamentul european
În timp ce situaţia din Darfur rămâne îngrijorătoare, din ce în ce mai mulţi oameni fiind nevoiţi să-şi părăsească locuinţele, grupurile politice de la Parlamentul european au invitat doi laureaţi ai Premiului Nobel la o discuţie pe această temă.
Arhiepiscopul sud-african Desmond Tutu şi activista pentru pace Jody Williams şi-au prezentat punctele de vedere marţi, 5 iunie, în faţa deputaţilor europeni.
Conferinţa Preşedinţilor de la Parlamentul european s-a reunit astăzi într-o şedinţă extraordinară, deschisă tuturor deputaţilor europeni.
Tema discuţiilor a fost situaţia din Darfur.
La dezbatere au participat doi laureaţi ai Premiului Nobel: arhiepiscopul Desmond Tutu şi Jody Williams.
20070601FCS07344
Arhiepiscopul Desmond Tutu şi Jody Williams despre Darfur
Arhiepiscopul Desmond Tutu şi Jody Williams au cerut UE să acţioneze Arhiepiscopul sud-african Desmond Tutu a primit Premiul Nobel pentru pace în 1984 pentru lupta sa împotriva apartheidului.
Doamna Jody Williams a primit acelaşi premiu în 1997 pentru campania pe care a dus-o împotriva minelor anti-personale.
Marţi, 5 iunie, cei doi au vorbit deputaţilor europeni despre situaţia din Darfur.
Arhiepiscopul Desmond Tutu a cerut recent ca ONU să impună sancţiuni asupra Sudanului, iar doamna Williams s-a întors de curând din Darfur, regiune pe care a vizitat-o în cadrul unei delegaţii ONU.
Apel la Uniunea Europeană
Arhiepiscopul Desmond Tutu a mulţumit liderilor europeni pentru preocuparea lor faţă de „cel mai oribil exemplu de inumanitate“, care include violarea drepturilor omului, distrugerea caselor şi a culturilor, violuri - toate acestea ducând la strămutarea multor oameni.
Conform arhiepiscopului, Uniunea Europeană trebuie să ceară Khartoumului să permită accesul forţelor de menţinere a păcii din cadrul ONU, să dezarmeze miliţia Janjaweed şi să permită accesul ajutorului umanitar. „Să nu cedăm“, a spus arhiepiscopul, „schimbarea poate avea loc în Khartoum“.
„De câte ori au minţit?“ a întrebat doamna Jody Williams, avertizând împotriva Khartoumului.
Dumneaei a vorbit despre oamenii din câmpurile de refugiaţi, care cer protecţie dar nu o obţin.
După genocidul din Ruanda, comunitatea internaţională a spus că acest lucru nu trebuie să se mai întâmple niciodată, dar în Darfur nimeni nu poate să împiedice aceeaşi situaţie, a mai spus dumneaei.
Doamna Williams a sugerat UE, printre altele:
să insiste asupra unei iniţiative de pace coordonate, în care să vorbească cu o singură voce
să ofere asistenţă, mediere şi fonduri
să sprijine forţele de menţinere a păcii din Uniunea Africană
să izoleze Sudanul din punct de vedere economic şi politic.
Darfur nu mai poate aştepta
Deputaţii europeni au reacţionat la discursurile celor doi invitaţi.
Deputatul german Jürgen Schröder (PPE-DE) i-a spus arhiepiscopului Desmond Tutu: „numele dumneavoastră era citat încă de pe vremea când zidul Berlinului era la locul lui.
Am auzit despre tranziţia paşnică din ţara dumneavoastră şi am experimentat şi noi o astfel de tranziţie“.
Dumnealui a spus că Parlamentul european va trimite o delegaţie în Darfur.
Deputata britanică Glenys Kinnock (PSE) a numit Darfur „o poveste tragică a unor promisiuni nerespectate“, cerând ca vinovaţii să fie aduşi în faţa justiţiei.
Dumneaei a cerut o abordare multinaţională mai bine coordonată. „UE trebui să susţină valorile“, a spus deputatul britanic Graham Watson (ALDE), sprijinind propunerea lui Javier Solana în ceea ce priveşte sancţiunile mai specifice.
Deputatul polonez Ryszard Czarnecki (UEN) a spus că Darfur nu mai poate aştepta, dar nici Europa nu mai poate aştepta. „Lipsa de reacţie din partea noastră este o ruşine, un păcat de neglijare“.
Domnul Daniel Cohn-Bendit (Verzi/ALE, Germania) a spus că „singurul mijloc de a influenţa pozitiv China este să influenţăm jocurile olimpice.
Nu putem să organizăm jocuri ale păcii şi în acelaşi timp să sprijinim guvernul din Khartoum“; domnul Cohn-Bendit propune ca oamenii să nu meargă la jocurile olimpice atâta timp cât populaţia din Darfur continuă să piară.
Vorbind despre Darfur, deputata italiană Luisa Morgantini (GUE/NGL) a citat o carte intitulată „Kassandra“, de Christa Wolf: „Între a ucide şi a muri există a treia opţiune: să trăieşti“.
Principala problemă în Darfur, a spus dumneaei, este sărăcia datorată eşecului guvernului de a asculta nevoile populaţiei şi de a face alegerea politică potrivită. „Întreaga lume are datoria să protejeze populaţia civilă din Darfur, în special copiii“, a spus deputata slovacă Irena Belohorská (NA).
Doamna Jody Williams a încheiat cu un apel la acţiune, iar arhiepiscopul Desmond Tutu a susţinut acest punct de vedere: „Vă rugăm să acţionaţi şi să oferiţi speranţă şi altfel decât prin cuvinte“.
Jody Williams: „Atunci când statul nu îşi poate proteja oamenii, responsabilitatea aparţine comunităţii internaţionale“
Jody Williams a condus recent o misiune ONU în Darfur În 1997, Jody Williams a devenit a zecea femeie care a primit Premiul Nobel pentru pace în aproape 100 de ani.
A fondat Campania Internaţională pentru Interzicerea Minelor Anti-personale - o coaliţie de ONG-uri fără precedent - care a făcut ca Tratatul de interzicere a minelor să devină realitate în mai puţin de şapte ani.
Acum doamna Williams încearcă să facă o schimbare în Darfur.
Dumneaei a condus recent o misiune ONU în regiune, misiune ce şi-a publicat raportul pe 7 martie.
În mai puţin de şapte ani, o coaliţie de ONG-uri fără precedent - Campania Internaţională pentru Interzicerea Minelor Anti-personale - a realizat Tratatul de interzicere a minelor.
O să aibă efect „puterea oamenilor“ şi în cazul Darfur?
Probabil nu în acelaşi fel.
Tratatul de interzicere a minelor era foarte specific; am putut să facem presiune asupra guvernelor să negocieze un tratat specific.
În cazul Darfur, nu există o presiune internaţională îndeajuns de semnificativă pentru ca Khartoum să oprească războiul de insurgenţă.
Dacă nu va exista o presiune internaţională, Khartoum va continua să mintă.
Puterea oamenilor lucrează în mod diferit de cea a guvernelor, care fie sunt incapabile, fie nu vor să îşi exercite responsabilitatea de a proteja, responsabilitate subliniată în cel puţin trei rezoluţii ONU.
Oamenii insistă pentru interzicerea legală şi, cel puţin în SUA, o parte din state şi-au retras drepturile de pensie de la companiile care fac afaceri cu Khartoum, deci au legătură cu războiul.
Cred că o să intensificăm presiunea internaţională asupra companiilor.
De ce credeţi că această tragedie pare să capteze atenţia lumii mai puţin decât altele?
În SUA, situaţia din Darfur este foarte importantă.
Din punctul meu de vedere, comunitatea internaţională eşuează în exercitarea „responsabilităţii de a proteja“ (elaborată pentru prima dată în summitul Millennium în 2000).
În primul rând, responsabilitatea de a proteja propriii cetăţeni de purificare etnică, crime de război, crime împotriva umanităţii şi genocid ţine de statul însuşi; dar atunci când statul nu îşi poate proteja oamenii, responsabilitatea aparţine comunităţii internaţionale.
Totul a fost rezultatul genocidului din Ruanda, după care lumea a spus „să nu se mai întâmple niciodată“, dar „niciodată“ nu pare să se aplice şi la Darfur.
Este ceva în neregulă cu o comunitate internaţională care pronunţă cuvintele şi apoi nu le pune în aplicare.
Dacă nu au de gând să acţioneze ar trebui să tacă.
Credeţi că puterile externe sunt responsabile de crearea dezastrului din Darfur?
Pentru crearea dezastrului nu, dar statele care continuă să investească în Khartoum au o responsabilitate; China, Japonia… Japonia este un mare cumpărător de petrol sudanez.
China este unul din cei mai mari investitori în Khartoum şi o mare parte din petrolul din Khartoum este consumat în China.
Companiile şi acţionarii au responsabilitatea lor, de asemenea.
Atitudinea „dacă noi nu investim, o s-o facă altcineva“ este inacceptabilă.
Unde este moralitatea?
Până de curând, China a insistat asupra politicii de neintervenţie.
Ce pare să fi enervat China mai mult decât orice este un articol apărut recent în Wall Street Journal, intitulat „Olimpiada genocidului“ şi scris de ambasadorul UNICEF Mia Farrow.
China s-a supărat şi a considerat acest articol drept un atac la adresa jocurilor olimpice.
Dar dacă China nu îşi asumă un rol mai pro-activ în relaţiile cu Khartoum, pentru a-l pedepsi şi a aduce o schimbare, cred că este potrivit să avem această dezbatere.
Aţi participat la „Ziua informării despre minele anti-personale“, organizată de Parlamentul european acum doi ani, şi acum aţi revenit.
Ce poate face această instituţie pentru a lupta eficient pentru o lume mai umană?
Pot să răspund sincer?
M-am plictisit să îi ascult pe europeni plângându-se de SUA în loc să se unească într-un front comun; când SUA le spune să sară ei întreabă „cât de sus?“.
Dacă UE doreşte într-adevăr să contrabalanseze SUA, atunci trebuie să o facă.
Atitudinea publică fără acţiune consistentă este egală cu zero.
M-am plictisit de retorica lipsită de acţiune, care caracterizează state, indivizi şi organizaţii non-guvernamentale.
Guvernele trebuie să reprezinte punctul de vedere al oamenilor lor, adică să facă ceva.
Ce părere aveţi despre „moda“ - existentă între oamenii celebri - de a vorbi despre Darfur?
Este un lucru bun sau rău?
Cred că oamenii celebri au toate drepturile să se implice.
Pot aduce o contribuţie reală.
Cu toate acestea, nu îmi place când persoane needucate se implică şi opiniile lor se fac auzite.
În cazul Tratatului de interzicere a minelor am luat decizia să nu le implicăm.
Acest lucru ar putea duce la o percepţie greşită a publicului general, care nu înţelege că adevărata muncă este făcută de activişti în fiecare zi.
Jody Williams - Curriculum Vitae (în engleză) Raportul asupra drepturilor omului în Darfur (în engleză) Rezoluţia Parlamentului european asupra situaţiei din Darfur (în engleză) Jody Williams la Parlamentul european, la Ziua informării despre minele anti-personale, 16 iunie 2005 (în engleză)
Arhiepiscopul Desmond Tutu: problemele Africii nu au luat sfârşit
Desmond Tutu: Situaţia din Darfur este una din cele mai îngrozitoare din lume Desmond Mpilo Tutu este arhiepiscop în Africa de Sud şi a devenit cunoscut internaţional ca lider al luptei împotriva apartheidului.
A primit Premiul Nobel pentru pace în 1984.
Pe 5 iunie 2007, arhiepiscopul anglican a fost la Parlamentul european pentru a discuta cu deputaţii despre conflictul din Darfur.
Domnul Tutu ne-a acordat câteva minute, vorbindu-ne despre Darfur, „una din cele mai îngrozitoare situaţii din lume“, şi despre problemele Africii în general.
Ce v-a hotărât să acceptaţi invitaţia la Parlamentul european?
Cum poate fi de ajutor această ocazie pentru oamenii din Darfur?
Situaţia din Darfur este una din cele mai îngrozitoare din lume.
Parlamentul european este o instituţie semnificativă pe plan internaţional; dacă vrea să pună în lumină una din cele mai oribile situaţii din lume, poate.
Sunt bucuros să particip la orice efort care ar putea ameliora această situaţie.
Se estimează că de la începutul conflictului din Darfur au murit peste 200.000 de oameni şi alţi 2,5 milioane au fost strămutaţi.
Uniunea Europeană s-a angajat deja în regiune cu un ajutor umanitar de milioane de euro şi sprijinirea financiară a Misiunii Uniunii Africane.
Ce credeţi că ar putea să mai facă Uniunea Europeană pentru a ajuta regiunea?
Evident, avem nevoie de sprijin considerabil pentru forţele de menţinere a păcii din Uniunea Africană.
Acestea nu sunt îndeajuns de eficiente, pentru că nu sunt îndeajuns de mari - de aceea este esenţial ca UN să poată să le consolideze semnificativ - şi nu au resurse suficiente.
De aceea vrem să încurajăm Uniunea Europeană să consolideze sprijinul pentru această forţă, pentru ca aceasta să devină eficientă în activitatea sa principală, aceea de protejare a civililor în special - populaţia neînarmată a femeilor, copiilor şi bătrânilor (ca mine).
Aţi primit Premiul Nobel pentru pace în 1984 pentru lupta împotriva apartheidului şi eforturile dumneavoastră pentru pace.
Acum, când politica apartheidului s-a terminat, care sunt provocările cu care se confruntă Africa?
Bineînţeles că este important faptul că putem să arătăm câteva victorii: că am depăşit apartheidul în Africa de Sud şi colonialismul în multe părţi ale continentului.
Dar provocările nu s-au sfârşit.
Europa este mai mult sau mai puţin prosperă, mai mult sau mai puţin paşnică, dar Europa a ieşit dintr-o istorie foarte gravă: holocaustul, dictaturile din Spania, Portugalia şi Grecia şi - de curând - purificarea etnică.
Există încă o situaţie gravă în Irlanda de Nord.
Credem că, aşa cum Europa a putut să reînvie din propria cenuşă precum pasărea Phoenix, Africa va fi capabilă să se ridice din propria cenuşă pentru a se confrunta cu numeroasele probleme pe care le are.
Una din cele mai grave este SIDA/HIV; în acelaşi timp, din cauza schimbării climatice, malaria devine o ameninţare gravă la sănătatea multor africani.
Tot schimbarea climei exacerbează probleme ca lipsa apei, seceta, faptul că oamenii nu mai produc la fel de multă hrană ca înainte.
Toate aceste lucruri vor aduce pe termen lung instabilitate pe continent.
Dacă putem să înfruntăm aceste probleme, o sa le depăşim, aşa cum am depăşit apartheidul.
Mai sunt şi probleme precum corupţia.
Sunt guverne care nu sunt responsabile.
Am văzut lucruri groaznice care s-au întâmplat în Zimbabwe.
Sperăm ca toate iniţiativele în curs să ajute Africa să-şi redobândească fosta glorie.
RO
1
PHOTO
20070604PHT07431.jpg
RO
2
PHOTO
20070605PHT07520.jpg
RO
3
PHOTO
20070605PHT07522.jpg
RO
4
LINK
http://nobelprize.org/nobel_prizes/peace/laureates/1997/williams-cv.html
RO
5
LINK
http://www.ohchr.org/english/bodies/hrcouncil/docs/4session/A-HRC-4-80.doc
RO
7
LINK
http://www.icbl.org/content/download/19500/381580/file/EUP_OPENING_REMARKS_JODY_WILLIAMS.pdf
RO
8
PHOTO
20070605PHT07528.jpg
-//EP//TEXT TA P6-TA-2006-0387 0 NOT XML V0//RO
-//EP//DTD IM-PRESS 20050901 FCS DOC XML V0//EN
-//EP//STYLESHEET IM-PRESS 20050901 FCS DOC XML V0//EN
