ÎNTREBARE CU SOLICITARE DE RĂSPUNS SCRIS E-0912/10
adresată de Corina Creţu (S&D)
Comisiei
(22 februarie 2010)
Subiect: Ce măsuri are în vedere noua Comisie Europeană pentru coordonarea combaterii sărăciei și atenuarea decalajelor sociale grave care fragmentează UE?
Statisticile în materie de sărăcie la nivelul UE dezvăluie numeroase și grave decalaje, în special între vechile și noile state membre, dar și între diversele categorii de vârstă.
Unu din cinci copii europeni era, din 2008, amenințat de sărăcie, procentul fiind valabil și în cazul persoanelor vârstnice.
Ratele cele mai ridicate se înregistrează în România, unde o treime din copii sunt expuși riscului sărăciei, respectiv în Letonia, unde afectează jumătate din persoanele peste 65 de ani.
Și mai îngrijorători sunt indicatorii referitori la rata lipsurilor materiale, care măsoară excluderea socială în termenii cei mai severi.
Jumătate din români și bulgari se confruntă cu absența nedorită a unuia din cele mai importante elemente materiale, spre deosebire de media europeană de 17%.
O treime dintre europeni nu-și permiteau, în 2008, o vacanță de o săptămână în afara domiciliului, dar această pondere ajungea la 76% în România.
În vreme ce procentajul celor care nu-și puteau încălzi mulțumitor locuința era de 10% la nivelul Uniunii Europene, în Portugalia și Bulgaria această problemă afecta o treime din populație.
Datele furnizate zilele trecute de Eurostat privesc situația din 2008, când criza nu se manifestase pregnant în plan social.
De atunci și-au pierdut locurile de muncă aproximativ cinci milioane de europeni.
Ce măsuri are în vedere noua Comisie Europeană pentru coordonarea combaterii sărăciei și ajutorarea celor mai afectați europeni de lipsurile materiale, precum și pentru atenuarea decalajelor sociale grave care fragmentează UE?
