P6_TA(2009)0031
Libertatea presei în Kenya
B6-0038 , 0046 , 0047 , 0048 , 0050 şi 0055/2009
Rezoluţia Parlamentului European din 15 ianuarie 2009 privind libertatea presei în Kenya
Parlamentul European,
–
având în vedere Carta africană a drepturilor omului şi popoarelor,
–
având în vedere rezoluţiile sale anterioare referitoare la Kenya,
–
având în vedere Declaraţia universală a drepturilor omului,
–
având în vedere articolul 115 alineatul (5) din Regulamentul său de procedură,
A.
întrucât la 2 ianuarie 2009, preşedintele Kibaki a promulgat legea kenyană a comunicaţiilor din 2008 (act de modificare), care a modificat legea kenyană a comunicaţiilor din 1998;
B.
întrucât legea din 2008, în forma în care a fost adoptată, nu ţine seama de libertatea de expresie şi de libertatea presei consacrate prin Declaraţia universală a drepturilor omului şi preluate de alte convenţii internaţionale pe care guvernul Kenyan le-a semnat şi le-a ratificat, inclusiv Carta africană a drepturilor omului şi popoarelor;
C.
întrucât principalele două articole care ridică probleme sunt articolele 88 şi 46; întrucât articolul 88 conferă Ministerului Informaţiilor competenţe substanţiale de a efectua percheziţii la organizaţiile mass-media despre care se consideră că ar constitui ameninţări la adresa siguranţei naţionale şi de a le demonta echipamentele de difuzare; întrucât articolul 46 conferă statului puterea de a reglementa conţinutul care poate fi difuzat şi publicat prin mijloace electronice, respectiv în presa scrisă;
D.
întrucât, în conformitate cu un comunicat de presă emis de Asociaţia jurnaliştilor din Africa de Est, legea comunicaţiilor din 2008 ar conduce la introducerea de către guvern a unei cenzuri directe asupra mass-media;
E.
întrucât prim-ministrul Odinga s-a alăturat largii mişcări care se opune acestei legi; întrucât reprezentaţii Mişcării Democratice Portocalii au organizat recent o reuniune de criză, susţinând că preşedintele nu s-a consultat cu prim-ministrul asupra legii în cauză;
F.
întrucât, conform Comisiei naţionale kenyiene pentru drepturile omului, promulgarea legii de către preşedinte arată că Marea Coaliţie nu lucrează la unison;
G.
întrucât libertatea de expresie este un drept uman fundamental, prevăzut în articolul 19 din Declaraţia universală a drepturilor omului;
H.
întrucât, acum un an, în urma alegerilor prezidenţiale viciate din Kenya, demonstraţii de stradă au condus la revolte şi conflicte etnice care s-au răspândit în toată ţara şi care au provocat peste 1 000 de decese şi lăsarea fără adăpost a 350 000 de persoane,
1.
regretă faptul că preşedintele Kibaki a semnat legea kenyană a comunicaţiilor (act de modificare), refuzând să ia în considerare numeroasele rezerve exprimate la momentul respectiv cu privire la această lege;
2.
salută, cu toate acestea, iniţiativa recentă a preşedintelui Kibaki de a revizui legea comunicaţiilor şi de a lua în considerare modificări ale acestei legislaţii propuse de membrii ai mass-media;
3.
îşi reiterează angajamentul faţă de libertatea presei şi de drepturile fundamentale la libertatea de expresie, informare şi asociere; subliniază că accesul la informaţii ce reprezintă pluralitatea de opinii este esenţial pentru a conferi o autonomie crescută cetăţenilor;
4.
invită guvernul kenyan să iniţieze consultări cu părţile interesate pentru a ajunge la un consens asupra celei mai bune modalităţi de reglementare a industriei comunicaţiilor fără a interfera cu libertatea presei; solicită preşedintelui Kibabi şi prim-ministrului Odinga să facă toate eforturile pentru a garanta că orice versiune actualizată a legii comunicaţiilor va fi compatibilă cu principiile libertăţii de expresie şi de informare;
5.
subliniază necesitatea de a pune capăt culturii impunităţii în Kenya, pentru a-i putea conferi justiţiei pe cei responsabili pentru violenţele post-electorale de anul trecut; solicită să se instituie o comisie independentă, formată din experţi locali şi internaţionali, care să fie responsabilă de anchete şi investigaţii; ia act de faptul că preşedintele Kibaki şi prim-ministrul Odinga au fost de acord, teoretic, cu constituirea unei astfel de comisii, dar aceasta nu a fost încă formată;
6.
încredinţează Preşedintelui sarcina de a transmite prezenta rezoluţie Consiliului, Comisiei, guvernelor statelor membre, guvernului Kenyei, co-preşedinţilor Adunării parlamentare paritare ACP-UE, Comunităţii Est-Africane şi Preşedinţilor Comisiei şi Consiliului Executiv ale Uniunii Africane.
