9.9.2009 B7-0027/2009 PROPUNERE DE REZOLUȚIE depusă pe baza întrebărilor cu solicitare de răspuns oral B7‑0201/2009 și B7‑0202/2009
în conformitate cu articolul 115 și cu articolul 110 alineatul (2) din Regulamentul de procedură
referitoare la legea lituaniană privind protecția minorilor față de efectele dăunătoare ale informațiilor publice
Véronique Mathieu
,
Vytautas Landsbergis
în numele Grupului PPE
PE428.631v01-00 B7‑0027/2009 Rezoluția Parlamentului European referitoare la legea lituaniană privind protecția minorilor față de efectele dăunătoare ale informațiilor publice
Parlamentul European ,
– având în vedere Convenția ONU privind drepturile copilului,
– având în vedere obligațiile internaționale și europene în domeniul drepturilor omului, cum ar fi cele stabilite în convențiile ONU privind drepturile omului și în Convenția europeană privind drepturile omului și libertățile fundamentale,
– având în vedere dispozițiile comunitare în domeniul drepturilor omului, îndeosebi Carta drepturilor fundamentale a Uniunii Europene,
– având în vedere articolul 13 din Tratatul de instituire a Comunității Europene care, în limita puterilor conferite Comunității prin Tratatul CE, îi oferă Consiliului posibilitatea ca, hotărând în unanimitate, să ia măsurile adecvate pentru combaterea discriminării,
– având în vedere articolul 115 și articolul 110 alineatul (2) din Regulamentul său de procedură,
A. întrucât Parlamentul lituanian a aprobat la 14 iulie 2009 amendamente la Legea privind protecția minorilor împotriva efectelor dăunătoare ale informațiilor publice care urmează să intre în vigoare la 1 martie 2010 și prin care se interzice diseminarea pe căi directe către minori […] a informațiilor publice prin care se promovează relațiile homosexuale, bisexuale sau poligame, cu motivația că acestea au un efect dăunător asupra dezvoltării minorilor;
B. întrucât proiectul de lege este în curs de a fi revizuit de către autoritățile naționale lituaniene, iar mass-media au exacerbat sensibilitatea publică și au declanșat reacții pe scară largă;
C. întrucât articolul 4 alineatul (12) al legii este menit să interzică informațiile care conțin remarci ironice sau umilitoare pe motive de naționalitate, rasă, gen, origine, handicap, orientare sexuală, statut social, limbă, religie, convingeri sau atitudini;
D. întrucât președinția suedeză a UE a discutat cu autoritățile lituaniene despre lege, iar noua președintă a Lituaniei a declarat că va acționa pentru a asigura că legea este conformă cu normele comunitare și internaționale;
E. întrucât în Convenția ONU privind drepturile copilului se afirmă că „familia, ca unitate de bază a societății și ca mediu natural destinat creșterii și bunăstării tuturor membrilor săi și, în special, a copiilor, trebuie să beneficieze de protecția și de asistența de care are nevoie pentru a-și putea asuma pe deplin responsabilitățile în cadrul societății”;
F. întrucât articolul 22 din Directiva Televiziune fără frontiere permite statelor membre să ia măsuri adecvate pentru a se asigura că posturile de televiziune nu difuzează emisiuni care ar putea să dăuneze grav dezvoltării fizice, mentale sau morale a minorilor;
1. reafirmă principiul din Convenția ONU privind drepturile copilului prin care se recunoaște că „pentru dezvoltarea plenară și armonioasă a personalității sale copilul trebuie să crească într-un mediu familial, într-o atmosferă de fericire, dragoste și înțelegere”; de asemenea, astfel cum se arată în Declarația privind drepturile copilului, este convins că „dată fiind lipsa sa de maturitate fizică și intelectuală, copilul are nevoie de protecție și îngrijire speciale, inclusiv de o protecție juridică adecvată, atât înainte cât și după nașterea sa”;
2. reafirmă cât este de important ca UE să lupte împotriva tuturor formelor de discriminare și în special împotriva discriminării bazate pe orientarea sexuală;
3. salută declarațiile noii președinte a Republicii Lituania și instituirea, în Lituania, a unui grup de lucru însărcinat cu evaluarea posibilității de modificare a legii și invită președinta Lituaniei precum și autoritățile lituaniene să se asigure că legile naționale sunt compatibile cu drepturile omului și cu libertățile fundamentale consfințite prin legile internaționale și europene;
4. constată că Legea privind protecția minorilor împotriva efectelor dăunătoare ale informațiilor publice aprobată de Parlamentul lituanian la 14 iulie 2009 nu a intrat încă în vigoare și urmează să fie revizuită chiar înainte de a fi intrat în vigoare;
5. încredințează Președintelui sarcina de a transmite prezenta rezoluție Comisiei, Consiliului, guvernelor și parlamentelor statelor membre și ale statelor candidate, precum și Președintei Republicii Lituania.
