ÎNTREBARE ORALĂ URMATĂ DE O DEZBATERE O-0039/08
în conformitate cu articolul 108 din Regulamentul de procedură
de
Josep Borrell Fontelles
, în numele Comisia pentru dezvoltare ,
Reimer Böge
, în numele Comisia pentru bugete
Comisiei
Subiect: Creşterea preţurilor alimentelor şi operaţiunile de acordare a ajutoarelor alimentare din ţările în curs de dezvoltare
Preţurile alimentelor au crescut în mod dramatic, la fel şi costurile carburanţilor şi ale transportului, reducând drastic puterea de cumpărare a unor sectoare extinse ale societăţii din ţările în curs de dezvoltare şi a agenţiilor care acordă ajutoare alimentare.
Programul Alimentar Mondial (PAM) consideră că sunt necesare în următoarele săptămâni fonduri suplimentare în valoare de cel puţin 500 de milioane de dolari, pentru a asigura implementarea programelor prevăzute pentru 2008.
Conform Consensului european privind ajutorul umanitar din 18 decembrie 2007, Uniunea Europeană „dorește să își demonstreze angajamentul față de răspunsul umanitar prin mobilizarea unor fonduri adecvate, bazate pe necesități evaluate” (punctul 38 din Consens).
Cum intenţionează Comisia să sprijine mobilizarea promptă de fonduri pentru a asigura că operaţiunile de acordare a ajutoarelor alimentare nu sunt întrerupte în 2008 şi că necesităţile suplimentare în această privinţă, generate de creşterea preţurilor alimentelor, pot fi acoperite?
Ce măsuri concrete au fost luate pentru a mobiliza fonduri (comunitare) suplimentare, cum ar fi din rezerva pentru ajutoare de urgenţă, în special pentru a se asigura un sprijin rapid PAM?
Consideră Comisia că bugetul CE pentru ajutoare umanitare prevăzut pentru 2009, în special pentru ajutoarele alimentare, va fi suficient pentru realizarea angajamentelor umanitare ale UE în 2009, având în vedere că se aşteaptă ca preţurile alimentelor să rămână ridicate sau chiar să mai crească?
Ce măsuri sunt avute în vedere pentru a garanta că operaţiunile de asistenţă umanitară sprijinite de UE, în special cele de acordare de ajutoare alimentare în ţările în curs de dezvoltare, corespund necesităţilor manifestate?
Cum evaluează Comisia provocările în materie de securitate alimentară şi asistenţă umanitară din perspectiva revizuirii la jumătatea perioadei a Cadrului financiar 2007-2013?
