1.12.2008
PROPUNERE DE REZOLUȚIE
depusă pe baza declarațiilor Consiliului și Comisiei
în conformitate cu articolul 103 alineatul (2) din Regulamentul de procedură, de
– Stefano Zappalà și Karl von Wogau, în numele Grupului PPE-DE
– Renate Weber, în numele Grupului ALDE
– Ģirts Valdis Kristovskis, în numele Grupului PSE
referitoare la Codul de conduită al UE privind exportul de arme
Rezoluția Parlamentului European referitoare la Codul de conduită al UE privind exportul de arme
Parlamentul European ,
–
având în vedere articolul 103 alineatul (2) din Regulamentul său de procedură,
A.
întrucât în 2008 s-au împlinit 10 ani de la înființarea Codului Uniunii Europene privind exportul de arme;
B.
întrucât, în urmă cu mai mult de doi ani, la 30 iunie 2005, COARM (Grupul de lucru pentru exportul de arme convenționale al Consiliului) a ajuns la un acord la nivel tehnic cu privire la textul unei poziții comune în urma unui proces amănunțit de revizuire a Codului UE privind exportul de arme având ca obiectiv transformarea acestuia într-un instrument eficient de control al exporturilor de arme de pe teritoriul UE și de către întreprinderile din UE;
C.
întrucât, prin adoptarea acestei poziții comune, Codul devine un instrument de control al exportului de arme cu forță juridică în toate statele membre UE;
D.
întrucât, din 2005 până astăzi, Consiliul European nu a reușit, în ciuda a numeroase solicitări din partea Parlamentului European, să adopte la nivel politic această poziție comună, lăsând această chestiune nerezolvată;
E.
întrucât această chestiune a căpătat un nou caracter de urgență datorită unui număr de evoluții:
– apariția mai multor inițiative de armonizare a politicilor naționale de achiziție a armelor, precum și a transferurilor și vânzărilor intracomunitare de arme;
– interesul reînnoit privind controlarea impactului comerțului ilicit cu arme, în special de la intrarea în vigoare a normelor UE privind siguranța aeriană, și a impactului avut asupra activităților desfășurate de operatorii de transport aerian de marfă care sunt suspectați a fi implicați în destabilizarea transferurilor de arme;
1.
critică, din nou, impasul politic actual privind neadoptarea poziției comune în lumina celei de-a zecea aniversări a Codului;
2.
îndeamnă viitoarele președinții să rezolve această chestiune, asigurându-se că poziția comună se adoptă fără nicio altă întârziere;
3.
reafirmă că contribuția UE la un Tratat privind comerțul cu arme cu forță juridică la nivel internațional va deveni mai credibilă odată ce propriul său regim de export de arme va căpăta forță juridică;
4.
reafirmă că, în paralel cu adoptarea poziției comune, ar trebui, printre altele, să se adopte următoarele măsuri:
(a) prevenirea transferurilor iresponsabile de arme prin intermediul unei aplicări stricte a criteriilor Codului atât la nivelul întreprinderilor, cât și al forțelor armate naționale;
(b) îmbunătățirea și aplicarea controalelor la nivelul operațiunilor de intermediere a comerțului cu arme;
(c) investigarea promptă a acuzațiilor recente referitoare la încălcarea embargourilor asupra armelor;
(d) prevenirea vânzării armelor colectate în cursul operațiunilor PESA și al celor din cadrul reformei sectorului de securitate, precum și în cursul altor inițiative ale UE, către intermediari privați și prevenirea transferului ulterior al acestor arme către alte regiuni unde există conflicte violente sau tensiuni;
(e) sporirea transparenței și îmbunătățirea calității datelor prezentate de statele membre UE în contextul Raportului anual privind Codul de conduită;
5.
are convingerea că adoptarea Poziției comune referitoare la Codul de conduită privind exportul de arme către țări terțe este crucială pentru aplicarea adecvată a viitoarelor instrumente de armonizare și liberalizare a transferurilor intracomunitare de materiale de apărare;
6.
încredințează Președintelui sarcina de a transmite prezenta rezoluție Consiliului, Comisiei și tuturor guvernelor și parlamentelor statelor membre.
