Întrebarea cu solicitare de răspuns scris E-8313/2010
adresată Comisiei
Articolul 117 din Regulamentul de procedură
Rovana Plumb (S&D)
(13 octombrie 2010)
Subiect: Bolile cauzate de azbest şi acordarea de despăgubiri
Având în vedere faptul că, la nivel global, 100000 de lucrători decedează în continuare în fiecare an în urma bolilor cauzate de azbest, peste tot în UE există o veritabilă preocupare faţă de faptul că trebuie luate în continuare măsuri.
Deoarece perioada de incubaţie în cazul bolilor cauzate de azbest este foarte îndelungată, ne vom confrunta în continuare cu un număr ridicat de boli cauzate de azbest chiar şi în următorii 30-40 de ani.
Va fi necesar ca lucrătorii expuşi la azbest, în prezent sau în trecut, să fie consideraţi potenţiale victime ale azbestului.
Este esenţial ca, în afară de a dispune de date fiabile privind numărul lucrătorilor expuşi şi natura expunerii acestora, să existe sau să se ofere posibilitatea ca astfel de boli să fie recunoscute ca fiind boli profesionale.
De asemenea, este esenţial ca pentru bolile cauzate de azbest să se acorde despăgubiri suficiente.
În 2006, Eurogip a publicat un raport de cercetare în care erau comparate 13 ţări din Europa (inclusiv Norvegia şi Elveţia).
În raport se compară diferite tipuri de boli cauzate de azbest şi modul în care acestea sunt recunoscute şi despăgubite în fiecare dintre aceste 13 ţări.
1.
Ce iniţiative a luat Comisia din 2006 în vederea realizării unei comparaţii amănunţite a situaţiilor în ceea ce priveşte recunoaşterea şi acordarea de despăgubiri pentru boli cauzate de azbest în toate cele 27 de state membre?
2.
Va furniza Comisia informaţii privind posibile diferenţe între statele membre în ceea ce priveşte practicile din acest domeniu?
Efectele negative ale azbestului asupra corpului uman sunt aceleaşi peste tot.
Şi bolile şi efectele negative ale acestora asupra victimelor sunt, de asemenea, aceleaşi peste tot.
În general, persoanele afectate de azbest au dreptul la acelaşi tratament peste tot.
Ce intenţionează Comisia să facă pentru a iniţia măsuri legislative în vederea aplicării unor standarde minime ale UE cu privire la recunoaşterea diferitelor tipuri de boli cauzate de azbest pentru a armoniza procesul de recunoaştere a acestora şi a aplica anumite standarde minime privind acordarea de despăgubiri?
