Răspuns dat de dna Georgieva în numele Comisiei
(18 iulie 2011)
În cazul unui dezastru ecologic în urma căruia capacitățile naționale de răspuns ale Turciei sunt depășite, aceasta poate solicita asistență europeană în natură, prin Mecanismul european de protecție civilă (denumit în continuare „mecanismul”).
În cadrul acestui mecanism, Centrul de monitorizare și de informare al Comisiei (MIC) facilitează și coordonează mobilizarea asistenței în natură de la cele 31 de state participante la mecanism, în caz de urgențe majore.
Statele participante la mecanism sunt cele 27 de state membre UE, Norvegia, Islanda, Liechtenstein și Croația.
Asistența potențială pentru accidentele de mediu ar putea include unități specifice de detectare și eșantionare sau diverse tipuri de echipamente necesare pentru a opri deversarea.
Prin mecanism, statele afectate pot, de asemenea, solicita o echipă de experți care să sprijine autoritățile naționale să înțeleagă mai bine natura impactului asupra mediului și măsurile cele mai adecvate care trebuie luate.
Mecanismul se bazează integral pe resursele și experții puși la dispoziție de statele participante.
În momentul primirii unei solicitări de asistență, se întreprind toate eforturile pentru a furniza asistența cât mai repede posibil.
