Conflictul din Gaza: implementarea recomandărilor din raportul Goldstone
Relaţii externe
2010-03-10 - 14:33
Respectarea drepturilor omului de către toate părţile implicate în conflictul din Gaza, investigaţii independente ale presupuselor violări ale drepturilor omului, o puternică poziţie comună a UE cu privire la follow-up-ul raportului Goldstone, precum şi o monitorizare a măsurilor sale de implementare sunt principalele solicitări ale Parlamentului în rezoluţia adoptată miercuri ca rezultat la dezbaterea ce a avut loc pe aceeaşi temă la 24 februarie.
Rezoluţia propusă de grupurile S&D, ALDE, Grupul Verzilor/ALE şi GUE/NGL a fost adoptată cu 335 voturi pentru, 287 contra şi 43 de abţineri.
Toate părţile trebuie să respecte drepturile omului
"Respectarea legislaţiei umanitare internaţionale şi a legislaţiei internaţionale privind drepturile omului de către toate părţile şi în toate circumstanţele şi instaurarea unui climat de încredere între israelieni şi palestinieni constituie elemente esenţiale ale unui proces de pace care să conducă la o convieţuire paşnică între două state, în condiţii de securitate" au declarat deputaţii europeni, subliniind "din nou importanţa instaurării unei păci juste şi durabile în Orientul Mijlociu, în special între israelieni şi palestinieni."
Investigaţii independente şi imparţiale în următoarele cinci luni
Parlamentul European "îndeamnă ambele părţi să desfăşoare, în termen de cinci luni, investigaţii care să respecte standardele internaţionale în materie de independenţă, imparţialitate, transparenţă, promptitudine şi eficacitate."
Această solicitare este în conformitate cu rezoluţia Adunării Generale din 26 februarie în care se solicită un nou raport, deoarece recentul raport prezentat de Secretarul General ONU a fost "neconcludent în ceea ce priveşte posibilele încălcări ale dreptului internaţional pe durata conflictului din Gaza din 2008/2009."
Implementarea şi monitorizarea recomandărilor din raportul Goldstone
Potrivit deputaţilor, Vicepreşedinta Comisiei/Înalta Reprezentantă a Uniunii pentru afaceri externe şi politica de securitate şi statele membre ale UE ar trebui să depună eforturi în vederea definirii unei poziţii comune ferme a UE referitoare la măsurile ce se impun ca urmare a Raportului Misiunii de informare conduse de judecătorul Goldstone privind conflictul din Gaza şi sudul Israelului.
De asemenea, ar trebui să se solicite "în mod public punerea în aplicare a recomandărilor din acest raport şi tragerea la răspundere a tuturor persoanelor vinovate de încălcări ale dreptului internaţional, inclusiv de presupuse crime de război."
În plus, Vicepreşedinta Comisiei/Înaltei Reprezentante a Uniunii pentru afaceri externe şi politica de securitate şi statele membre ar trebui să monitorizeze "în mod activ punerea în aplicare a recomandărilor formulate în cuprinsul raportului Goldstone, prin consultarea misiunilor externe ale UE şi a ONG-urilor de la faţa locului."
Activitate nerestricţionată a ONG-urilor
Subliniind importanţa cooperării dintre autorităţi şi organizaţiile neguvernamentale în cursul investigaţiilor, deputaţii europeni îşi exprimă îngrijorarea cu privire la "presiunea la care sunt supuse ONG-urile implicate în elaborarea Raportului Goldstone şi în investigaţiile ulterioare şi solicită autorităţilor tuturor părţilor să nu ia măsuri care ar putea restricţiona activităţile acestor organizaţii."
În final, Parlamentul salută decizia Consiliului de a deschide imediat, necondiţionat şi pe termen lung" punctele de trecere de-a lungul frontierei dintre Israel şi Fâşia Gaza.
20100309IPR70270 Textul adoptat va fi disponibil aici (click 10 martie 2010)
RO
1
LINK
/activities/plenary/ta/calendar.do;jsessionid=B23C66CC292A11C6FB0D584A7B407A2C?language=RO
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
