ÎNTREBARE CU SOLICITARE DE RĂSPUNS SCRIS E-2379/10
adresată de Iosif Matula (PPE)
Comisiei
(16 aprilie 2010)
Subiect: Cooperarea UE-Republica Moldova în domeniul educației și tineretului
Se știe că, în domeniul educației și tineretului, Republica Moldova participă numai la o parte dintre programele UE (Bologna Process, Erasmus Mundus, Erasmus Mundus Cooperation Window, Tempus Tacis, Youth in Action).
În relațiile Republicii Moldova cu UE se realizează progrese importante: politica pro-europeană a actualului guvern, participarea la Parteneriatul Estic (Eastern Partnership), negocierea pentru un Acord de Asociere (Association Agreement).
Având în vedere aceste progrese și necesitatea promovării valorilor europene, consider util ca în cadrul Parteneriatului Estic (Eastern Partnership) să includem Republica Moldova și în alte programe europene în domeniul educației, care să permită noi colaborări în mediul academic (mobilități de predare - visiting professors, mobilități studențești etc.).
Prin urmare, doresc să vă adresez următoarele întrebări: 1.
În ce măsură aveți în vedere includerea Republicii Moldova în toate programele Lifelong Learning, în special în Programul Erasmus? 2.
Care este stadiul negocierilor pentru extinderea cooperării UE-Moldova în domeniul educației? 3.
A elaborat sau va elabora Comisia Europeană o foaie de parcurs (roadmap) pentru dezvoltarea viitoarelor proiecte cu Republica Moldova destinate educației și tineretului?
