Răspuns dat de dl Piebalgs în numele Comisiei
(22 august 2011)
Comisia consideră fluxurile ilicite de capital, evaziunea fiscală și concurența fiscală nocivă drept obstacole majore în calea mobilizării resurselor interne.
După cum s-a subliniat în Comunicarea din 2010 privind fiscalitatea și dezvoltarea, reducerea fluxurilor ilicite provenite din evaziunea fiscală în țările în curs de dezvoltare, inclusiv din transferul fraudulos de profit, reprezintă unul dintre obiectivele-cheie ale eforturilor pe care le face Comisia în acest domeniu, deoarece acest lucru va conduce la creșterea veniturilor la bugetul intern astfel încât se vor putea finanța atât de necesarele bunuri și servicii publice.
Totodată, se va promova consolidarea statală și se va pregăti calea către eliminarea dependenței de asistență.
Raportul din martie 2011 al Parlamentului European privind fiscalitatea și dezvoltarea recunoaște, de asemenea, importanța crucială a acestui lucru pentru dezvoltarea durabilă și pentru atingerea obiectivelor de dezvoltare ale mileniului.
În același timp, acest subiect ocupă o poziție prioritară pe agenda G20, care a cerut Forumului global privind transparența și schimbul de informații referitoare la aspectele de natură fiscală să își intensifice activitatea în scopul contracarării fenomenului de eroziune a bazei fiscale în țările în curs de dezvoltare și, în special, să pună în evidență în raportul său relația dintre jurisdicțiile care nu cooperează și dezvoltare.
Acest domeniu reprezintă un bun exemplu de coerență a politicii de dezvoltare, în care se acționează în mai multe direcții pentru atingerea acestor obiective.
În acest scop, Comisia a organizat seminarele tehnice ale Forumului african privind administrarea fiscală, a furnizat asistență tehnică pentru punerea în aplicare a acordurilor privind schimburile de informații referitoare la aspecte de natură fiscală și a comandat un studiu privind cel mai bun mod de a sprijini punerea în aplicare de către țările în curs de dezvoltare a unei legislației privind prețurile de transfer conforme cu standardele internaționale.
Aplicarea standardelor internaționale ar ajuta țările în curs de dezvoltare să evalueze mai bine obligațiile fiscale ale companiilor multinaționale și să îmbunătățească climatul de investiții prin reducerea incertitudinilor în rândul investitorilor.
Prin Comunicarea privind combaterea corupției în UE COM(2011) 308 final. , adoptată la 6 iunie 2011, Comisia s-a angajat să promoveze o utilizare mai intensă a principiului condiționalității în domeniul dezvoltării pentru a încuraja respectarea standardelor internaționale minime de combatere a corupției.
Totodată, Comisia s-a angajat să promoveze utilizarea mai intensă a dispozițiilor ce reglementează problemele legate de combaterea corupției deja prevăzute în bazele juridice privind cooperarea cu țările partenere, acordând consultații specifice în cazurile grave de corupție și aplicând sancțiuni dacă nu se instituie măsurile corespunzătoare.
În comunicare se exprimă
angajamentul Comisiei de a consolida dialogul cu țările partenere în materie de combatere a fraudei și a corupției și de a acorda, atât în perioada de programare, cât și în procesul de punere în aplicare a proiectelor finanțate de UE, o atenție deosebită aplicării strategiilor antifraudă și anticorupție.
