Întrebarea cu solicitare de răspuns oral O-000316/2011
adresată Comisiei
Articolul 115 din Regulamentul de procedură
Michael Cashman
,
Claude Moraes
,
Monika Flašíková Beňová
,
Juan Fernando López Aguilar
,
Ioan Enciu
,
Anna Hedh
în numele Grupului S&D Subiect: Noul Cod Civil din România și libera circulație a persoanelor LGBT
Articolul 277 din noul Cod Civil al României (CCR), care a intrat în vigoare la 1 octombrie 2011, se referă la „Interzicerea sau echivalarea unor forme de conviețuire cu căsătoria”.
În plus, raportul pe 2010 al Agenției pentru Drepturi Fundamentale privind homofobia, transfobia și discriminarea pe motive de orientare sexuală și identitate de gen subliniază că nu mai puțin de 10 state membre încalcă probabil Directiva privind libera circulație prin excluderea partenerilor de același sex de la aplicarea acesteia.
Este de acord Comisia că:
- interzicerea explicită a căsătoriei între persoane de același sex [(articolul 277 alineatul (1) din CCR)] sau a parteneriatelor dintre persoane de același sex sau a recunoașterii acestora în cazul în care au fost contractate în străinătate [(articolul 277 alineatele (2) și (3) din CCR)] în codurile civile sau în constituții reprezintă o dispoziție inutilă și contraproductivă, deoarece vizează cuplurile și persoanele de același sex pe baza orientării sexuale a acestora și consacră acest tip de discriminare în legile fundamentale ale statului?
- interzicerea explicită a recunoașterii căsătoriilor dintre persoane de același sex și a parteneriatelor civile, atât dintre persoane de sex opus, cât și dintre persoane de același sex, care au fost contractate în străinătate [(articolul 277 alineatele (2) și (3) din CCR)], chiar dacă se menționează dispozițiile privind libera circulație [(articolul 277 alineatul (4) din CCR)], încalcă dreptul fundamental al cetățenilor UE de a-și păstra starea civilă atunci când se mută din statul membru A în statul membru B, după cum a afirmat comisarul Reding în timpul discursului său susținut în fața Parlamentului European la data de 7 septembrie 2010?
- noul Cod Civil creează o situație de incertitudine juridică și de contradicție între articolul 277 alineatele (1), (2) și (3) din CCR, pe de-o parte, și articolul 277 alineatul (4) din CCR, pe de altă parte, deoarece aplicarea articolului 2 din Directiva 2004/38/CE, care definește membrii unei familii (inclusiv „soțul”), și a articolului 3 referitor la obligația de a facilita intrarea și șederea ar putea fi anulată sau aplicată într-un mod prin care să se refuze, pe baza interdicției de recunoaștere, libera circulație a soților și a partenerilor de același sex, precum și a partenerilor de sex opus?
- aceste dispoziții contravin valorilor și spiritului tratatelor, precum și principiului egalității și al nediscriminării și riscă să creeze un climat de intoleranță și de homofobie și să intensifice tensiunile legate de dreptul la liberă circulație în UE al cetățenilor UE, inclusiv al românilor, precum și repercusiunile asupra acestui drept?
- trebuie să inițieze procedurile privind încălcarea dreptului comunitar împotriva României și altor state membre pentru a se asigura că Directiva privind libera circulație este pe deplin respectată și aplicată fără discriminare pe motive de orientare sexuală și că drepturile fundamentale ale cetățenilor sunt pe deplin respectate?
