Întrebarea cu solicitare de răspuns oral O-000043/2011/rev.1
adresată Comisiei
Articolul 115 din Regulamentul de procedură
Lena Ek
,
Vladko Todorov Panayotov
,
Fiona Hall
,
Marielle De Sarnez
,
Niccolò Rinaldi
,
Marietje Schaake
,
Michael Theurer
în numele Grupului ALDE Subiect: Asigurarea aprovizionării Europei cu elemente terestre rare
Elementele terestre rare (ETR) sunt extrem de importante pentru sute de aplicații de înaltă tehnologie și vitale pentru dezvoltarea tehnologiilor ecologice, precum turbinele eoliene și vehiculele hibride.
Industria din UE depinde în prezent în totalitate de importurile de ETR din China care controlează 97% din producția mondială.
Mai mult, în timp ce cererea mondială de elemente terestre rare continuă să crească, China a anunțat, deja, introducerea unor restricții semnificative la exportul acestora.
Se estimează că în 2014 producția mondială de elemente terestre rare va înregistra deja un deficit de 40 000 de tone.
Ce măsuri posibile intenționează să adopte Comisia pe termen scurt cu privire la ETR, în conformitate cu pilonii stabiliți în inițiativa privind materiile prime (RMI)?
Cum are de gând Comisia să trateze problema sensibilă a ETR în cadrul dialogului său periodic cu China și în cadrul acordului comercial și de cooperare economică și a negocierilor în curs pentru acordul de parteneriat și cooperare UE-China?
Care este situația actuală în cadrul OMC?
Ce măsuri a luat Comisia, împreună cu partenerii săi, în vederea găsirii unor surse alternative de ETR și a reducerii la minimum a riscurilor pentru aprovizionarea industriei europene?
A avut Comisia în vedere concretizarea unor acorduri comerciale pe termen lung cu alte țări și organizații regionale producătoare de ETR, precum țările din America Latină, Australia și Canada?
Ținând seama de faptul că ETR sunt necesare nu numai pentru aparatura de înaltă tehnologie și tehnologiile ecologice, ci și pentru aplicații foarte importante din domeniul medical și cel al apărării, ia Comisia în considerare posibilitatea de a institui un program european de stocare a acestor materiale (urmând exemplele similare din SUA, Japonia și Coreea), pentru a asigura aprovizionarea corespunzătoare cu ETR și stabilitatea prețurilor acestora?
Care sunt perspectivele de reciclare a ETR în cadrul UE?
Va juca înlocuirea elementelor terestre rare un rol important în cadrul următorului program-cadru de cercetare?
Cum intenționează Comisia să încurajeze întreprinderile europene din domeniul ETR să își reorienteze dezvoltarea și să exploateze alte surse din UE și Groenlanda?
Ce măsuri intenționează Comisia să adopte pentru a asigura că extragerea de pământuri rare în țările în curs de dezvoltare are loc de o manieră complet transparentă și cu consultarea corespunzătoare a comunităților locale?
