Răspuns dat de dna Reding în numele Comisiei
(24 februarie 2009)
Europeana este punctul comun de acces multilingv la patrimoniul digitizat al instituțiilor culturale europene.
Este gestionată de organizațiile culturale europene, reunite în Fundația pentru biblioteca digitală europeană.
Instituțiile culturale din statele membre sunt cele care selectează conținutul care urmează să fie digitizat și, de asemenea, conținutul pe care doresc să îl introducă în portal.
În prezent, materialul digitizat reprezentând contribuția organizațiilor românești la Europeana este foarte limitat.
Fotografiile copiilor defavorizați, care apăreau în Europeana la căutarea după cuvântul cheie „România”, au fost realizate de un renumit fotograf de presă scoțian la începutul anilor ’90.
Aceste fotografii au fost introduse în Europeana de către o organizație reprezentând instituțiile culturale scoțiene și au fost mulți ani accesibile pe Internet.
Între timp, a fost inclusă în Europeana o serie de noi articole digitizate provenind din colecții românești.
Ca urmare, fotografiile copiilor defavorizați nu mai apar pe prima pagină de afișare a rezultatelor căutării după cuvântul cheie „România”.
Cel mai bun mod de a evita situații similare în viitor îl reprezintă includerea în Europeana, de către instituțiile culturale românești, a unor materiale mai numeroase și de înaltă calitate despre România.
În încheiere, trebuie remarcat că în Europeana distinșii membri pot găsi materiale interesante, provenind din colecții străine, despre România și români celebri.
Aceste materiale variază de la picturi și fragmente audiovizuale care apar la tastarea cuvântului „București”, la imagini ale meciurilor de fotbal dintre Franța și România din anii ’60 și ’70, lucrări ale unor pictori români aflate în colecții străine, interviuri cu Eugen Ionescu și hărți vechi ale României și ale unor regiuni ale sale.
