2.3.2011 B7-0164/2011 PROPUNERE DE REZOLUŢIE depusă pe baza declarației Vicepreședintelui Comisiei/Înaltului Reprezentant al Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la cea de-a 16-a sesiune a Consiliului pentru Drepturile Omului (Geneva, 28 februarie-25 martie 2011)
Marie-Christine Vergiat
,
Eva-Britt Svensson
,
Miguel Portas
,
Rui Tavares
,
Marisa Matias
,
Willy Meyer
,
Elie Hoarau
în numele Grupului GUE/NGL
PE459.702v01-00 B7‑0164/2011 Rezoluția Parlamentului European referitoare la cea de-a 16-a sesiune a Consiliului pentru Drepturile Omului (Geneva, 28 februarie-25 martie 2011)
Parlamentul European,
– având în vedere rezoluțiile sale anterioare referitoare la Consiliul ONU pentru Drepturile Omului,
– având în vedere rezoluțiile sale de urgență referitoare la drepturile omului și democrație,
– având în vedere cea de-a 16-a sesiune a Consiliului pentru Drepturile Omului, care va avea loc între 28 februarie și 25 martie 2011,
– având în vedere revizuirea Consiliului pentru Drepturile Omului care urmează să fie realizată în 2011,
– având în vedere articolul 110 alineatul (2) din Regulamentul său de procedură,
A. întrucât, la 60 de ani de la proclamarea Declarației Universale a Drepturilor Omului, lupta împotriva discriminării și în vederea respectării tuturor drepturilor omului – sociale, economice, culturale, civile și politice – rămâne o luptă cotidiană;
B. întrucât UE și statele sale membre trebuie să garanteze respectarea drepturilor omului în politicile lor, pentru a consolida poziția UE în cadrul Consiliului pentru Drepturile Omului și a-i asigura credibilitatea;
C. întrucât, în ciuda lacunelor sale, Consiliul pentru Drepturile Omului reprezintă o platformă importantă pentru discuțiile cu privire la drepturile omului și la lupta împotriva încălcărilor drepturilor omului;
D. întrucât revizuirea Consiliului pentru Drepturile Omului va cuprinde două părți, statutul juridic al organismului urmând să fie discutat la New York, iar procedurile la Geneva; întrucât vor fi luate o serie de inițiative și vor avea loc mai multe reuniuni informale în cursul anului;
E. întrucât o delegație a Subcomisiei pentru drepturile omului a Parlamentului European se va deplasa la Geneva pentru cea de-a șaisprezecea sesiune ordinară a Consiliului pentru Drepturile Omului, astfel cum s-a procedat și în anii precedenți cu ocazia sesiunilor Consiliului pentru Drepturile Omului, iar înainte de aceasta, cu ocazia sesiunilor predecesorului Consiliului pentru Drepturile Omului, Comisia ONU pentru Drepturile Omului,
1. reiterează apelul adresat statelor membre de a se opune în mod activ oricărei tentative de subminare a conceptelor de universalitate, indivizibilitate și interdependență a drepturilor omului și de a încuraja activ Consiliul pentru Drepturile Omului să combată în mod egal discriminarea din toate motivele, în special gen, vârstă, orientare sexuală, convingeri politice sau religioase;
2. subliniază importanța abordării în același mod a drepturilor sociale, culturale, civile și politice; subliniază că ratele ridicate ale șomajului, creșterea sărăciei și a excluziunii sociale, accesul tot mai dificil la servicii publice accesibile în materie de sănătate, educație, locuințe, transport și cultură, precum și degradarea calității acestor servicii reprezintă provocări importante; subliniază că privatizarea și liberalizarea au contribuit la degradarea accesului la unele dintre aceste drepturi și că tendința respectivă trebuie inversată, iar o mai bună distribuire a resurselor, salarii corespunzătoare și locuri de muncă de calitate reprezintă mijloace importante de soluționare a acestor probleme; constată, de asemenea, că măsurile de austeritate adoptate în diferite state membre ale UE au accentuat discrepanțele;
3. subliniază că statele membre ale ONU ar trebui să promoveze mai mult accesul la resursele naturale și vitale, accesul la terenuri, precum și suveranitatea și securitatea alimentare ca mijloc de reducere a sărăciei și a șomajului;
4. subliniază faptul că politicile Uniunii în domeniul migrației, precum și sprijinul acordat regimurilor dictatoriale sub pretextul „bunei guvernări” și al aplicării politicilor ultraliberale pe plan economic aduc atingere drepturilor omului și chiar credibilității Uniunii pe plan internațional; își reiterează apelul adresat statelor membre ale UE de a asigura respectarea drepturilor omului în propriile lor politici interne și externe, neîndeplinirea acestui deziderat slăbind poziția UE în cadrul Consiliului pentru Drepturile Omului și al oricărui alt for internațional ce are drept obiect drepturile omului;
5. avertizează împotriva instrumentalizării Consiliului pentru Drepturile Omului; subliniază importanța rezoluțiilor specifice fiecărei țări în abordarea încălcărilor grave ale drepturilor omului; subliniază importanța evaluării situației drepturilor omului în mod obiectiv, transparent, neselectiv, constructiv, neconflictual, pe baza unor informații fiabile și a unui dialog interactiv, cu acoperire universală și cu un tratament egal pentru toate statele; invită statele membre ale UE să contribuie activ la punerea în aplicare a acestor principii convenite referitoare la Consiliul pentru Drepturile Omului;
6. subliniază importanța acordată în cadrul celei de-a 16-a reuniuni a Consiliului pentru Drepturile Omului actualelor revolte din lumea arabă, în special din Libia; evidențiază ecoul acestor revolte, inclusiv în Africa Subsahariană; solicită Uniunii Europene și statelor membre să sprijine aceste mișcări populare, inclusiv în Yemen, Iordania, Siria, Bahrain, Sultanatul Oman, Maroc și Algeria; condamnă represiunea din aceste țări; condamnă orice tentativă de ingerință a unor țări terțe în statele respective; se opune oricărei intervenții militare în Libia;
7. deplânge faptul că situația în Haiti de după seism nu face obiectul unei dezbateri aprofundate și solicită Uniunii Europene și statelor sale membre să ridice această chestiune la reuniunea Consiliului pentru Drepturile Omului, atrăgând atenția în special cu privire la necesitatea de a furniza o evaluare a ajutoarelor acordate Haitiului și la aplicarea reală a planului de reconstrucție a țării promovat de ONU; își exprimă îngrijorarea în legătură cu informațiile recente furnizate de ONG-uri privind violențele sexuale la care sunt supuse femeile în taberele improvizate;
8. subliniază importanța dezbaterii privind Côte d'Ivoire, unde situația pare să se agraveze pe zi ce trece; solicită Consiliului să sesizeze Consiliul de Securitate în vederea examinării unor măsuri suplimentare pentru a permite deblocarea unei situații care impune populației ivoriene un tribut din ce în ce mai greu, inclusiv în termeni de vieți omenești;
9. deplânge faptul că recomandările raportului Goldstone nu au fost puse în aplicare de Uniunea Europeană; invită din nou statele membre ale UE să depună eforturi pentru adoptarea unei poziții comune ferme a UE cu privire la măsurile luate în urma raportului Goldstone, solicitând în mod public asumarea responsabilității pentru presupusele crime și îndemnând Israelul să realizeze investigații care să respecte standardele internaționale referitoare la independență, imparțialitate, transparență, promptitudine și eficiență, în conformitate cu Rezoluția Adunării Generale a ONU A/RES/64/10; consideră că, deși nu se poate realiza un proces de pace eficient în Orientul Mijlociu fără responsabilitate și justiție, investigațiile demarate până acum nu îndeplinesc aceste cerințe; solicită UE să includă măsurile luate în urma raportului Goldstone în dialogul cu Israelul;
10. subliniază importanța chestiunii teritoriilor ocupate de pe agenda celei de-a șaisprezecea sesiuni a Consiliului pentru Drepturile Omului; îndeamnă delegația Uniunii să condamne orice formă de colonialism, în special în Palestina, dar și în Sahara Occidentală;
11. ia act de discuțiile privind Irakul; solicită Uniunii Europene și statelor sale membre să condamne din nou intervenția forțelor coaliției în Irak, să reclame retragerea imediată a tuturor forțelor străine din Irak și să condamne în consecință orice ingerință din trecut, prezent sau viitor a unor puteri externe în treburile interne ale Irakului;
12. invită, de asemenea, Uniunea și statele sale membre să denunțe faptul că ocuparea Afganistanului de către NATO a agravat degradarea drepturilor omului în această țară și să solicite retragerea trupelor militare din Afganistan; solicită Consiliului pentru Drepturile Omului să acționeze în vederea instituirii unei comisii de anchetă sub egida ONU și a inițierii unui proces privind crimele de război, atrocitățile și asasinatele împotriva civililor comise în Irak și Afganistan;
13. constată că situația drepturilor omului din Iran se deteriorează în continuare; constată că măsurile represive îndreptate împotriva protestatarilor și a disidenților pașnici (inclusiv studenți, universitari, militanți pentru drepturile femeilor, juriști, jurnaliști, autori de bloguri, personalități religioase și apărători ai drepturilor omului) sunt curente în această țară; subliniază rolul primordial pe care trebuie să îl joace comunitatea internațională pentru a garanta pacea și insistă asupra pericolelor de instrumentalizare a acestei situații de către anumite puteri în scopul ingerinței;
14. solicită ca situația drepturilor omului în Honduras de după lovitura de stat să facă obiectul unei monitorizări reale și să se depună toate eforturile posibile pentru restabilirea democrației și a statului de drept în această țară; invită statele membre ale Uniunii să sprijine condamnarea fermă a loviturii de stat și să solicite judecarea vinovaților; solicită, de asemenea, realizarea unei anchete cu privire la tentativele de lovitură de stat în alte țări din America Latină (cum ar fi Ecuador) și clarificarea responsabilității fiecărei părți implicate, inclusiv a țărilor terțe;
15. solicită un nou mandat specific pentru Republica Democratică Congo și pentru Columbia, ținând seama de degradarea situației umanitare din aceste țări, în special având în vedere disparițiile unor jurnaliști și ale unor apărători ai drepturilor omului; sprijină poporul columbian în dorința sa de a găsi o soluție pașnică, politică și negociată la conflictul armat și care să permită instaurarea unei păci durabile în țară;
16. subliniază că dreptul internațional în materie de drepturi ale omului garantează egalitatea și nediscriminarea, ceea ce include orientarea sexuală ca o chestiune ce ține de dreptul individual la viață privată, și că libertatea de exprimare trebuie garantată; își exprimă, prin urmare, îngrijorarea în legătură cu atacurile împotriva persoanelor lesbiene, homosexuale, bisexuale și transsexuale (LGTB), în special în Uganda și Iran, dar chiar și în cadrul Uniunii Europene;
17. solicită statelor membre ale UE să depună eforturi cu prioritate în vederea luării unor măsuri concrete de către Consiliul pentru Drepturile Omului pentru a stopa încălcarea drepturilor omului în cazul populației civile în războaie și conflictele violente, inclusiv violența specifică îndreptată împotriva femeilor și a copiilor și problema copiilor soldați;
18. subliniază importanța continuării lucrărilor privind practicile internaționale legate în special de detenția secretă, în contextul luptei împotriva terorismului; solicită statelor membre ale Uniunii Europene să ia măsuri corespunzătoare în urma rapoartelor existente, în conformitate cu pozițiile anterioare ale Parlamentului cu privire la această chestiune, în special rezoluțiile sale referitoare la folosirea unor țări europene de către CIA pentru transportarea și deținerea ilegală de prizonieri;
19. își exprimă îngrijorarea cu privire la creșterea numărului de măsuri luate de autoritățile publice împotriva apărătorilor drepturilor omului, activiștilor, organizațiilor și instituțiilor din domeniu, precum și împotriva jurnaliștilor, în diferite moduri și la diferite niveluri în întreaga lume;
20. subliniază necesitatea unui proces de evaluare transparent și cuprinzător al Consiliului pentru Drepturile Omului, care să țină seama de ONG-uri, de societatea civilă și de toate celelalte părți interesate relevante; subliniază că revizuirea Consiliului pentru Drepturile Omului nu ar trebui să împiedice acest organism să își continue activitatea substanțială cu privire la cazurile de încălcare a drepturilor omului;
21. își exprimă poziția conform căreia revizuirea ar trebui să păstreze independența Înaltului Comisar al Națiunilor Unite pentru Drepturile Omului, să mențină și, dacă este posibil, să consolideze procedurile speciale, precum și să garanteze posibilitatea ca Consiliul pentru Drepturile Omului să soluționeze cazurile specifice de încălcare a drepturilor omului prin intermediul rezoluțiilor și mandatelor specifice fiecărei țări; subliniază importanța abordării în același mod a drepturilor sociale, culturale, civile și politice;
22. mandatează delegația Parlamentului European la cea de-a șaisprezecea sesiune a Consiliului pentru Drepturile Omului să transmită preocupările exprimate în prezenta rezoluție, invită delegația să prezinte un raport Subcomisiei pentru drepturile omului la finalul misiunii sale și consideră că este necesar ca Parlamentul European să trimită în continuare o delegație la sesiunile relevante ale Consiliului pentru Drepturile Omului;
23. încredințează Președintelui sarcina de a transmite prezenta rezoluție Consiliului și Comisiei, Înaltului Reprezentant/Vicepreședintelui Comisiei, guvernelor și parlamentelor statelor membre, Consiliului de Securitate al ONU, Secretarului General al ONU, Președintelui celei de-a 64-a Adunări Generale a ONU, Președintelui Consiliului ONU pentru Drepturile Omului, Înaltului Comisar ONU pentru Drepturile Omului, precum și grupului de lucru UE-ONU, înființat de Comisia pentru afaceri externe.
