25.4.2007
PROPUNERE COMUNĂ DE REZOLUŢIE
depusă, în conformitate cu articolul 103 alineatul (4) din Regulamentul de procedură, de
– Martine Roure şi Michael Cashman, în numele Grupului PSE
– Sophia in ‘t Veld, Alexander Alvaro, Sarah Ludford şi Jeanine Hennis-Plasschaert, în numele Grupului ALDE
– Monica Frassoni, Kathalijne Maria Buitenweg and Raül Romeva i Rueda, în numele Grupului Verts/ALE
– Giusto Catania, Mary Lou McDonald, Eva-Britt Svensson, Miguel Portas, Gabriele Zimmer, Vittorio Agnoletto şi André Brie, în numele Grupului GUE/NGL
în locul propunerilor de rezoluţie depuse de următoarele grupuri:
– ALDE ( B6‑0167/2007 )
– PSE ( B6‑0168/2007 )
– Verts/ALE + GUE/NGL ( B6‑0171/2007 )
privind homofobia în Europa
Rezoluţia Parlamentului European privind homofobia în Europa
Parlamentul European ,
–
având în vedere instrumentele internaţionale care garantează drepturile omului şi libertăţile fundamentale şi care interzic discriminarea, în special Convenţia europeană pentru apărarea drepturilor omului şi a libertăţilor fundamentale (CEDO),
–
având în vedere articolele 6 şi 7 din Tratatul privind Uniunea Europeană şi articolul 13 din Tratatul CE, prin care UE şi statele sale membre se angajează să respecte drepturile omului şi libertăţile fundamentale şi care oferă, la nivel european, mijloace de luptă împotriva discriminării şi încălcării drepturilor omului,
–
având în vedere Carta drepturilor fundamentale a Uniunii Europene, în special articolul 21, care interzice discriminarea bazată pe orientare sexuală,
–
având în vedere acţiunile Uniunii Europene de luptă împotriva discriminării bazate pe orientare sexuală şi homofobie, în special Directiva împotriva discriminării 2000/78/CE de creare a unui cadru general în favoarea egalităţii de tratament în ceea ce priveşte încadrarea în muncă şi ocuparea forţei de muncă şi Anul 2007 al egalităţii de şanse,
–
având în vedere rezoluţiile sale anterioare privind homofobia, protecţia minorităţilor şi politicile de luptă împotriva discriminării, în special cele privind homofobia în Europa, precum şi cele privind intensificarea violenţei rasiste şi homofobe în Europa,
–
având în vedere articolul 103 alineatul (4) din Regulamentul său de procedură,
A.
întrucât Parlamentul European a monitorizat o proliferare a discursurilor de incitare la ură îndreptate împotriva comunităţii LGBT în mai multe ţări europene;
B.
întrucât liderii politici şi religioşi, ale căror declaraţii şi acţiuni au un impact major asupra opiniei publice, deţin o responsabilitate importantă şi au o contribuţie pozitivă la crearea unui climat de toleranţă şi egalitate;
C.
întrucât prezenta rezoluţie, la fel ca rezoluţiile privind homofobia în Europa şi intensificarea violenţei rasiste şi homofobe în Europa, au plecat de la acest eveniment şi de alte evenimente îngrijorătoare, precum interdicţia impusă de autorităţile locale de a organiza marşuri ale homosexualilor şi în favoarea egalităţii, utilizarea de către liderii politici şi religioşi a unui limbaj incendiar sau ameninţător sau care incită la ură, incapacitatea poliţiei de a asigura protecţia adecvată împotriva manifestărilor violente din partea grupurilor homofobe, chiar şi la împrăştierea manifestaţiilor pacifiste;
D.
întrucât, în următoarele luni, în întreaga Europă şi în întreaga lume, sunt planificate manifestări ale homosexualilor şi în favoarea egalităţii, participanţii şi organizatorii urmând să se confrunte probabil cu violenţe fizice îndreptate împotriva lor, în pofida dreptului lor fundamental la libertatea de exprimare şi de întrunire, reamintit inter alia de Comisarul pentru drepturile omului al Consiliului Europei;
E.
întrucât un tânăr italian, în vârstă de 16 ani, care locuia în Torino, s-a sinucis, lăsând în urmă două bileţele în care îşi motiva gestul, acesta fiind cauzat de manevrele de intimidare la care era supus pe motive de orientare sexuală; întrucât unele organizaţii ale societăţii civile din Regatul Unit au semnalat o creştere a situaţiilor de hărţuire homofobă în instituţiile de învăţământ de pe teritoriul Regatului; întrucât, în Ţările de Jos, un homosexual a fost omorât în bătaie, doar din motive de orientare sexuală şi din cauza aspectului său fizic feminin;
F.
întrucât Parlamentul European a solicitat în repetate rânduri finalizarea pachetului legislativ împotriva discriminării bazat pe articolul 13 din Tratatul CE şi solicită periodic Comisiei să propună o directivă privind interzicerea discriminării bazate pe orientare sexuală în toate domeniile;
G.
întrucât Parlamentul European, în Rezoluţia sa din 15 iunie 2006 privind intensificarea violenţei rasiste şi homofobe în Europa şi-a exprimat deja îngrijorarea cu privire la situaţia din Europa şi, în special, din Polonia, condamnând prin aceasta declaraţiile de incitare la ură şi violenţă ale liderilor partidului Liga Familiilor Polone şi, în special, declaraţia vice prim-ministrului şi ministrului educaţiei;
H.
întrucât vice prim-ministrul şi ministrul educaţiei guvernului polon anunţa, în luna martie, elaborarea unui proiect de lege care pedepsea „propaganda homosexuală” în şcoli şi dădea exemple din conţinutul acestui proiect de lege care prevedea demiterea, amendarea sau pedepsirea cu închisoarea a directorilor de şcoli, a profesorilor şi a elevilor implicaţi în cazuri de „activism” în ceea ce priveşte drepturile lesbienelor, homosexualilor, bisexualilor şi transsexualilor (LGBT) în şcoli;
I.
întrucât ministrul adjunct al educaţiei din guvernul polon a confirmat că administraţia are în curs de elaborare o astfel de lege şi a declarat că „profesorii care îşi dezvăluie homosexualitatea vor fi concediaţi de la locul de muncă”; întrucât membrii guvernului au reacţionat diferit, lăsând din acest motiv neclară chestiunea legată de propunerea efectivă a legislaţiei;
J.
întrucât vice prim-ministrul şi ministrul educaţiei guvernului polon şi-a exprimat dorinţa de a promova adoptarea unor legi similare la nivel european;
K.
întrucât legile propuse s-au bucurat de sprijinul prim-ministrului guvernului polon, care a declarat că „promovarea unui mod de viaţă homosexual tinerilor în şcoli, ca alternativă la un mod de viaţă normal, este exagerată şi că acest tip de iniţiative în şcoli trebuie să înceteze” şi, în acest mod, a oferit o interpretare deformată a educaţiei şi toleranţei;
L.
întrucât ombudsmanul polon pentru drepturile copiilor a anunţat că pregăteşte o listă de posturi pentru care homosexualii sunt nepotriviţi;
M.
întrucât punerea în practică în Polonia a Anului 2007 al egalităţii de şanse promovat de Uniunea Europeană este întârziată mult deoarece guvernul polon şi administraţia nu au luat încă o decizie cu privire la proiectele care trebuie promovate, printre care se numără cele propuse de organizaţiile de lesbiene, homosexuali, bisexuali şi transsexuali (LGBT), ceea ce conduce în esenţă la blocarea acestui proiect în Polonia;
N.
întrucât, în iunie 2006, Parchetul General a dispus efectuarea unor controale privind finanţarea organizaţiilor LGBT, în conexiune cu prezenţa unor „mişcări criminale” în şcoli, cu scopul de a găsi urme de activităţi infracţionale, fără rezultat;
O.
întrucât, la 8 iunie 2006, guvernul polon l-a eliberat din funcţie pe şeful Centrului pentru dezvoltarea cadrelor didactice şi a interzis distribuirea unui manual oficial împotriva discriminării al Consiliului Europei şi întrucât noul şef al Centrului a declarat, la 9 octombrie 2006, că „în şcoli nu trebuie să existe modele neadecvate, deoarece obiectivul şcolii este de a explica diferenţa dintre bine şi rău, frumos şi urât (…), de a explica că practicile homosexuale conduc la drame, deşertăciune şi degenerare”;
P.
întrucât Terry Davis, Secretarul General al Consiliului Europei, a reacţionat la aceste evenimente declarând că „guvernul polon este liber să decidă dacă doreşte să utilizeze materialele Consiliului Europei pentru educaţie în domeniul drepturilor omului, dar, chiar dacă materialul didactic este opţional, valorile şi principiile conţinute în acestea nu sunt” şi şi-a exprimat îngrijorarea cu privire la „acceptarea de către guvern a anumitor politici care promovează homofobia (…) şi comportamentele homofobe”;
Q.
întrucât guvernul polon a refuzat, de asemenea, finanţarea unor proiecte sponsorizate de organizaţiile LGBT în cadrul programului european Tineret şi a ilustrat această decizie într-o scrisoare către respectivele organizaţii afirmând că „politica ministerului nu sprijină acţiuni care au ca scop promovarea comportamentului homosexual şi a acestei atitudini printre tineri.
De asemenea, rolul ministerului nu este de a sprijini cooperarea dintre organizaţiile homosexuale”;
R.
întrucât pot fi luate în considerare mai multe evenimente pozitive, precum marşul homosexualilor de la Varşovia din iunie 2006, ampla demonstraţie pentru toleranţă şi democraţie care a avut loc la Varşovia în noiembrie 2006, după interzicerea unei demonstraţii pentru toleranţă la Poznan, marşul pentru protejarea drepturilor homosexualilor de la Cracovia din aprilie 2007, precum şi faptul că marşurile homosexuale nu mai sunt interzise în mod sistematic;
S.
întrucât Parlamentul European a însărcinat Observatorul European al Fenomenelor Rasiste şi Xenofobe să întreprindă o anchetă cu privire la climatul de intoleranţă rasială, xenofobă şi homofobă care începe să se manifeste în Polonia şi a solicitat Comisiei să verifice dacă acţiunile şi declaraţiile ministrului polon al educaţiei sunt în conformitate cu articolul 6 din Tratatul UE, reamintind totodată sancţiunile prevăzute pentru încălcarea acestuia, solicitări la care nu s-a dat curs,
1.
subliniază faptul că Uniunea Europeană este, în primul rând, o comunitate de valori, dintre care cele mai preţioase sunt respectarea drepturilor omului şi a libertăţilor fundamentale, democraţia şi statul de drept, egalitatea şi nediscriminarea;
2.
afirmă că instituţiile şi statele membre ale UE au datoria de a se asigura că drepturile omului sunt respectate, apărate şi promovate în Uniunea Europeană, astfel cum este prevăzut în Convenţia Europeană a Drepturilor Omului, în Carta drepturilor fundamentale a Uniunii Europene, la articolul 6 din Tratatul privind Uniunea Europeană şi în Directivele 2000/43/CE şi 2000/78/CE;
3.
îşi reiterează cererea adresată Comisiei de a garanta că discriminarea bazată pe orientare sexuală este interzisă în toate domeniile, prin finalizarea pachetului legislativ împotriva discriminării bazat pe articolul 13 din Tratat, fără de care lesbienele, homosexualii, bisexualii şi alte persoane care se confruntă cu situaţiile discriminatoare vor continua să fie supuse discriminării; solicită o dezincriminare la nivel mondial a homosexualităţii;
4.
va sărbători în fiecare an, la 17 mai, Ziua internaţională împotriva homofobiei;
5.
îndeamnă Comisia Europeană să accelereze revizuirea aplicării directivelor împotriva discriminării şi să acţioneze în instanţă statele membre în cazul în care acestea îşi încalcă obligaţiile faţă de UE;
6.
reaminteşte tuturor statelor membre că jurisprudenţa Curţii Europene a Drepturilor Omului a hotărât că dreptul la libertatea de întrunire poate fi exercitat chiar şi atunci când opiniile sunt considerate provocatoare de către cea mai mare parte a societăţii; în consecinţă, interzicerea discriminatorie a marşurilor homosexualilor, pe lângă faptul că nu oferă o protecţie adecvată participanţilor la acestea, contravine principiilor apărate de CEDO şi invită toate autorităţile competente şi, în special, autorităţile locale, să autorizeze marşurile şi să ofere participanţilor o protecţie adecvată;
7.
condamnă afirmaţiile discriminatorii ale liderilor politici şi religioşi îndreptate împotriva homosexualilor, deoarece acestea alimentează ura şi violenţa, chiar dacă, ulterior, sunt retrase, şi solicită conducerilor respectivelor organizaţii să le condamne;
8.
invită din nou statele membre să propună legi pentru a pune capăt discriminării cu care se confruntă cuplurile de acelaşi sex şi solicită Comisiei să facă propuneri pentru a asigura că principiul recunoaşterii reciproce se aplică şi în acest domeniu, pentru a garanta libera circulaţie a tuturor persoanelor, fără discriminare, pe teritoriul Uniunii Europene;
9.
îşi exprimă susţinerea şi sentimentul de solidaritate faţă de militanţii pentru drepturile fundamentale şi apărătorii egalităţii de drepturi pentru homosexuali;
10.
îndeamnă autorităţile polone competente să se abţină de la a propune sau adopta o lege precum cea descrisă de vice prim-ministrul polon, care este şi ministru al educaţiei, şi de la a pune în aplicare măsuri de intimidare împotriva organizaţiilor LGBT;
11.
solicită autorităţilor polone competente să condamne public şi să adopte măsuri împotriva declaraţiilor făcute de unii lideri publici, care incită la discriminare şi ură bazate pe orientare sexuală; consideră că orice altă atitudine ar constitui o încălcare a articolului 6 din Tratatul UE;
12.
solicită autorităţilor polone să faciliteze punerea în aplicare a Anului 2007 al egalităţii de şanse, iar Comisiei să monitorizeze punerea în aplicare a Anului 2007 al egalităţii de şanse, în special a clauzei conform căreia finanţarea depinde de luarea în considerare, în mod egal, a tuturor motivelor de discriminare în cadrul programelor naţionale;
13.
solicită Conferinţei preşedinţilor să trimită o delegaţie în Polonia într‑o misiune de informare, cu scopul de a obţine o imagine mai clară a situaţiei şi de a se angaja într-un dialog cu toate părţile interesate;
14.
încredinţează Preşedintelui sarcina de a transmite prezenta rezoluţie Consiliului, Comisiei, guvernelor statelor membre, statelor aderente şi candidate, precum şi Consiliului Europei.
