Întrebarea cu solicitare de răspuns scris E-001557/2011
adresată Comisiei
Articolul 117 din Regulamentul de procedură
Frédérique Ries (ALDE) , Andreas Schwab (PPE) , Amalia Sartori (PPE) , Edit Herczog (S&D) , Julie Girling (ECR) , Catherine Soullie (PPE) şi Cristian Silviu Buşoi (ALDE)
(18 februarie 2011)
Subiect: Protecția juridică a formulei parfumurilor
Industria parfumurilor produce arome care conferă o valoare adăugată pentru mii de produse și aduc plăcere și beneficii în viața de zi cu zi a oamenilor.
Aroma unui produs este un element esențial pentru succesul său, deoarece transmite caracteristicile mărcii într-o formă unică sub aspect emoțional.
Produse cum ar fi pulberile pentru spălat, balsamurile, detergenții, dezodorizantele, articolele de îngrijire personală și parfumurile fine conțin, toate, o compoziție de parfum.
Această compoziție este o simfonie de materii aromatice atent meșteșugită, care poate conține de la nu mai puțin de 20 la 200 sau mai multe ingrediente diferite, dintr-o paletă de peste 3000 .
Materiile sunt combinate pentru a se crea parfumul perfect necesar unui produs.
Crearea unei compoziții aromatice necesită mult timp, experiență, bani și eforturi considerabile, astfel că aceasta este extrem de valoroasă și considerată secret de fabricație.
Oricât de valoroasă ar fi, compoziția este considerată din punct de vedere juridic „artizanală” și, de aceea, este dificil de protejat.
Din această cauză, în mod tradițional, industria parfumurilor și-a protejat proprietatea intelectuală și compozițiile sale prin intermediul secretelor de fabricație, divulgându-și ingredientele doar în baza unor acorduri de confidențialitate stricte.
În prezent, și acesta este un lucru bun, autoritățile de reglementare și grupurile societății civile exercită presiuni asupra acestei industrii, cerându-i să fie mai transparentă și să divulge, integral sau parțial, ingredientele compoziției aromatice ale oricărui produs.
Problema care se pune este cum va putea industria parfumurilor să își protejeze proprietatea intelectuală și să dezvăluie, în același timp, ingredientele compoziției aromatice, în condițiile în care aceasta nu poate fi protejată?
Chestiunea esențială aici este faptul că nu există o orientare juridică paneuropeană clară care să indice dacă o compoziție aromatică poate fi protejată în temeiul dreptului de proprietate intelectuală.
În plus, orice protecție obținută prin legislația privind concurența neloială sau însușirea ilegală este insuficientă.
1.
Protecția secretului de fabricație devine o problemă din ce în ce mai serioasă.
Este conștientă Comisia de faptul că actuala legislație în domeniul brevetelor protejează tehnologiile și ingredientele, dar nu și formulele integrale și parfumul în sine?
2.
Cum intenționează Comisia să abordeze importanta problemă a lipsei unei orientări juridice paneuropene clare care să indice dacă o formulă de parfum poate fi protejată în temeiul dreptului de autor sau în baza oricărui alt cadru juridic relevant?
